Nafrathuge bill ah MDP ge gaumee majileehuge baheh hoadhany - vNews.mv\nނަފްރަތުގެ ބިލަށް އެމްޑީޕީގެ ގައުމީ މަޖިލީހުގެ ބަހެއް ހޯދަނީ\nޠާހިރާ އަޒްހާރު 19 July 2021, 15:52\nމުސްލިމަކާ ދިމާލަށް އާންމު ތަނެއްގައި ކާފަރެކޭ ބުނުމަކީ ޖިނާއީ ކުށެއް ކަމުގައި ކަނޑައަޅަން ގާނޫނުލްއުގޫބާތަށް ހުށަހެޅި އިސްލާހަށް އެމްޑީޕީގެ ގައުމީ މަޖިލީހުގެ ބަހެއް ހޯދަން ނިންމައިފިއެވެ.\nބައެއް ނޫސްތަކުން ރިޕޯޓުކޮށްފައިވާގޮތުން މި ބިލަށް އެމްޑީޕީގެ ގައުމީ މަޖިލީހުގެ ބަހެއް ހޯދަން އެދިވަޑައިގެންފައިވަނީ ރައީސް ނަޝީދުއެވެ.\nރައީސް ނަޝީދު މިފަދައިން އެދިވަޑައިގެންފައިވަނީ އެމްޑީޕީގެ ޗެއާޕާސަންއަށް ނިސްބަތްކުރައްވައި އެ ޕާޓީގެ ގައުމީ މަޖިލީހުގެ ގްރޫޕަށް ފޮނުއްވި މެސެޖެއްގައެވެ.\nމި މެސެޖުގައި ރައީސް ނަޝީދު ވަނީ ނަފުރަތުގެ ބިލު ސަރުކާރުން ހުށަހެޅި ގޮތަށް ފާސްކުރުމާއި ގުޅޭގޮތުން ގައުމީ މަޖިލީހުގެ ބަހެއް ހޯދައި ދެއްވުމަށް ޕާޓީގެ ޗެއާޕާސަންގެ އަރިހުގައި އެދިވަޑައިގެންފައެވެ.\nރައީސް ނަޝީދުގެ މި އެދިވަޑައިގަތުމުގެ މަތިން އެކަމުގައި އެމްޑީޕީގެ ގައުމީ މަޖިލީހުގެ ބަހެއް ހޯދުމަށް ޚާއްސަ ބައްދަލުވުމެއް އެޖެންޑާ ކުރަން ނިންމާފައިވާ ކަމަށް ވެސް ބައެއް ނޫސްތަކުގައި ވަނީ ރިޕޯޓުކޮށްފައެވެ.\nސަރުކާރުގެ ފަރާތުން ރައްޔިތުންގެ މަޖިލީހުގެ ތުޅާދޫ ދާއިރާގެ މެމްބަރު ހިސާން ހުސައިން ނަފްރަތު މަނާކުރާ ބިލުގެ އިސްލާހު މަޖިލީހަށް ހުށަހެޅުމުން ހިސާން އަށް ވަނީ ވަރަށް ގިނަ އާންމުންގެއާއި، ދީނީ އިލްމުވެރިންގެ ފާޑުކިޔުން އަމާޒުވެފައެވެ.\nހިސާންގެ މި އިސްލާހުގައި ވަނީ އާންމު ތަނެއްގައި ވަކިމީހަކީ އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފްރަތު އުފެއްދުން ކުށަކަށް ހެދުމަށް ހުށަހަޅާފައެވެ.\nއެގޮތުން ދީނަށް ފުރައްސާކުރާ މައްސަލަތަކުގައި އެއްވެސް ފިޔަވަޅެއް ނޭޅޭ ކަމަށާއި ނަމަވެސް ދީނީ އިލްމުވެރިޔަކު އޭނާއަށް ފެންނަ ރަޔުއެއް ބުނުމުން ބިރުދައްކައި ކަންކަން ކުރަމުންދާ ކަމަށް ދީނީ އިލްމުވެރިން ގެންދަނީ ބުނަމުންނެވެ.\nދީނީ އިލްމުވެރިން މި އިސްލާހާ ދެކޮޅު ނަމަވެސް އެމްޑީޕީން ގެންދަނީ މި އިސްލާހާ އެއްގޮތަށް ބިލް ފާސްކުރުމަށް ގޮވާލަމުންނެވެ. މި އިސްލާހަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް ތާއީދުކަން ހާމަކުރައްވާފައިވަނިކޮށް، އެމްޑީޕީގެ އަންހެނުންގެ ރޫހު ގޮފިން ނެރުނު ބަޔާނެއްގައި ވަނީ އެމްޑީޕީގެ ވައުދުތަކާއި އެއްގޮތަށް އަނިޔާވެރި އަމަލުތައް ހުއްޓުވޭނީ ނަފްރަތުގެ ބިލް ވުޖޫދަށް އައިސްގެން ކަމަށް ބުނެފައެވެ.


Amilla ah hahdhaa thakethin kaiboe ulhevenjeheykan mifaharuge bodu roagaa in saafu vejje: Nasheed - One Online\nކެނދިކުޅުދޫ ޒުވާނުންނާއި ކައުންސިލާ ގުޅިގެން އެރަށުގައި 200 ބަނބުކެޔޮ ގަހާއި މިދިއްޔާއި ކުއްޅަވަށް ގަހާއި ރުއް އިންދުމުގެ ޕްރޮގްރާމްގެ ތެރެއިން --- ފޮޓޯ: މެންބަރު އީސަގެ ޓުވިޓާ އެކައުންޓް\nއަމިއްލައަށް ހައްދާ ތަކެތިން ކައިބޮއެ އުޅެވެންޖެހޭކަން މިފަހަރުގެ ބޮޑު ރޯގާއިން ސާފުވެއްޖެ: ނަޝީދު\nއަމިއްލައަށް ހައްދާ ތަކެތިން ކައިބޮއެ އުޅެވެންޖެހޭކަން މިފަހަރުގެ ބޮޑު ރޯގާއިން ސާފުވެއްޖެ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nކެނދިކުޅުދޫ ޒުވާނުންނާއި ކައުންސިލާ ގުޅިގެން ރަށުގައި 200 ބަނބުކެޔޮ ގަސް އިންދުމުގެ ޕްރޮގްރާމެއް ފަށާފާތީ އެކަމަށް އެރަށުގެ ރައްޔިތުންނަށް ސާބަސް ދެއްވައި ރައީސް ނަޝީދު ކުރެއްވި ޓުވީޓެއްގައި ވިދާޅުވީ، ރޯގާ ރަނގަޅުވި ނަމަވެސް، ރޯގާގެ ތަދު އަދި ކުރިއަށް އޮތް ކަމަށް ފެންނަ ކަމަށެވެ.\nރައީސް ނަޝީދުގެ އެ ޓުވީޓް ރީޓުވީޓް ކުރައްވައި އެމަނިކުފާނަށް ޝުކުރު އަދާކުރައްވައި ކެނދިކުޅުދޫ ދާއިރާގެ މެންބަރު އަހުމަދު އީސަ ވިދާޅުވީ، ކެނދިކުޅުދޫ ރައްޔިތުން ތިބީ ދާއިރާގެ ތަޖުރިބާކާރުންނާއި ރާއްޖޭގެ ހަރު ބޭފުޅުންގެ ނަސޭހަތް އަޑުއަހައި، ފުޑް ސެކިއުރިޓީ ކަށަވަރުކުރުމަށް ރަށު ފެންވަރުގައި ކުރެވެން އޮތް އެންމެހައި މަސައްކަތްތައްކޮށް، އެކަމުގައި ނަމޫނާ ރަށަކަށްވާން ތައްޔާރަށް ކަމަށެވެ.\nކެނދިކުޅުދޫގައި 200 ބަނބުކެޔޮ ގަސް އިންދުމުގެ ޕްރޮގްރާމުގެ ތެރެއިން މިދިއްޔާއި ކުއްޅަވަށް ގަހާއި ރުއް ވެސް ދަނީ އިންދަމުންނެވެ.\nގިނަ ރަށްތަކެއްގައި ބަނބުކެޔޮ ގަސް އިންދުމުގެ ޕްރޮގްރާމްތަކެއް ފަށާފައިވާއިރު ކޮވިޑް 19 ފަދަ ހާލަތެއް ރާއްޖެއަށް އަތުވެއްޖެނަމަ ފުޑް ސެކިއުރިޓީ ޔަގީންކުރުމަށް އަމާޒުކޮށްގެން ރައްޔިތުންގެ މަޖިލީހުގެ އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީން ސަރުކާރަށް ހުށަހެޅި ކަންކަމުގެ ތެރޭގައި ވެސް މީހުން ދިރިއުޅޭ ކޮންމެ ރަށެއްގައި ކޮންމެ ފަސް އާއިލާއަކަށް ބަނބުކެޔޮ ގަހެއްގެ ނިސްބަތުން ބަނބުކެޔޮ ހެއްދުމުގެ ޕްރޮގްރާމެއް ކައުންސިލްތަކުން މިއަހަރުގެ ތެރޭގައި ފުރިހަމަކުރުމަށް ހުށަހަޅާފައިވެއެވެ.\nއޭގެ އިތުރުން ރާއްޖޭގެ ރަށްރަށުގައި ހުރި ގިނަ ރުއްތަކަކީ ދުވަސްވެ މުސްކުޅިވެފައިވާ ރުއްތައް ކަމަށް ތަޖުރިބާކާރުން ބުނާތީ، ދެލައްކަ ރުއް ރާއްޖޭގައި އިންދުމުގެ ޕްރޮގްރާމެއް ކުރިއަށްއޮތް އަހަރެއްހާ ދުވަހުގެ ތެރޭގައި ފުރިހަމަކުރުމަށާއި ދިރިއުޅުމަށް ގޯތި ދޫކުރުމުގައި އެ ގޯއްޗަކަށް އެކަށޭނެ މިންވަރަކަށް "ހޯމް ގާޑަން" ހެއްދުމަށް ގަވައިދުގައި ހިމެނުމާއި، ދަނޑުވެރިކަމަށް ބޭނުންވާ ގަސްކާނާއާއި އޯގޭނިކް ބޭސް ދިވެހިރާއްޖެއަށް ބޭނުންވާ މިންވަރަށް އުފެއްދުމުގެ ޕްރޮގްރާމެއް ފެށުމާއި، ފަޅުގޮވާން ކުރުމަށް ހިތްވަރުދީ، މިކަމަށް ޝައުގުވެރިވާ ފަރާތްތަކަށް ތަމްރީނާއި، ވަސީލަތްތައް ފަހިކޮށްދިނުން ހިމެނެއެވެ.\nގުޅޭ ޓެގު ދަނޑުވެރިކަން ކުރީގެ ރައީސް މުހައްމަދު ނަޝީދު ނ. ކެނދިކުޅުދޫ ބަނބުކެޔޮ


Champions League final: Chelsea adhi City ge bodu hanguraama mirey\nޗެމްޕިއަންސް ލީގު ފައިނަލް: ޗެލްސީ އަދި ސިޓީގެ ބޮޑު ހަނގުރާމަ މިރޭ\nޝާއިޢުކުރީ: ޙަންނާން މެއި 29, 2021, 11:22\nފުޓުބޯޅައަށް ލޯބިކުރާ ގިނަބަޔަކު މިހާރު އެންމެ ބޮޑަށް އިންތިޒާރު ކުރާނެ އެއް މެޗަކަށް މިރޭ ޔުއެފާ ޗެމްޕިއަންސް ލީގު ފައިނަލް މެޗުވެގެންދާނެ ކަމީ ޝައްކެއް އޮތްކަމެއްނޫނެވެ. މިރޭ ޗެލްސީއާއި މެންޗެސްޓާ ސިޓީ ބައްދަލުކުރާ މެޗަށް މިހާރުވެސް ގިނަ ބަޔަކު ދަނީ ކެތްތެރިކަމެއް ނެތި އިންތިޒާރު ކުރަމުންނެވެ.\nއެގޮތުން ޔުއެފާ ޗެމްޕިއަންސް ލީގުގެ ފައިނަލްގައި މިރޭ އިނގިރޭސި ޕްރިމިއާ ލީގު ޗެމްޕިއަން މެންޗެސްޓާ ސިޓީއާއި މިފަހަރުގެ ޕްރިމިއާލީގު ހަތަރުވަނާގައި ނިންމާލި ޗެލްސީ ބައްދަލުކުރާނެއެވެ.\nމިރޭ ފައިނަލްގައި ޗެލްސީއާއި ދެކޮޅަށް ނިކުންނަ ސިޓީ ޗެމްޕިއަންސް ލީގުގެ ފައިނަލުން ޖާގަ ހޯދީ ސެމީ ފައިނަލްގައި ފްރާންސްގެ ޕީއެސްޖީ އަތުން 2-0 ގެ ނަތީޖާއަކުން މޮޅުވެގެންނެވެ. މިއީ ސިޓީގެ ތާރީހުގައި ވެސް އެޓީމުން ޗެމްޕިއަންސް ލީގުގެ ފައިނަލް ކުޅޭ ފުރަތަމަ ފަހަރު ކަމަށްވާއިރު ސިޓީ ވެގެންގޮސްފައިވަނީ ޗެމްޕިއަންސް ލީގުގެ ފައިނަލް ކުޅޭނެ އިނގިރޭސި ވިލާތަށް ނިސްބަތްވާ ހަތްވަނަ ޓީމަށެވެ.\nޔޫރަޕުގެ އެންމެ ބޮޑު އެންމެ ޝަރަފުވެރި މުބާރާތުގެ ފައިނަލުން ސިޓީޖާގަ ހޯދިއިރު، މިއީ އެކުލަބުގެ ތާރީޚުގައި މިފަހަދަ ބޮޑު މުބާރާތެއްގެ ފައިނަލް ކުޅޭ ފުރަތަމަ ފަހަރެވެ. 1968 ވަނަ އަހަރުން ފެށިގެން 23 އަހަރުގެ ބޮޑު މެދު ކެނޑުމަކަށް ފަހު ސިޓީ ޗެމްޕިއަންސް ލީގު މުބާރާތް ގަވައިދުން ކުޅެންފެށީ 12-2011 ވަނަ އަހަރުގެ މުބާރާތުން ފެށިގެންނެވެ. އެ މުބާރާތުގެ ގުރޫޕް ސްޓޭޖުން ކެޓިނަމަވެސް އޭގެ ފަހުން ބޭއްވުނު ހުރިހާ މުބާރާތްތަކެއްގެ ވެސް ގުރޫޕް ސްޓޭޖު ފަހަނައަޅާ ދަރުކޮށްފައިވެއެވެ. އެޓީމުގެ މިހާރުގެ ކޯޗު ޕެޕް ގާޑިއޯލާ އެޓީމުގެ ކޯޗުކަމާއި 2016 ވަނަ އަހަރު ހަވާލުވިފަހުން މި މުބާރާތުގައި ރަނގަޅު ކުރި އެރުންތަކެއް ހޯދާފައިވެއެވެ. އެގޮތުން 16-2015 ވަނަ އަހަރު ޗެމްޕިއަންސް ލީގުގެ ސެމީފައިނަލަށް ދަތުރުކުރިއިރު، 18-2017، 19-2018 އަދި 20-2019 ގައި ސިޓީން ވަނީ މި މުބާރާތުގެ ކުއާޓާ ފައިނަލް ކުޅެފައިވެއެވެ.\nމިރޭގެ މެޗުގެ ކުރިން ނޫސްވެރިންނާއި ވާހަކަ ދައްކަމުން ސިޓީގެ ކޯޗު ގާޑިއޯލާ ބުނީ އަނިޔާގެ ސަބަބުން މިރޭގެ މެޗުގައި އެޓީމުގެ އެންމެ މުހިންމު އެއް ކުޅުންތެރިޔާ ކަމުގައިވާ ގުންޑޮގާންއަށް ނުކުޅެވޭނެ ކަމަށެވެ. އަދި އޭނާ އަށް އަނިޔާވީ އެންމެ ފަހުން ބޭއްވުން ފަރިތަކުރުންތަކުގައި ކަމަށްވެސް ގާޑިއޯލާ ބުނެފައިވެއެވެ. ޗެލްސީއަކީ ކިތެންމެ ވަރުގަދަ ޓީމަކަށް ވި ނަމަވެސް ޗެލްސީގެ ގޭމް އެޓީމުން ބަދަލު ނުކުރާނެ ކަމަށާއި އެޓޭކިން ފުޓްބޯޅައެއް ކުޅޭނެ ކަމަށް ގާޑިއޯލާ ވަނީ ބުނެފައެވެ.\nމިރޭ ސިޓީއާއި ދެކޮޅަށް ނިކުންނަ ޗެލްސީން އަންނަނީ 1990 ވަނަ އަހަރުން ފެށިގެން މި މުބާރާތުގައި ގަވައިދުން ވާދަކުރަމުންނެވެ. އެގޮތުން މިހާތަނަށް ދެ މުބާރާތެއްގެ ފައިނަލްގައި ކުޅެފައިވާއިރު، އެޓީމުން ވަނީ 2012 ވަނަ އަހަރުގެ މުބާރާތުގެ ތަށިވެސް އުފުލާލާފައެވެ. އެ އަހަރު ޗެމްޕިއަންސް ލީގުގެ ތަށި ޗެލްސީން އުފުލާލީ އޭރު ކޯޗުކަމުގައި ހުރި ރޮބާޓޯ ޑިމަޓިއޯގެ ކޯޗުކަމުގެ ދަށުންނެވެ. އޭގެ ފަހުން މި މުބާރާތުގައި ރަނގަޅު ކާމިޔާބެއް ޗެލްސީއަށް ހޯދިފައެއް ނުވެއެވެ. ނަމަވެސް މައުރީޒިއޯ ސާރީގެ ކޯޗުކަމުގެ ދަށުން 2019 ވަނަ އަހަރު ޔޫރޮޕާ ލީގުގެ ތަށި އެޓީމުން ވަނީ ހޯދާފައެވެ.\nޗެލްސީން މިފަހަރުގެ މުބާރާތުގެ ފައިނަލުން ޖާގަ ހޯދީ 0-2 ގެ ނަތީޖާއަކުން ސްޕެއިންގެ ވަރުގަދަ ރެއާލް މެޑްރިޑް ބަލިކޮށްލުމަށްފަހުއެވެ. މި ނަތީޖާ ވެގެންގޮސްފައިވަނީ ގިނަ ބަޔަކަށް ސިހުމާއި ހައިރާންކަން ގެނުވި ނަތީޖާއަކަށެވެ.\nޗެލްސީގެ ކޯޗު ތޯމަސް ޓުޗެލް ބުނީ ޗެލްސީއަކީ ވަރަށް ކޮލިޓީ ރަނގަޅު ޓީމެއްކަން މި ސީޒަނުގައި އެކްލަބުން ސާބިތުކޮށްދީފައިވާ ކަމަށެވެ. އެހެންކަމުން އެޓީމަށް އެޓޭކް ކުރުމުގެ ފުރުސަތު ނުދީ ޕްރެސްކޮށްގެން ރަނގަޅަށް ޑިފެންޑް ކުރަން ޖެހޭ ކަމަށް ވެސް އޭނާ ބުންޏެވެ. އަދި މިރޭގެ މެޗަށް ނިކުންނައިރު އަނިޔާގެ މައްސަލަތަކެއް ނެތް ނަމަވެސް އެންގޯލޯ ކާންޓޭ އާއި އެޑްވާޑް މެންޑީއަށް މިރޭގެ މެޗުގައި ކުޅެވޭނެ ކަމާއި މެދުގައި ސުވާލު އުފެދިފައިވާކަމަށް ވެސް ޓުޗެލް ވަނީ ބުނެފައެވެ.\nޗެލްސީ އަދި މެންޗެސްޓާ ސިޓީ މިރޭ ޗެމްޕިއަންސް ލީގު ފައިނަލް މެޗަށް ނިކުންނައިރު، މިއީ ޗެމްޕިއަންސް ލީގު މުބާރާތެއްގައި މި ދެޓީމު ބައްދަލުކުރާ ފުރަތަމަ ފަހަރެވެ. ނަމަވެސް އެކި ގޮތްގޮތުން މި ދެޓީމު ވަނީ ގިނަ ކުރިމަތިލުންތަކަކާއި ކުރިމަތިލާފައެވެ. އެގޮތުން އެންމެ ގިނައިން ކުރިމަތިލާފައިވަނީ ޕްރިމިއާ ލީގުގައެވެ. އެގޮތުން 168 ފަހަރެއްގެ މަތިން ކުރިމަތިލާފައިވާއިރު، މީގެ ތެރެއިން 70 ފަހަރަު ސިޓީން ކުރި ހޯދާފައިވާއިރު، ޗެލްސީއަށް ސިޓީގެ މައްޗަށް ކުރި ހޯދިފައިވަނީ 59 ފަހަރުއެވެ. އަދި 39 މެޗުން ވަނީ އެއްވަރުވެފައިއެވެ.\nފަހުގެ ތާރީޚެއްގައި ޔޫރަޕުގެ ބޮޑު މުބާރާތެއްގައި މިހާތަނަށް މި ދެޓީމު ވާދަކޮށްފައިނުވި ނަމަވެސް 1960 ވަނަ އަހަރުން ފެށިގެން 1999 ވަނަ އަހަރާއި ހަމައަށް ބޭއްވުނު ޔޫރަޕިއަން ކަޕް ވިނާސްކަޕްގައި މި ދެޓީމު ދެފަހަރެއްގެ މަތިން ބައްދަލުކޮށްފައިވެއެވެ. އެއީ 1971 ވަނަ އަހަރު، މި މުބާރާތުގެ ގުރޫޕް ސްޓޭޖުގައެވެ. މި މުބާރާތުގައި ކުޅުނު ދެ ލެގުންވެސް ޗެލްސީގެ މައްޗަށް ސިޓީން ވަނީ ކުރި ހޯދާފައެވެ. މި މުބާރާތް މިހާރު ވަނީ އުވާލާފައެވެ.\nނިމިގެން ދިޔަ ސީޒަނަށް ބަލާއިރު، މިއަހަރުގެ ސީޒަނުގައި މި ދެޓީމު ތިންފަހަރެއްގެ މަތިން ވަނީ ބައްދަލުކޮށްފައެވެ. އެއީ ލީގު ދެ މެޗާއި އިނގިރޭސި އެފްއޭ ކަޕްގެ ފައިނަލް މެޗުގައެވެ. މީގެ ތެރެއިން ލީގުގައި ކުޅުނު މެޗެއްގެ އިތުރުން އެފްއޭ ކަޕްގެ ފައިނަލުން ވެސް ޗެލްސީ ވަނީ ސިޓީއަތުން ބަލިވެފައެވެ. އެޓީމަށް ސިޓީގެ މައްޗަށް ކުރިހޯދިފައިވަނީ ލީގުގައި ކުޅުނު ދެވަނަ ލެގުގެ މެޗުން އެކަންޏެވެ.\nމި ދެޓީމުގެ ބައްދަލުކުރުންތަކުގެ ތާރީޚުތަކަށް ބަލާއިރު ހުރިހާ ގޮތަކުންވެސް ކުރި ލިބެނީ ސިޓީއަށެވެ. އެހެން ކަމުން ފުޓްބޯޅައިގެ މާހިރުން ވިދާޅުވާ ގޮތުގައި މިރޭގެ މެޗުންވެސް ކާމިޔާބު ލިބުން ގާތީ ސިޓީއަށެވެ.\nއިންގިރޭސި ދެ ކުލަބު ކަމަށްވާ ޗެލްސީ އަދި މެންޗެސްޓާ ސިޓީ ބައްދަލުކުރާ ޗެމްޕިއަންސް ލީގުގެ ފައިނަލް މެޗު ކުޅުމަށް ހަމަޖެހިފައިވަނީ ޕޯޗުގަލްގެ ޕޯޓޯއަށް ނިސްބަތްވާ ސްޓޭޑިއޯ ޑޯ ޑްރަގާއޯ ސްޓޭޑިއަމްގައެވެ. މި ސްޓޭޑިއަމް އަކީ އެއްފަހަރާ 50،000 މީހުންނަށް އެއްފަހަރާ ކުޅިބަލަން ވަދެވޭ ވޮތައް ހަދާފައިވާ ސްޓޭޑިއަމްއެކެވެ. މިރޭގެ ފައިނަލް މެޗުބެލުމަށް ސަޕޯޓަރުން ދަނޑަށް ވަންނުމަށް ޕޯޗުގަލްގެ އޮތޯރިޓީތަކުން ހުއްދަދީފައިވާއިރު، 16500 ސަޕޯޓަރުން މެޗުބެލުމަށް ދަނޑަށް ވަންނާނެ ކަމަށް ޔޫއެފާއިން ވަނީ ބުނެފައެވެ.\nރާއްޖެ ގަޑިން މިރޭ ދަންވަރު 12:00ގައި ފެށޭ މިމެޗު ބަލާލުމަށް ގިނަ އަދަދެއްގެ ދިވެހި ސަޕޯޓަރުންވެސް ތައްޔާރުވަމުން އަންނައިރު މިއީ ނުބަލައި ދޫކޮށްލާވަރުގެ މެޗެއް ނޫނެވެ. ދެޓީމުގެ ވަރުގަދަ ކުރިމަތިލުމަކަށް ފަހު މޮޅުވާ ޓީމެއް ބަލަން އެތައް މިލިއަން މީހުން ދުނިޔޭގެ އެކި ކަންކޮޅުތަކުގައި މިހާރުވެސް ތިބީ ކެތް މަދުވެފައެވެ.


SunOnline: Dhivehi Qaumuge Bappa\nއަޙުމަދު މާޖިދު 04 Sep 2021, 09:31\nޤައުމެއް ބިނާ ކުރެވޭނީ، ޤައުމުގެ ތާރީޚާ މެދު ހެއިލުންތެރި، ޤައުމުގެ ބަޠަލުންނަށް ލޯބި ކުރާ، ޤައުމިއްޔަތުގެ ފިކުރު ހުރި ދަރީންތަކެއް އުފައްދައިގެން.\nމިއީ މީގެ ދުވަސްތަކެއް ކުރީން ހަމަ މި ކޮލަމުގައި އަޅުގަނޑު ލިޔުނު ވާހަކައެކެވެ. ވާހަކައިގެ މުހިއްމުކަމުން، ތަކުރާރުކޮށް އެ ވާހަކަ ދައްކައިލާން ބޭނުން ވީއެވެ.\nމީލާދީން 1773 ގައި ދިވެހިރާއްޖޭގައި ރަސްކަމުގެ އައު ދަރިކޮޅެއްގެ ބިންގާ އެޅުނެވެ. އެ ދަރިކޮޅަކީ މަޝްހޫރު ހުރާގޭ ދަރިކޮޅެވެ. އެ ދަރިކޮޅުގެ ބާނީ އަކީ އަދި ފުރަތަމަ ރަސްކަލަކީ ސުލްޠާން މުޙައްމަދު ޝަމްސުއްދީން އިސްކަންދަރު ދެވަނަ މި ނަންފުޅުގައި ތަޚުތަށް އިސް ވެވަޑައިގަތް، ހުރާގޭ މުޙައްމަދު މަނިކުފާނެވެ. 25 ސެޕްޓެންބަރު 2019 ގައި އަޅުގަނޑު މި ކޮލަމުގައި ލިޔުނު ލިޔުމެއްގައި ވެސް ދެންނެވި ފަދައިން، މި މުޙައްމަދު މަނިކުފާނަކީ ހުރާގޭ ދަރިކޮޅުގެ ފުރަތަމަ ރަސްގެފާނެވެ. މިއަދާ ހަމަޔަށް އަޅުގަނޑުމެންނަށް، ހުރާގޭ ދަރިކޮޅުގެ ފެށުމަކީ އަދި ފުރަތަމަ ރަސްކަލަކީ އައްސުލްޠާނުލް ޣާޒީ ޙަސަން ޢިއްޒުއްދީން ދޮން ބަންޑާރައިން ކަމަށް ކިޔައިދެވި ބުނެދެވިފައި އޮތުމާ އެކުގައި ވެހެވެ. އަޅުގަނޑު ދެކޭ ގޮތުގައި، ދޮން ބަންޑާރައިންނަކީ ދިވެހި ދައުލަތުގައި ޝާހީ ދަރިކޮޅެއްގެ ބިންގާ އެޅުއްވި ބެއިފުޅެއް ނޫނެވެ. އެމަނިކުފާނަކީ ދިވެހި ތަޚްތުގެ ވެރިޔާ ޤައުމުގައި ވަޑައިގެން ނެތް ޙާލަތެއްގައި، ޙާލާތީ މަޖުބޫރެއްގެ ސަބަބުން، ރަސްކަމާ ޙަވާލު ވެވަޑައިގަތް ބެއިފުޅެކެވެ. އެމަނިކުފާނު އެކަން ހަނދުމަފުޅު ނެއްތައެއްނުލައްވައެވެ. އެމަނިކުފާނު އަވަހާރަ ވުމުގެ އާލާސްކަންފުޅުގެ ތެރޭގައި، ޢާއިލާގެ އިސް ބެއިފުޅުންނާއި ދައުލަތުގެ ބޮޑުން ޙާޟިރު ކުރައްވައި، ދިވެހި ރަސްކަމަކީ އެމަނިކުފާނާއި އެމަނިކުފާނުގެ ޢާއިލާގެ އެއްޗެއް ނޫން ކަން އެ އެންމެތަކުންނަށް ސާފުސާފުކޮށް ހަނދާން ކޮށްދެއްވިއެވެ. އަދި ރަސްކަމުގެ ޙަޤީޤީ ވާރިސު ކަމަށް ވާ އިބްރާހީމް ރަސްގެފާނުގެ މުޙައްމަދު މަނިކުފާނު ތަޚުތުގައި ވެޑުވުމަށް ވަޞިއްޔަތް ކުރެއްވިއެވެ. އެ ވަޞިއްޔަތާ އެއްގޮތަށް، ދޮން ބަންޑާރައިން އަވަހާރަ ވުމަށް ފަހު ދިވެހި ސިންގާސަނާއަށް އިސް ކުރެވުނީ އިބްރާހީމް ރަސްގެފާނުގެ މުޙައްމަދު މަނިކުފާނެވެ. އާދެ، އައްސުލްޠާނުލް ޣާޒީ މުޙައްމަދު ޣިޔާޘުއްދީން އިސްކަންދަރުގެ ގޮތުގައެވެ. ދިޔަމިގިލީ ޝާހީ ޢާއިލާގެ ރަސްކަލެއްގެ ގޮތުގައެވެ.\nހުރާގޭ ދަރިކޮޅު ރަސްކަމެއް ދިވެހިރާއްޖޭގައި ފެށުނީ، ދޮންބަންޑާރައިންނަށް ފަހު، އެމަނިކުފާނުގެ ޢާއިލާގެ ބެއިފުޅަކު ކަމަށް ވާ ހުރާގޭ މުޙައްމަދު މަނިކުފާނު އިސް ވެ ހުންނަވައިގެން ގެނެވުނު އަނިޔާވެރި ބަޣާވާތުގައި ކީރިތި މަހާރަދުން މުޙައްމަދު ޣިޔާޘުއްދީން ޝަހީދު ކޮށް، އެ ހުރާގޭ މުޙައްމަދު މަނިކުފާނު ދިވެހިރާއްޖޭގެ ތަޚްތުގައި އިށީނދެވަޑައިގަތް ހިސާބުންނެވެ. ކީރިތި މަހާރަދުން ޝަހީދު ކޮށްލީ، ޙައްޖު ދަތުރުފުޅަކުން އެނބުރިވަޑައިގަތުމުން، ހައްޔަރު ކޮށްގެން ގެންގޮސް ހަށިކޮޅުގައި ކަޅުހިލަދައިން ބަރޯސީ ބަނދެފައި ކަނޑު ފައްތައިގެންނެވެ. ކީރިތިވަންތަ ﷲ ކީރިތި މަހާރަދުންގެ ފުރާނަފުޅު ސުވަރުގޭގެ ދާއިމީ ނިޢުމަތުގައި ލައްވަވާށިއެވެ! ނުހަނު އަނިޔާވެރި ގޮތެއްގައި ކީރިތި މަހާރަދުން ޝަހީދު ކުރުމަށް ފަހު، ބާޣީންގެ ލީޑަރު ދިވެހި ތަޚުތުގައި އިށީނީ، ކުރީން ވެސް ދެންނެވި ފަދައިން، ސުލްޠާން މުޙައްމަދު ޝަމްސުއްދީން އިސްކަންދަރު ދެވަނަގެ ނަންފުޅުގައެވެ. މީލާދީން 1773 ވަނަ އަހަރުއެވެ. އެއަށްފަހު، އެ ދަރިކޮޅުގެ ވެރިކަން ދިވެހިރާއްޖެއިން އުވިގެން ދިޔައީ، ދެވަނަ ޖުމްހޫރިއްޔާގެ ދެވަނަ ރައީސް އަލްއުސްތާޛު މައުމޫން ޢަބްދުލްޤައްޔޫމް، 1978 ގައި ދިވެހިރާއްޖޭގެ ވެރިކަމާ ޙަވާލު ވެވަޑައިގަތް ހިސާބުންނެވެ.\nހުރާގޭ ދަރިކޮޅުގެ ވެރިކަމަކީ އެތައް ގޮތަކުން، ދިވެހިރާއްޖެއަށް ނިކަމެތިކަމާއި ދެރަ ގެނުވި ރަސްކަމެކެވެ. އެ ދަރިކޮޅުން ޚިދުމަތްތެރި އަދި ޙުއްބުލްވަޠަންގެ ރޫޙު ހުރި ބެއިބެއިފުޅުން ވެސް ފެނުނު މެއެވެ. ނަމަވެސް، ޖުމުލަ ގޮތެއްގައި ދެންނެވޭން އޮތް ވާހަކަ އަކީ، ހުރާގޭ ދަރިކޮޅުގެ ވެރިކަމުގައި ދިވެހި ޤައުމަށް ލިބުނީ ނިކަމެތިކަން ކަމަށެވެ. އޭގެ ތެރެއިން އެއް ކަމަކީ، ޢިލްމީ ގޮތުން ދިވެހިރާއްޖޭގެ ކުރިއެރުމާއި ތަރައްޤީ މުޅީން ހުއްޓުވައިލެވުނު ގޮތެވެ. ބާޣީ ލީޑަރު މުޙައްމަދު ޝަމްސުއްދީން އިސްކަންދަރު ދެވަނަ އާއި ހުރާގޭ ޝާހީ ޢާއިލާގެ ބޮޑުންގެ ސިޔާސަތުގެ ދަށުން، އެންމެ ފުރަތަމަ މި މަގުން ކުރެވުނު ކަމަކީ ޝަހީދު ކުރެވުނު ކީރިތި މަހާރަދުން މުޙައްމަދު ޣިޔާޘުއްދީން ނިސްބަތް ވެވަޑައިގަންނަވާ ދިޔަމިގިލީ ދަރިކޮޅުގެ އެއްވެސް ބެއިފުޅަކު ޢިލްމު ޙާޞިލު ކުރެއްވުން މަނާ ކުރެއްވުމެވެ. އެއަށްފަހު، ރަދުން ހިތްޕުޅާ ހަމަ ކުރައްވައިގެން ހުއްދަ ދެއްވި މީހަކު ފިޔަވައި، ދިވެހި އެއްވެސް ރައްޔިތަކު ޢިލްމު އުނގެނުން މަނާ ކުރުމުގެ މައްޗަށް މި އަމުރުފުޅުގެ ދާއިރާ ފުޅާ ކުރެވުނެވެ. މި ގޮތުގެ މަތީން، ދިވެހިރާއްޖޭގައި ޢިލްމު މަނާ ކުރެވުމުގެ ގެއްލުންތައް ބޮޑެވެ. ވަޒަން ކުރެވޭ ވަރަށް ވުރެ، ނުވަތަ ތަޞައްވުރު ކުރެވޭ ވަރަށް ވުރެ، އެތައް ގުނައެއް ބޮޑެވެ.\nމި ދެންނެވި ފަދަ މާޙައުލެއްގައި، ދިވެހި ޤައުމުގެ ފަޚުރުވެރި ކާބަފައިންނާއި އަބްޠާލުންގެ ޙަޤީޤީ ޙައިޘިއްޔަތުތައް ވެސް ނިގުޅައިގަނެވުނީއެވެ. ހުރާގޭ ދަރިކޮޅުގެ ރަސްރަސްކަލުންނާއި ބޮޑުންގެ ވިދުވަރާއި ޝާނާއި ޝައުކަތުގެ ބިގަރުތައް އަލި ގަދަކޮށް ދިއްލުމުގެ ތެރޭގައި، ޤައުމަށް އަލިކަމާއި ހެޔޮކަން ގެންނެވި އެހެން ބަޠަލުންގެ ޒިކުރާގެ ޒީނަތްތެރި ބައްތިތަކުގެ ފާންކަން ފަނޑު ކޮށްލެވުނީއެވެ. މި ފަހަރު އަޅުގަނޑު ދައްކާން މި އުޅެނީ އޭގެ ތެރެއިން އެއް ބަޠަލުގެ ވާހަކައެވެ. އަޅުގަނޑު ދެކޭ ގޮތުގައި، ދިވެހި ޤައުމުގެ ބައްޕަގެ ވާހަކައެވެ. އެ ބެއިފުޅަކީ، އައްސުލްޠާން މުޙައްމަދު ބިން ޢަބްދުﷲ ސިރީ ބަވަނާދީއްތަ ދަރުމަވަންތަ ކީރިތި މަހާރަދުނެވެ.\nދަރުމަވަންތަ ކީރިތި މަހާރަދުނަކީ ދިވެހި ޤައުމުގެ ފަޚުރުވެރި އަދި ޝަރަފުވެރި ބައްޕަ ކަމުގައި ނުވާނޭ ގޮތެއް އެބައޮތްތޯއެވެ؟ ތާރީޚު ހެކި ވާ ފަދައިން، މުސްލިމް ދިވެހިރާއްޖެއެއް ވުޖޫދު ވެގެން އައީ އެމަނިކުފާނު އިސްލާމް ދީން ޤަބޫލުފުޅު ކުރައްވައި، ދިވެހިރާއްޖޭގެ ރަސްމީ ދީނަކީ އިސްލާމް ދީން ކަމުގައި ހައްދަވައި، އެމަނިކުފާނުގެ އަމުރުފުޅުގެ ދަށުން ދިވެހި ރައްޔިތުން އިސްލާމް ދީނުގެ ހިޔާވަހިކަމުގެ ދަށަށް ގެންނެވުމުންނެވެ. ސަބް-ކޮންޓިނެންޓުގައި އޮތް ބާޠިލަށް އަޅުދާސް ވުމާއި، ގެރި އާއި ނީލަގެރި އެތާއި ހަރުފަ ފަދަ ޖަނަވާރުތަކުން ފެށިގެން ގޮސް އިންސާނީ ކަރާމާތުގެ އުޞޫލުތަކުގެ ދަށުން ފަރުދާ ކުރެވޭ ގުނަވަންތަކަށް ދާންދެން އިލާހިއްޔަތުގެ ސިފަތައް ދީގެން އުޅުމުގެ ބިރުވެރި އަނދިރިކަމުން ދިވެހި އުއްމަތް މިންޖު ކުރެއްވެވީ އެމަނިކުފާނެވެ. ޙައްޤު ދީނުގެ ރޫޙާނީ އަދި އަޚްލާޤީ އަލިކަމުގެ ތެރެއަށް މި ޤައުމު ގެންނެވީ އެމަނިކުފާނެވެ. އެހެންކަމުން، ދިވެހި އިސްލާމީ ޤައުމިއްޔަތުގެ ބާނީ އަކީ އެމަނިކުފާނެވެ. ކޮންމެ މަހަކު، މަޢުޞޫމު ދިވެހި އަންހެން ކުއްޖަކު، ބުދު ދީނުގެ ހާމުދުރުންގެ ވަޙުޝީ އަދި ފާޙިޝް އެދުންތަކުގެ ރަންނަމާރިއަށް ޤުރުބާން ކުރެވެމުން ދިޔަ ކަޅު ދައުރެއްގެ އަނދިރިކަމުގެ ތެރެއިން، އިސްލާމް ދީނުގެ ލޯތްބާއި ރަޙްމާއި ޢަދާލަތާއި ހެޔޮކަމުގެ ތެރެއަށް މި ޤައުމު ގެންނެވި ލާމަސީލު ބަޠަލަކީ އެމަނިކުފާނެވެ. އެއަށްވުރެ ބޮޑު ހެޔޮކަމެއް މި ޤައުމަށް ކޮންދިން އެކަކު ވެސް ވޭތޯއެވެ؟ ޢަލީ ރަސްގެފާނު އެ ޤައުމަކަށް ޓަކައި ޝަހީދު ވެވަޑައިގަންނަވާނޭ މުސްލިމް ދިވެހި ޤައުމެއް، ދަރުމަވަންތަ ރަސްގެފާނާ ނުލައި އޮތީސްތޯއެވެ؟ ޣާޒީ މުޙައްމަދު ތަކުރުފާނު އެ ޤައުމަކަށް ޓަކައި މަތިވެރި ޖިހާދެއް ކުރައްވާނޭ ޤައުމެއް ދަރުމަވަންތަ ރަސްގެފާނާ ނުލައި އޮތީސްތޯއެވެ؟ ދޮން ބަންޑާރައިން އެ ޤައުމަކަށް ޓަކައި މަރާ ކުރިމަތި ލައްވަވާނޭ ޤައުމެއް، ދަރުމަވަންތަ ރަސްގެފާނާ ނުލައި އޮތީސްތޯއެވެ؟ ޝައްކެއް ނެތް ގޮތުގައި، ދަރުމަވަންތަ ރަސްގެފާނާ ނުލައި، އޮތީހީ ބުދު ދީނުގެ ނުވަތަ ހިންދޫ ދީނުގެ ބާޠިލުގެ ތެރޭގައި ހަފުސް ވެފައި އޮތް، މި ދީންތަކުގެ ބޮޑެތި ރަސްކަންތަކަށް އަޅުވެތި ވެފައި އޮތް "އައުޓްޕޯސްޓެއް" ނޫން ކަމަށް މެނުވީ ބެލެވޭނޭ ގޮތެއް ނެތެވެ.\nދަރުމަވަންތަ ރަސްގެފާނުގެ ވާހަކަ ދައްކާ އިރު، މަޝްހޫރު ރަންނަމާރި ވާހަކައިގައި އެ ކިޔާ ގޮތަށް، ކޮންމެ މަހަކު ބިކުރުވެރި އަންހެން ކުއްޖަކު ރޭޕް ކޮށް މަރައިލުމުގެ ޖަރީމާ ހިންގި "ހަގީގީ ކުށްވެރިޔަކީ" އެއިރު ހުންނެވި ރަސްގެފާނު ކަމަށް، ތާރީޚު ޢިލްމުވެރީން ކަމުގެ ދޮގު ދަޢުވާ ކުރި ބަޔަކު އީޖާދު ކޮށްގެން އުޅޭ ތިޔަރީއާ މެދު ވެސް އެއްޗެއް ދަންނަވައިނުލައި ދެވޭކަށް ނެތެވެ. އެ ތިޔަރީ އަކީ، ދެންނެވުމުގެ ހަމަ އެއްވެސް ބޭނުމެއް ނެތް ފަދައިން، އެއްވެސް ޢިލްމީ އަސާސެއް ނެތި ދެކެވިފައި ވާ ވާހަކައެކެވެ. ޚިޔާލީ ފުލޯކު ތެއްޔެއްގައި ޖަހާލަތުގެ އަލިފާނުން ކެއްކިގެން ސުފުރާމައްޗަށް ލެވުނު ވިޔާނުދާ ވާހަކަތަކެކެވެ. "ރަންނަމާރިޔަށް" ޤުރުބާން ކުރެވެމުން ދިޔަ އަންހެން ކުދީންގެ ޢިއްފަތްތެރިކަން ފޭރިގަނެ އެކުދީން މަރަމުން ގެންދިޔައީ ކާކު ކަމެއް ދިވެހި ތާރީޚަކުން އެއްވެސް މިންވަރަކަށް އެނގޭކަށް ނެތެވެ. ނަމަވެސް ތަންޤީދީ އަދި ދިރާސީ ނަޒަރަކުން ވިސްނައިލުމުން، ނެރެވޭ އެންމެ ދެކޮޅުޖެހޭ އަދި އެންމެ ސީދާސާދާ ނަތީޖާޔަކީ، އެކަން ކުރަމުން ގެންދިޔައީ ބުދުކޯލުގައި ތިބި ބުދު ދީނުގެ ހާމުދުރުން ކަމުގައި ބެލުމެވެ. އެކަމުގެ ތުހުމަތު ދަރުމަވަންތަ ރަސްގެފާނާ ދިމާޔަށް ގެންދެވޭނޭ އެއްވެސް ގޮތެއް އަދި މަގެއް ނެތެވެ.\nދިވެހިރާއްޖޭގައި ޤައުމިއްޔަތެއް ނެތުމުގެ އެންމެ ބޮޑު އެއް ސަބަބަކީ، ދިވެހި ދަރީންނަށް ދިވެހި ތާރީޚު ކިޔަވައިނުދެވުމެވެ. ދިވެހި ޤައުމުގެ މަތިވެރި އަބްޠާލުން ޤައުމަށް ކުރެއްވި ޚިދުމަތްތަކާއި ޤައުމަށް ޓަކައި ވެވަޑައިގަތް ޤުރުބާނީގެ ވާހަކަތައް، ބޮޑު ވަމުން އަންނަ ޖީލުތަކަށް އުނގަންނައިނުދެވުމެވެ. މި މައްސަލަ ޙައްލު ކުރެވި، ހެޔޮ ގޮތުގައި ދިވެހި ތާރީޚު ދިވެހި ދަރީންނަށް ކިޔަވައިދެވޭން ޖެހެއެވެ. އެ ކިޔަވައިދިނުމުގެ އެންމެ މުހިއްމު އެއް ބައެއް ކަމަށް ވާން ޖެހޭނީ، އަޅުގަނޑުގެ ނަޒަރުގައި، ދިވެހި ޤައުމުގެ ބައްޕަގެ ގޮތުގައި ދަރުމަވަންތަ ކީރިތި މަހާރަދުން ދެނެގަނެ، އެ ގޮތުގައި އެމަނިކުފާނަށް ލޯބި ކުރުމަށާއި ޤަދަރު ކުރުމަށް ދިވެހި ދަރީންނަށް ދަސް ކޮށްދިނުމެވެ.


2019 ވަނަ އަހަރުގެ ނޮވެމްބަރު މަހު ތައިލޭންޑް ގައި ބޭއްވުމަށް ހަމަޖެހިފައިވާ9ވަނަ ސިލްކް ރޯޑް އިވެންޓްގައި ބޭއްވޭ ފެޝަން ޝޯ ގައި ދިވެހިރާއްޖޭގެ ފެޝަން ޑިޒައިނަރަކު ތަމްސީލް ކުރުމުގެ ފުރުސަތު ވަނީ ލިބިފައެވެ.\nވީމާ، މި ކަމަށް ޝައުގުވެރިވެލައްވާ ފަރާތްތަކުން، ގައިޑްލައިންއާ އެއްގޮތަށް ، 2019 އޯގަސްޓް 21 ވާ ބުދަ ދުވަހުގެ މެންދުރު 14:00 ގެ ކުރިން ވަޑައިގެން ނުވަތަ އީ-މެއިލް ގެ ޒަރިއްޔާއިން ޕްރޮޕޯސަލްތައް ހުށައެޅުއްވުން އެދެމެވެ. މި ފުރުސަތަކީ ހަމައެކަނި ދިވެހިންނަށް ހުޅުވާލެވިފައިވާ ފުރުސަތެއްކަން ދެންނެވީމެވެ. މި އިވެންޓްގައި ބައިވެރިވުމުގެ ގައިޑްލައިން އާއި ހުށަހަޅަންޖެހޭ ތަކެތި ތިރީގައިވާ ލިންކުން ލިބިވަޑައިގަންނަވާނެއެވެ. އިތުރު މަޢުލޫމާތު ހޯއްދެވުމަށް ގުޅުއްވާނީ ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:00 ން 15:00 އާއި ދެމެދު 3323228 ނަންބަރު ފޯނަށެވެ.


Sharuthu hamanuvaa meehun flat libey meehunge dhaaimee list gai himanafaivey: majilis committee | ThePress\nޝަރުތު ހަމަނުވާ މީހުން ފްލެޓްގެ ދާއިމީ ލިސްޓުގައި ހިމަނާފައިވޭ: މަޖިލިސް ކޮމިޓީ\n28 March 2021, 13:54\nހިޔާ މަޝްރޫއުގެ ދަށުން ފްލެޓަށް ކުރިމަތިލާފައިވާ ފަރާތްތަކުގެ ފޯމުތައް އަލުން މުރާޖައާކުރިއިރު، ޝަރުތު ފުރިހަމަނުވާ ފަރާތްތަކެއް ފްލެޓް ލިބޭ މީހުންގެ ދާއިމީ ލިސްޓުގައި ހިމަނާފައިވާ ކަމަށް ރައްޔިތުންގެ މަޖިލީހުގެ ގައުމީ ތަރައްގީއާއި ތަރިކަ ކޮމިޓީން ބުނެފިއެވެ.\nއެ ކޮމިޓީން ވަނީ ސަރުކާރުގެ ބޯހިޔާވަހިކަމުގެ ސިޔާސަތާއި ހިޔާ މަޝްރޫއުގެ ފްލެޓްތައް ދީފައިވާ ގޮތް ދިރާސާކޮށްފަ އެވެ. މިހާރު އާންމުކޮށްފައިވާ ރިޕޯޓުގައި ބުނެފައި ވަނީ ހިޔާ މަޝްރޫއުގެ ދަށުން ފްލެޓަށް އެދި ކުރިމަތިލާފައިވާ ފަރާތްތަކުގެ ފޯމުތައް މުރާޖައާކުރިއިރު، ޝަރުތު ފުރިހަމަވާ ބައެއް ފަރާތްތައް، ފްލެޓް ލިބޭ މީހުންގެ ދާއިމީ ލިސްޓުގައި ހިމަނާފައިނުވާކަމަށެވެ.\nހިޔާ މަޝްރޫއުގެ ދަށުން ފްލެޓް ލިބޭނެކަމަށް 2018 ވަނަ އަހަރުގެ ނޮވެންބަރު މަހުގެ ކުރީކޮޅު އިއުލާނުކޮށްފައިވާ ފަރާތްތަކަށް ފްލެޓް ލިބޭނެކަމަށް އޭރު ކަނޑައަޅާފައިވާގޮތާ ގުޅިގެން ގިނަ މައްސަލަތަކެއް ފާހަގަކުރެވިފައިވާކަމަށްވެސް އެ ކޮމެޓީގެ ރިޕޯޓިުގައި ވެއެވެ.\nއެގޮތުން އެ މައްސަލަތަކުގެ ތެރޭގައި ކޮރަޕްޝަނާއި ޖިނާއީ މައްސަލަތަކެއް ހިމެނޭ ކަންތައްތަކެއް ހުރިކަމަށް ކޮމިޓީން ވަނީ ފާހަގަކޮށްފައެވެ.\nއެހެންކަމުން މައްސަލަތައް ވީ އެންމެ އަވަހަކަށް ތަހުގީގީ އިދާރާތަކުން ތަހުގީގުކޮށް، ދައުވާ ކުރަންޖެހޭ ފަރާތްތަކަށް ދައުވާކުރުމަށާއި، އެކަމާ ގުޅިގެން އަޅަންޖެހޭ އެންމެހައި ފިޔަވަޅުތައް އަވަސްކުރުމަށް ކޮމިޓީން ހުށަހަޅާފައިވެއެވެ.


SunOnline: Minister ge badhdhaluvumaaeku zuvaan masevriyaa ah unmeedhu\nމިނިސްޓަރުގެ ބައްދަލުވުމާއެކު ޒުވާން މަސްވެރިޔާއަށް އުންމީދު\nމުޙައްމަދު ނާއިލް ހަފީޒް 02 Sep 2021, 16:26\nޒުވާން މަސްވެރިޔާ މިނިސްޓަރު ޑރ. ހުސައިން ރަޝީދު ހަސަންއާއެކު -- ފޮޓޯ/ ޒުވާން މަސްވެރިޔާ\n"ޒުވާން މަސްވެރިޔާ" ހަސަން ސާޖިން ރާއްޖޭގެ އެކި ކަންކޮޅުތަކަށް ކުރަން ނިންމާފައިވާ ބޮޑު ދަތުރާ ގުޅިގެން މިނިސްޓާ އޮފް ފިޝަރީޒް މެރިން ރިސޯސަސް އެގްރިކަލްޗާ ޑރ. ހުސައިން ރަޝީދު ހަސަން ސާޖިން އާ ބައްދަލުކުރައްވައިފިއެވެ.\nމި ބައްދަލުވުމުގައި މިނިސްޓަރު ހުސައިން ވަނީ ސާޖިން ރާއްޖޭގެ ހުރިހާ ރަށަކަށް ފެށުމަށް ނިންމާފައިވާ ދަތުރާ ގުޅޭގޮތުން މަޝްވަރާކުރައްވާފައެވެ. އަދި އެ ބައްދަލުވުމުގައި ސާޖިންއަށް ހުރިހާ ގޮތަކުން ވެސް އެހީތެރިވެއްދެއްވާނެކަމުގެ ޔަގީންކަން މިނިސްޓަރުވަނީ ދެއްވާފައެވެ.\nމި ބައްދަލުވުމާ ގުޅޭގޮތުން ސާޖިން ބުނީ މި ބައްދަލުވުމާއެކު އޭނާއަށް މި ދަތުރުގައި ކުރިޔަށް ދިޔުމަށް އިތުރަށް ހިތްވަރު ލިބިފައިވާކަމަށެވެ.\nއެއާއެކު ރާއްޖޭގެ މަސްވެރިކަމާއި ރަށްރަށުގެ ރީތިކަން ދުނިޔެއަށް ދެއްކުމަށް ކުރާ މަސައްކަތުގައި ކުރިޔަށް ދިޔުމަށް ފަސޭހަވެގެން ގޮއްސިކަމަށެެވެ.\nޒުވާން މަސްވެރިޔާ ހަސަން ސާޖިން ރާއްޖޭގެ އެކިކަންކޮޅުތަކަށް ކުރަން ނިންމާފައިވާ ބޮޑު ދަތުރުގެ އެކްސްކްލޫސިވް މީޑިއާ ޕާޓްނަރަކަށް "ސަން އޮންލައިން" ވަނީ ކަނޑައަޅާފައެވެ.


Google vakkankuraa kamah bune court ah | Mihaaru\nސޮނޮސް ބޭނުންވަނީ ގުޅުން ނުކެނޑޭ ގޮތަށް ގޫގުލް ގޮވައިގެން ކޯޓަށް ދާން\nސޮނޮސްގެ ފިކުރީ މުދަލުން ގޫގުލް ވައްކަންކުރާ ކަމަށް ބުނެ ކޯޓަށް\n12 ޖެނުއަރީ 2020 - 07:10\nގޫގުލް ގޮވައިގެން ސޮނޮސް ކޯޓަށް ދާން ނިންމި ސަބަބެއް ކަމަށް ބުނެފައި ވަނީ ފިކުރީ މުދަލުން ވައްކަންކުރުމެވެ.\nސޮނޮސް އަކީ ވަޔަލެސް ސްޕީކާ ޓެކްނޮލޮޖީ ވަރަށް މޮޅަށް ދަންނަ ކުންފުންޏެކެވެ. މި ކުންފުނިން އުފައްދާ ސްމާޓް ސްޕީކަރުތައް ކުންފުނީގެ ނަމުން މަޝްހޫރުވެފައި ވީ ނަމަވެސް، ބޭނުންކުރާ މީހުންނާ ހަމަ އަށް އަދި ގޭބިސީތަކަށް ފޯރުކޮށްދިނުމުގައި، ގޫގުލް އަދި އެމެޒޯންގެ އެހީތެރިކަމަށް ބޭނުންވެ އެވެ. މި ސަބަބަށްޓަކައި، ސޮނޮސްގެ ފިކުރީ މުދާތައް ގޫގުލް ޑިވައިސްތަކުގައި ބޭނުންކުރުމަށް ފުރުސަތު ދެވެ އެވެ. އަދި ސޮނޮސްގެ ސްމާޓް ސްޕީކަރުތަކުގައި ގޫގުލްގެ ޓެކްނޮލޮޖީ ބޭނުންހިފެ އެވެ.\nގޫގުލް އަދި ސޮނޮސް އެކުއެކީގައި މަސައްކަތްކުރަން އަހުދުވެފައި ވަނީ ވިޔަފާރީގައި ހަމަހަމަވުމަށް އެއްބަސްވެގެންނެވެ. އެއް ބައެއްގެ އުފެއްދުންތަކުގައި އަނެއް ބައެއްގެ ޓެކްނޮލޮޖީ ބޭނުންކުރުމަށް އެއްބަސްވެގެންނެވެ. އެހެން ނަމަވެސް، އެކުގައި މަސައްކަތްކުރަން ކަނޑައެޅި މުއްދަތު ހަމަވުމަށް ފަހު ވެސް، ސޮނޮސް ބުނި ގޮތުގައި، ގޫގުލުން ދަނީ ސޮނޮސްގެ ޓެނޮލޮޖީ ބޭނުންހިފަމުންނެވެ.\nސޮނޮސް ދެކެނީ ގޫގުލް އަކީ ގާތް އެކުވެރިއެއް ގޮތުގަ އެވެ. އެހެންވެ، ނުހައްގު ގޮތުގައި ފިކުރީ މުދާ ބޭނުން ނުހިފުމަށް ތަކުރާރުކޮށް ނަސޭހަތްތެރި ވި ނަމަ ވެސް، ގޫގުލުން އަޑުއަހާކަށް ބޭނުމެއް ނުވި އެވެ. ގޫގުލް ގޮވައިގެން ކޯޓަށް ދިޔަ ނަމަވެސް، ގުޅުން ކެނޑިދާނެ ޒާތުގެ ކަމެއް ނުކުރާނެ ކަމަށް ސޮނޮސް ބުނެ އެވެ. ސޮނޮސް ބުނާ ގޮތުގައި ހަމައެކަނި ބޭނުމަކީ ގޫގުލް އަށް ވިސްނައިދިނުމެވެ. އަދި ވިޔަފާރިގައި ހަމަހަވުމެވެ. އެމެޒޯން އެކޯ ސްޕީކަރުތަކުގައި ވެސް ސޮނޮސްގެ ޓެކްނޮލޮޖީ ނުހައްގުން ބޭނުންހިފާ ކަމަށް އެ ކުންފުނިން ބުނެ އެވެ.\nއިތުރު ލިޔުންތައް ގޫގްލް އެމޭޒަން ސްމާޓް ސޮފްޓްވެއާ


ފޯރިއާއެކު ވެޓެރަންސް ފުޓްސަލް މުބާރާތް ކުރިޔަށްމިކަލް ނޫސް\nފުވައްމުލައް ސިޓީ ކައުންސިލްގެ ވެޓެރަންސް މުބާރާތް 2018. ފޮޓޯ؛ ފވމސިޓީ ކައުންސިލް\nފޯރިއާއެކު ވެޓެރަންސް ފުޓްސަލް މުބާރާތް ކުރިޔަށް\n3 މެއި 2018, 10:28 |\nމި މޭ މަހު 1 ގައި ފެށި ވެޓެރަންސް ފުޓްސަލް މުބާރާތުގެ ދެދުވަހުގަިއ ވަނީ4މެޗް ކުޅޭފައެވެ. މިހާތަނަށް ހުރިހާ ޓީމަކުން ވެސް ވަނީ މަދުވެގެން އެއް މެޗު ކުޅެފައެވެ.\nމުބާރާތުގެ ފުރަތަމަ މެޗުގައި ދަޑިމަގު ނެރެގަނޑު ޓީމާއި ފުވައްމުލަކު އެމްއެންޑީއެފް ޕޯސްޓްގެ ޓީމު ބައްދަލުކުރި މެޗު ނިމުނީ 3-3 ން އެއްވަރު ވެގެންނެވެ. މިމެޗުގެ މޮޅު ކުޅުންތެރިއަކީ އެމްއެންޑީއެފް ޓީމުގެ ޖާރޒީ ނަމްބަރު5ނާއިފް ސައީދެވެ.\nމުބާރާތުގެ ދެވަނަ މެޗުގައި ގްރޫޕް ބީގެ ފުވައްމުލައް ސިޓީ ޕޮލިސް ޓީމާއި، ޓީމް ފެނަކަ ބައްދަލކުރި މެޗު ނިމުނީ5–5ން ދެ ޓީމު އެއްވަރުވެގެންނެވެ. މިމެޗުގެ މޮޅު ކުޅުންތެރިއަކީ މިމެޗުގެ މޮޅު ކުޅުންތެރިއަކީ ފުވައްމުލައް ސިޓީ ޕޮލިސްޓީމުގެ ޖާރޒީ ނަމަބަރު6އިބްރާހިމް އަކުރަމް އެވެ.\nމެ 1 ވަނަ ދުވަހުގެ ރޭ ކުޅެވުނު ފަހު މެޗުގައި ބައްދަލުކުރީ ގްރޫޕް އޭ ގެ އައިޑިއަލް ސްކޫލުގެ ޓީމާއި އެފްސީ ދިގުވާނޑު ޓީމެވެ. މިމެޗު ނިމުނީ9– 1 ގެ ބޮޑު ތަފާތަކުން އެފްސީ ދިގުވާނޑު މޮޅުވެގެންނެވެ. މެޗުގެ މޮޅު ކުޅުންތެރިއަކީ އެފްސީ ދިގުވާނޑު ޓީމުގެ ޖާރޒީ ނަމްބަރު 10 އަހުމަދު އަޝްރަފެވެ.\nއިއްޔެ ކުޅެވުނު މުބާރާތުގެ4ވަނަ މެޗު ތީމް ފެނަކައިން ފަސޭހަކަމާއެކު ކާމިޔާބުކުރީ 10 –0އިން މާލެގަމު ޔޫތު ފައުންޑޭޝަންގެ ޓީމު ބަލިކޮށްގެންނެވެ. މިމެޗުގެ މޮޅު ކުޅުންތެރިއަކީ ޓީމު ފެނަކައިގެ ޖާޒީ ނަމްބަރު4ގާސިމް މުޙައްމަދެވެ.\nމިނަތީޖާއާއެކު މާލެގަން ޠޫތު ފައުންޑޭޝަންގެ ޓީމަށް ކުޅުނު ދެމެޗުން ބަލިވެ މުބާރާތުގަިއ އިތުރަށް ކުރިޔަށް ދިއުމުގެ ފުރުސަތު ވަނީ ގެއްލިފައެވެ.\nމިއަދު ވެސް މުބާރާތުގެ3މެޗް ކުޅުމަށް ވަނީ ހަމަޖެހިފައެވެ. ހަވީރު 4:30ގައި ބައްދަލުކުރާނީ އެމްއެންޑީއެފް ފުވައްމުލައް ޕޯސްޓގެ ޓީމާއި އެފްސީ ދިގުވާނޑު ޓީމުގެ މެވެޗެ. މިރޭގެ ފުރަތަމަ މެޗުގައި ދަށިމަގު ނެރަގަނޑު ޓީމާއި އައިޑިއަލް ސްކޫލް ކުޅެ އިރު ދެވަނަ މެޗުގައި ފުވައްމުލައް ސިޓީ ޕޮލިސް ޓީމާއި މާލެގަމު ޔޫތު ފައުންޑޭޝަން ޓީމު ބައްދަލުކުރާ މެޗު ފަށާނީ 9:30 ގައެވެ.\nމިއީ ފުވައްމުލަކު ސިޓީ ކައުންސިލުން އިންތިޒާމުކޮށްގެން ބާއްވަމުންއަންނަ މުބާރާތުމުބާރާތެކެވެ މި މުބާރާތުގައި ބައިވެރިވެފައި ވަނީ7ޓީމުންނެވެ.


ނަފްރަތު އުފެދޭފަދަ ވާހަކަތައް ފަތުރާނަމަ ފިޔަވަޅު އަޅާނަން: ފުލުހުން | Jazeera\tނަފްރަތު އުފެދޭފަދަ ވާހަކަތައް ފަތުރާނަމަ ފިޔަވަޅު އަޅާނަން: ފުލުހުން - Jazeera\nނަފްރަތު އުފެދޭފަދަ ވާހަކަތައް ފަތުރާނަމަ ފިޔަވަޅު އަޅާނަން: ފުލުހުން\nޢަލީ ޔާމީން October 6, 2019 71 views0\nނަފުރަތު އުފެދޭފަދަ ވާހަކަތައް ނުފެތުރުމަށާއި، އެފަދަ ފަރާތްތަކާއި މެދު ފިޔަވަޅު އަޅާނެކަމުގެ އިންޒާރު ފުލުހުން ދީފިއެވެ.\nމޯލްޑިވްސް ޑިމޮކްރެސީ ނެޓްވޯތް (އެމްޑީއެން) އިން ނެރެފައިވާ އިސްލާމް ދީނާއި ޚިލާފު ރިޕޯޓާއި ގުޅޭގޮތުން ރޭ ފުލުހުން ނެރުނު ބަޔާނުގައި ވިދާޅުވެފައި ވަނީ، ރައްޔިތުންގެ ތެރޭގައި ފިތުނަ ފަސާދަ އުފެދޭފަދަ ވާހަކަތައް އެއްވެސް ފަރާތަކުން ނުފެތުރުމަށް އިލްތިމާސް ކުރާ ކަމަށާއި. ދީނީ އަދި ޤައުމީ ވަހުދަތާއި އެއްބައިވަންތަކަމާއި، ނިޒާމު އާންމު ގެއްލޭފަދަ އެއްވެސް އަމަލެއް އެއްވެސް ފަރާތަކުން ނުހިންގުމަށް ދަންނަވާކަމަށެވެ.\n"ޚާއްސަކޮށް ރައްޔިތުންގެ ތެރޭގައި ފިތުނަ ފަސާދަ އާއި ބައިބައިވުމާއި ނަފްރަތު އުފެދޭފަދަ ވާހަކަތައް އެއްވެސް ފަރާތަކުން ނުފެތުރުމަށާއި ދިވެހި ރައްޔިތުންގެ ދީނީ އަދި ޤައުމީ ވަހުދަތާއި އެއްބައިވަންތަކަމާއި، ނިޒާމު އާންމު ގެއްލޭފަދަ އެއްވެސް އަމަލެއް އެއްވެސް ފަރާތަކުން ނުހިންގުމަށް ދަންނަވަމެވެ.\nފުލުހުން ވިދާޅުވީ މިފަދަ އަމަލުތައް ހިންގާ ފަރާތްތަކާއި މެދު ޤާނޫނީ ގޮތުން އަޅަންޖެހޭ ފިޔަވަޅު ފަސްޖެހުމެއް ނެތި އަޅާނެ ކަމަށެވެ.\nމިރޭ ނެރުނު ނޫސް ބަޔާނުގައި ފުލުހުން އިތުރަށް ވިދާޅުވެފައި ވަނީ، އިސްލާމް ދީނަށް ތައުހީނުކުރުމުގެ ނިޔަތުގައި އިސްލާމްދީނަށް ފާޑުކިޔުމާއި އިސްލާމީ އަޤީދާ އާއި ދީނުގެ އަސާސްތަކަށް ފާޑުކިޔުމަކާއި ކީރިތި ރަސޫލާ މުހައްމަދުއް ޞައްލަﷲ ޢަލައިހި ވަސައްލަމައަށް ފުރައްސާރަކުރުން ފަދަ އިސްލާމް ދީނާއި އިދިކޮޅު ޢަމަލުތަކަކީ އެ އިދާރާއިން ސީރިއަސް މައްސަލަތަކުގެ ގޮތުގައި ވަރަށް ބޮޑު އަހަންމިއްޔަތުކަމެއް ދީގެން ބަލައި ފިޔަވަޅު އަޅަމުންދާ މައްސަލަތަކެއް ކަމަށެވެ.\nއެހެންކަމުން މޯލްޑިވްސް ޑިމޮކްރެސީ ނެޓްވޯތް (އެމްޑީއެން) އިން ނެރެފައިވާ ދީނާއި ޚިލާފު ރިޕޯޓާއި ގުޅޭ ފުރިހަމަ ތަހުޤީޤެއް ހިންގައި ޤާނޫނީ ގޮތުން އަޅަންޖެހޭ އެންމެހައި ފިޔަވަޅުތައް އެ އިދާރާއިން އަޅާނެ ކަމަށް ފުލުހުން ވިދާޅުވިއެވެ.\nފުލުހުން ވިދާޅުވީ، އެމްޑީއެންގެ މައްސަލަ އެއިދާރާއަށް މިމަހުގެ3ވަނަ ދުވަހު ހުށަހެޅީ އާންމު ފަރާތަކުން ކަމަށެވެ. ނަމަވެސް ހަމަ އެ މައްސަލަ އެ ދުވަހުގެ މެންދުރު ފަހުގެ ވަގުތެއްގައި އިސްލާމިކް މިނިސްޓްރީންވެސް އެ އިދާރާއަށް ހުށަހަޅައިފައިވާ ކަމަށެވެ.


ދިރާގުން ދަރިވަރުންނާއި ޓީޗަރުންނަށް ހިލޭ މޮބައިލް ޑޭޓާ ދެނީ – Dhen.mv\nދިރާގުން ދަރިވަރުންނާއި ޓީޗަރުންނަށް ހިލޭ މޮބައިލް ޑޭޓާ ދެނީ\nދެން އެމްވީ March 30, 2020 - 1:00 pm\nކޮވިޑް-19އާ ގުޅިގެން ސްކޫލްތައް ބަންދު ކޮށްފައިވާތީ ގޭގައި އޮންލައިންކޮށް ކިޔެވުމަށް އެހީތެރިވެދިނުމަށް ދިރާގުން ސްކޫލް ކުދިންނާއި ޓީޗަރުންނަށް އެއް މަސް ދުވަހަށް ހިލޭ މޮބައިލް ޑޭޓާ ލިބޭ ޕެކޭޖެއް ދީފި އެވެ.\nރާގުން ބުނީ ކޮވިޑް-19 ގެ ބަލިމަޑުކަމާ ގުޅިގެން ސްކޫލްތަކާއި ކޮލެޖްތަތައް ބަންދުކޮށްފައިވުމުން، ދިރާގުން މިނިސްޓްރީ އޮފް އެޑިއުކޭޝަންއާ ގުޅިގެން އިންޓަނެޓްގެ ޒަރިއްޔާ އިން ރިމޯޓް އެޑިއުކޭޝަންގެ އެކި ވަސީލަތްތައް ބޭނުންކުރުމަށް އިތުރު ލުޔެއް ދިނުމުގެ ގޮތުން ހިލޭ މޮބައިލް ޑޭޓާ ޕެކޭޖެއް ސްކޫލް ކުދިންނާއި ޓީޗަރުންނަށް ދޭން ނިންމާފައިވާ ކަމަށެވެ.\nއެގޮތުން މި ދުވަސްވަރު ދަރިވަރުންގެ ކިޔެވުން މެދުނުކެނޑޭނެ ހެން، ވަރޗުއަލް ކްލާސްރޫމްތަކާއި، އީ-ލަރނިން ފަދަ ރިމޯޓް އެޑިއުކޭޝަންގެ އެކި ވަސީލަތްތަށް ފަސޭހަކަމާއެކު ބޭނުންކުރުން މަގު ފަހިކޮށް ކިޔަވާކުދިންނާއި ޓީޗަރުންނަށް ލުއި ފަސޭހަކޮށްދިނުމުގެ ގޮތުން ދިރާގުން ހިލޭ ފޯރުކޮށްދޭ މި5ޖީބީ މޮބައިލް ޑޭޓާ ޕެކޭޖް އެއް މަސް ދުވަހަށް ލިބޭނެ ކަމަށެވެ.\nމި ޑޭޓާ ޕެކޭޖް ލިބޭނީ އެޑިއުކޭޝަން މިނިސްޓްރީ އިން ދިރާގަށް ހިއްސާ ކޮށްފައިވާ ދިރާގު ޕޯސްޓްޕެއިޑާއި ޕްރީޕެއިޑް އަދި މަމެން އަދި އެހެނިހެން ދިރާގު މޮބައިލް ހިދުމަތް ގެންގުޅޭ ދަރިވަރުންނާއި ޓީޗަރުންނަށެވެ.


Addu city council uvaalafaane kamuge inzaaru dheefi | Mihaaru\nއައްޑޫ ސިޓީ ކައުންސިލް މެމްބަރުންގެ ހުވާ ކުރެއްވުމުގެ ރަސްމިއްޔާތުގައި\nއައްޑޫ ސިޓީ ކައުންސިލް އުވާލައިފާނެ ކަމުގެ އިންޒާރު ދީފި\n18 މާޗް 2018 - 21:29 26 comments\nސިޔާސީ އިސް ބޭފުޅުންތަކެއް ހިމެނޭ ގޮތަށް ނުވަ ގައިދީއަކު ދޫކޮށްލުމަށް މިދިޔަ މަހު އެކެއްގައި ސުޕްރީމް ކޯޓުން ނެރުނު ހުކުމް ތަންފީޒު ކުރުމަށް ގޮވާލައި އައްޑޫ ކައުންސިލުން ނެރުނު ގަރާރަކާ ގުޅިގެން އެ ކައުންސިލްގެ ހަތަރު މެމްބަރަކު ވަނީ އެލްޖީއޭއިން ސަސްޕެންޑް ވެސް ކޮށްފަ އެވެ.\nއެ އޮތޯރިޓީން ކައުންސިލަށް ފޮނުވި ސިޓީއެއްގައި ބުނީ މި ދަރަޖައިގެ ކުށެއް ދެ ވަނަ ފަހަރަށް ތަކުރާރުކޮށްފިނަމަ، ކައުންސިލް ރޫޅާލުމަށް ކޯޓަށް މައްސަލަ ހުށަހަޅާނެ ކަމަށެވެ.\n"މިހާރު"އަށް އެނގިފައިވާ ގޮތުގައި ސުޕްރީމް ކޯޓު އަމުރު ތަންފީޒު ކުރަން ގަރާރު ނެރުނު އެހެން ކައުންސިލްތަކަށް ވެސް މި އިންޒާރު ދިނެވެ.\nAddu Mayor aaiecouncil ge ithyru3councilor aku LGA in suspend koffi\nއެލްޖީއޭ އިން މިއަދު ސަސްޕެންޑް ކުރީ އައްޑޫ މޭޔަރު އަބްދުﷲ ސޯދިގާއި ޑެޕިއުޓީ މޭޔަރު މުހައްމަދު ޔަސްރިފްގެ އިތުރުން ދެ މެމްބަރުން ކަމަށްވާ ޖަމްޝީދާ މުހައްމަދާއި އަލީ ފަހުމީ މުހައްމަދެވެ.\nއެނގިފައިވާ ގޮތުގައި އެ ގަރާރުގައި ދެން ތިއްބެވި ބޭފުޅުންނަށް ސޮއި ނުކުރެއްވުނީ ރަސްމީ ދަތުރެއްގައި ރަށުން ބޭރަށް ވަޑައިގެން އުޅުއްވުމުންނެވެ.\nއެލްޖީއޭއިން ބުނިގޮތުގައި އެ ފަދަ ފިޔަވަޅެއް އަޅަން ޖެހުނީ ލާމަރުކަޒީ ގާނޫނުން ކައުންސިލްތަކަށް ދޭ ބާރާއި އިމްތިޔާޒުގެ ބޭރުން އެތަނުން ނޫސް ބަޔާން ނެރެފައިވާތީ އެވެ. އެހެންވެ، ކައުންސިލްގެ ގާނޫނާ އެ ބޭފުޅުން ހިލާފުވެފައިވާތީ އެއް މަސް ދުވަހުގެ މުއްދަތަށް ކައުންސިލަރުން ސަސްޕެންޑްކޮށްފައިވާ ކަމަށް ވެސް ބަޔާނުގައި ބުނެފައި ވެ އެވެ.\nއިތުރު ލިޔުންތައް އައްޑޫ އައްޑޫ ސިޓީ ކައުންސިލް އައްޑޫ މޭޔަރު އަބްދުﷲ ސޯދިގު (ސޯބެ)


Furathama3dhuvahu 10,000 fathuruverin, miee rangalhu feshumeh - vNews.mv\nފުރަތަމަ ތިންދުވަހު 10،000 ފަތުރުވެރިން، މިއީ ރަނގަޅު ފެށުމެއް\nޠާހިރާ އަޒްހާރު 04 January 2021, 15:57\nމިއަހަރުގެ ފުރަތަމަ ތިން ދުވަހު ރާއްޖެ ޒިޔާރަތްކުރި ފަތުރުވެރިންގެ އަދަދު ދިހަހާހުން މައްޗަށް އަރައިފިއެވެ.\nޓުއަރިޒަމް މިނިސްޓްރީން ކޮންމެ ދުވަހަކުވެސް އާއްމުކުރަމުން އަންނަ ތަފާސްހިސާބުން ދައްކާގޮތުން ބޯޑަރު ހުޅުވާލިފަހުން ރާއްޖެ ޒިޔާރަތްކުރާ ފަތުރުވެރިންގެ އަދަދު އަންނަނީ ދުވަހަކަށްވުރެ ދުވަހެއް އިތުރުވަމުންނެވެ.\nމިއަހަރުގެ ފުރަތަމަ ތިންދުވަހު ޒިޔާރަތްކުރި ފަތުރުވެރިންގެ އަދަދު 10،360 އަށް އަރާފައިވާއިރު، އިއްޔެ އެކަނިވެސް 4،195 ފަތުރުވެރިން ރާއްޖެ ޒިޔާރަތް ކޮށްފައިވާކަމަށް ޓުއަރިޒަމް މިނިސްޓްރީން ހާމަކުރެއެވެ.\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ ތެރެއިން އެންމެ ގިނަ އަދެއްގެ ފަތުރުވެރިން ރާއްޖެ ޒިޔާރަތް ކޮށްފައިވަނީ ރަޝިއާއިންނެވެ.\nއެގޮތުން ތިން ދުވަހުގެ ތެރޭގައި ރަޝިއާގެ 3،226 ފަތުރުވެރިން ރާއްޖެ ޒިޔާރަތް ކޮށްފައިވާކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ހާމަކުރެއެވެ.\nދެވަނައަށް އެންމެ ގިނަ އަދަދެއްގެ ފަތުރުވެރިން ޒިޔާރަތް ކޮށްފައިވަނީ ޔޫކްރެއިނުންނެވެ. އެއީ 979 ފަތުރުވެރިންނެވެ. ތިންވަނައިގައި އިންޑިއާ ހިމެނިފައިވަނީ 778 ފަތުރުވެރިންނާ އެކުއެވެ.\nމީގެ އިތުރުން އިއްޔެގެ ނިޔަލަށް 541 ޓުއަރިސްޓު އެކޮމޮޑޭޝަން ފެސިލިޓީއެއް ހިދުމަތަށް ހުޅުވާލައި، 41،660 އެނދު އޮޕަރޭޓްކުރަން ފަށާފައިވާކަމަށް ޓުއަރިޒަމް މިނިސްޓްރީން ބުނެއެވެ.\nމީގެ ތެރޭގައި 141 ރިސޯޓެއްގައި 32،636 އެނދު އޮޕަރޭޓް ކުރަމުންދާ ކަމަށާއި، 11 ހޮޓަލެއްގައި 1،458 އެނދު އަދި 130 ސަފާރީއެއްގައި 2،504 އެނދު އޮޕަރޭޓްކުރަން ވަނީ ފަށާފައެވެ.\nމިދިޔަ އަހަރުގެ އޮކްޓޯބަރު 15 އިން ފެށިގެން އެކި ސަރަހައްދުތަކުގައި ގެސްޓްހައުސްތައް އޮޕަރޭޓްކުރުމުގެ ހުއްދަ ދިނުމާއެކު، މިހާތަނަށް 12 އަތޮޅެއްގެ 40 ރަށެއްގައި 259 ގެސްޓްހައުސް އޮޕަރޭޓް ކުރަމުންދާ ކަމަށާއި، މި ގެސްޓްހައުސްތަކުގައި 5،062 އެނދު އޮޕަރޭޓް ކުރަމުންދާކަން ޓުއަރިޒަމް މިނިސްޓްރީން ވަނީ ހާމަކޮށްފައެވެ.\nޓުއަރިޒަމް މިނިސްޓްރީގެ ތަފާސްހިސާބުން ދައްކާގޮތުން މިވަގުތު އެންމެ ގިނަ އަދަދެއްގެ ގެސްޓްހައުސް ހިންގަމުންދަނީ ކ. އަތޮޅުގައެވެ. ކ. އަތޮޅުގައި މިވަގުތު 119 ގެސްޓްހައުސްއެއްގައި 2،902 އެނދު އޮޕަރޭޓްކުރަމުން ގެންދެއެވެ.\nކޮވިޑް-19 އާއި ގުޅިގެން ރާއްޖޭގެ ބޯޑަރު ބަންދުކޮށް، ދުވަސްތަކެއް ވަންދެން ރާއްޖޭގެ ފަތުރުވެރިކަން ހުއްޓުމަކަށް ގެނައުމާ ގުޅިގެން މިދިޔަ އަހަރު ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ އެހެން އަހަރުތަކާ އަޅާބަލާއިރު، ބޮޑުތަނުން ދަށްވެފައެވެ. މިދިޔަ އަހަރު ރާއްޖެ ޒިޔާރަތްކޮށްފައިވަނީ 555،399 ފަތުރުވެރިންނެވެ.\nއެހެންނަމަވެސް ރާއްޖޭގެ ފަތުރުވެރިކަން ރަނގަޅުވާން ފެށުމާ ގުޅިގެން ސަރުކާރުން ވަނީ މިއަހަރު 1.5 މިލިއަން ފަތުރުވެރިން ރާއްޖެ ގެނައުމަށް އަމާޒު ހިފާފައެވެ.\nކޮވިޑްގެ ބިރުވެރިކަންވެސް އެބައޮތް އިންތިހާޔަށް އެކަމު ދޮންމީހުން ނުގެނެސް ޑޮލަރު ލިބޭކަށްވެސް ނެތެއްނު. ދެން އެވެސް މަރޭ މިވެސް މަރޭ ކިޔާފަ ކުރިއަށް ދާން ފެންނަނީ


SunOnline: Kudhi viyafaari thah fashaigathumah eheetherivumuge gothun dhiraagun haassa workshop eh\nކުދި ވިޔަފާރިތައް ފަށައިގަތުމަށް އެހީތެރިވުމުގެ ގޮތުން ދިރާގުން ހާއްސަ ވޯކްޝޮޕެއް\nމުޙައްމަދު ނާއިލް ހަފީޒް 02 Dec 2021, 14:59\nލީން ސްޓާޓްއަޕް ވޯކްޝޮޕެއްގެ ތެރެއިން -- ފޮޓޯ/ ދިރާގު\nކުދި ވިޔަފާރިތައް ފަށައިގަތުމަށް އެހީތެރިވުމުގެ ގޮތުން ދިރާގައި ސްޕާކްހަބް ގުޅިގެން ހާއްސަ ވޯކްޝޮޕެއް ބާއްވަން ނިންމައިފިއެވެ.\nތިން ދުވަހުގެ މުއްދަތަކަށް ކުރިއަށްގެންދާ މި ވޯކްޝޮޕް އޮންނާނީ މި މަހުގެ 17 އިން 19އަށް މާލޭ، ސޯލްޓް ކެފޭގައެވެ.\nދިރާގުން ބުނީ "ލީން ސްޓާޓްއަޕް"ގެ ނަމުގައި ކުރިއަށްގެންދާ މި ވޯކްޝޮޕްގެ މައިގަނޑު މަގްސަދަކީ ކުދި ވިޔަފާރިތައް ފެށުމަށް ބޭނުންވާ ހުނަރުތަކާއި އެކަމަށް ބޭނުންވާ މައުލޫމާތު ވޯކްޝޮޕްގެ ބައިވެރިންނަށް ފޯރުކޮށްދިނުންކަމަށެވެ.\nމި ވޯކްޝޮޕުގައި ބައިވެރިންނަށް މައުލޫމާތު ދޭނީ ކަސްޓަމަރުންނާ މުއާމަލާތްކުރާނެ ގޮތްތަކާ ގުޅޭގޮތުން ކުރެވިފައިވާ ފަހުގެ ދިރާސާތަކުގެ އަލީގައެވެ. އަދި އުފެއްްދުމެއް ތައްޔާރުކުރާއިރު ސަމާލުކަން ދޭންޖެހޭ މުހިންމު ކަންކަމުގެ މައްޗަށް ބިނާކޮށެވެ.\nއެއާއެކު ދިރާގުންވަނީ ރާއްޖޭގައި އީޖާދީ އުފެއްދުންތަކާއި ކާމިޔާބު ވިޔަފާރިތައް ފަށައި ކުރިއަަށް ގެންދިޔުމުގެ ގާބިލްކަން ހުރި ފަރާތްތައް ގިނަކަން ފާހަގަކޮށްފައެވެ. އަދި ލީން ސްޓާޓްއަޕް ވޯކްޝޮޕްގެ ތެރެއިން އުފެއްދުމެއް ތައްޔާރުކުރާއިރު ވިސްނަން ޖެހޭ މުހިންމު ކަންކަން ބައިވެރިންނަށް ކިިޔައިދޭނެކަމަށް އެ ކުންފުނިން ބުންޏެވެ.\nދިރާގާއި ސްޕާކްހަބް ގުޅިގެން އަންނަނީ ކުދި ވިޔަފާރިތަކަށް އެހީވުމަށް ގިނަ މަސައްކަތްތަކެއް ކުރަމުންނެވެ. އަދި ލީން ސްޓާޓްއަޕާއެކު ޒުވާން ވިޔަފާރިވެރިން އުފެއްދުމަކީ އެ ކުންފުނީގެ އަމާޒުކަމަށް ދިރާގުން ބުންޏެވެ.


ނަރުހުން ހޯދަން އިއުލާން ކޮށްފި – DhiDaily\nނަރުހުން ހޯދަން އިއުލާން ކޮށްފި\nރާއްޖޭގެ އެކި ކަންކޮޅުތަކުގައި ހުރި ހޮސްޕިޓަލުތަކާއި، ސިއްހީ މަރުކަޒުތަކަށް ބޭނުންވާ ގިނަ އަދަދެއްގެ ނަރުހުން ހޯދަން ހެލްތު މިނިސްޓްރީއިން މިއަދު އިއުލާނު ކޮށްފިއެވެ.\nއެ މިނިސްޓްރީގެ ދަށުން ހިންގާ މަރުކަޒުތަކަށް ރެޖިސްޓަރޑް ނަރސް، ސީނިއަރ ރެޖިސްޓަރޑް ނަރސް، ކްލިނިކަލް ނަރސް ހޯދަން ބޭނުންވާކަމަށް މިނިސްޓްރީއިން ކުރި އިއުލާނެއްގައި ވަނީ ބުނެފައެވެ. އެ މިނިސްޓްރީން ހޯދަން އިއުލާނުކޮށްފައި ވަނީ 263 ދިވެހި ނަރުހުންނެވެ.\nނަރުހުން ހޯދަން އިއުލާނު ކޮށްފައިވަނީ ރާއްޖޭގެ އެކި ކަންކޮޅުތަކުގައި ތިބެ ބޭރު ނަރުހުންގެ އަދަދު މަދުކުރުމަށް ކުރަމުންދާ މަސައްކަތުގެ ތެރެއިންނެވެ. އެ މިނިސްޓްރީން ވަނީ މަގާމަށް އެދި ހުށަހަޅަންޖެހޭ ތަކެތި 23 ސެޕްޓެމްބަރުގެ ކުރިން މިނިސްޓްރީ އޮފް ހެލްތުގެ ކައުންޓަރ އަށް ހުށަހެޅުމަށް އެދިފައެވެ.\nއެމިނިސްޓްރީން ވިދާޅުވީ، ވަޒީފާއަށް އެދޭ ފޯމާއި ލިޔުންތައް އީ-މެއިލް (hr@health.gov.mv) މެދުވެރިކޮށް ވެސް ބަލައިގަނެވޭނެ ކަމަށެވެ. އަދި ވަޒީފާއަށް ހޮވޭ މީހުންގެ އިންޓަވިއު އޮންނާނީ މި އަހަރުގެ އޮކްޓޯބަރު މަހާއި ނޮވެމްބަރ މަހާއި ދެމެދު ވަޒިފާއަށް އެދި ކުރިމަތިލާ ހޮސްޕިޓަލް/ޞިއްޙީ މަރުކަޒެއްގައި ކަމަށް އެ އިއުލާނުގައި ވެއެވެ.


Dhe dhuvahun eh dhuvahu 25 tonne karaa Male fonuvan: Thoddu Council | Mihaaru\nދެ ދުވަހުން އެއް ދުވަހު 25 ޓަނު ކަރާ މާލެ ފޮނުވަން: ތޮއްޑޫ\n22 މެއި 2018 - 13:374comments\nމާލޭގެ ބާޒާރުގައި ކަރާގެ އަގު އުފުލެނީ ތޮއްޑޫން ކަރާ ފޮނުވާ ވަރު މަދުވުމުން ކަމަށް ބައެއް ވިޔަފާރިވެރިން ބުނި ނަމަވެސް އެއީ ދޮގެއް ކަމަށާއި، ދެ ދުވަހުން އެއް ދުވަހު 25 ޓަނުގެ ކަރާ މާލެ ފޮނުވާ ކަމަށް އެ ރަށު ކައުންސިލުން ބުނެފި އެވެ.\nތޮއްޑޫ ކައުންސިލްގެ މެމްބަަރު ހަސަން އަބްދުﷲ ވިދާޅުވީ، ކަރާގެ އިތުރުން އެ ރަށުން ފޮނުވާ ތަރުކާރީ އާއި މޭވާ އަދި ފަތްޕިލާވެލީގެ ބާވަތްތައް ވެސް ގިނަ އަދަދަކަށް މާލެ ފޮނުވާ ކަމަށެވެ.\n"އަގު ކޮންޓްރޯލް ކުރަން މުދާ ނުފޮނުވާ ނުތިބޭނެ. އެހެން ނުވެސް ތިބެވޭނެ، ނުވިކި މިކޮޅުގަ ބަހައްޓައިފިއްޔާ އެ އެއްޗެހި ހަލާކުވާނީ،" ހަސަން ވިދާޅުވި އެވެ.\nBaazaarugai agu ufulenee thakethi nethigeneh noon, rahrashun nugennaathee: Viyafaariverin\nއޭނާ ވިދާޅުވީ، މާލެ އަށް މުދާ ފޮނުވާއިރު ބަލަނީ މާރުކޭޓުން ޖާގަ ލިބޭ ވަރަށް ކަމަށެވެ. އަދި ޖަގާ ލިބޭ ވަރަކުން، އިތުރަށް ފޮނުވަން ޖެހޭ ނަމަ، އިތުރަށް މުދާ ފޮނުވާ ކަމަށް ވެސް ހަސަން ވިދާޅުވި އެވެ.\n"ދެ ދުވަހުން އެއް ދުވަހު ކަރާ ފޮނުވި ނަމަވެސް ޖާގަ ލިބޭ ވަރަކުން އިތުރަށް ވެސް ފޮނުވަން. ފަޅޯ، ޗައިނީސް ކެބެޖް، ކުއްޅަފިލާާފަތް ކަހަލަ އެއްޗެހި ހަމަ ކޮންމެ ދުވަހަކު ވެސް ގެންދޭ،" ހަސަން ވިދާޅުވި އެވެ.\nތޮއްޑޫން ގިނަ އަދަދަކަށް މާލޭ ބާޒާރަށް ކަރަ އާއި އެހެނިހެން ބާވަތްތައް ފޮނުވާކަމަށް ބުނި އިރު، މާލޭ ބާޒާރަށް އެންމެ ގިނައިން މުދާ ގެންނަ ރަށްރަށުގެ ތެރޭގައި ހިމެނޭ ކ. ކާށިދު އާއި ލ. އަތޮޅުގެ ރަށްރަށުގެ ދަނޑުތަކަށް ވަނީ، ވިއްސާރައިގެ ސަބަބުން ބޮޑެތި ގެއްލުންތަކެއް ލިބިފަ އެވެ.\nDhanduthakah gellunve, karaa libun dhathivejje\nވިއްސާރައިގެ ސަބަބުން ދަނޑުތަކަށް ގެއްލުން ވުމުން އެ ރަށްރަށުން މާލެ އަށް ގެންނަ ބާވަތްތައް އެހެން އަހަރުތަކާ އަޅާ ބަލާއިރު ވަނީ ވަރަށް ބޮޑަށް މަދުވެފަ އެވެ. މޫސުން ގޯސްވެ، ކާށިދޫ އާއި ލ. އަތޮޅުގެ ދަނޑުތައް ހަލާކުވި ނަމަވެސް އޭގެ އަސަރު ތޮއްޑު އަށް ނުކުރާ ކަމަށް އެ ރަށު ކައުންސިލުން ވަނީ ބުނެފަ އެވެ.\nމާލޭގެ ބާޒާރުގައި ރޯދަ ފެށުމުގެ ކުރިން ކަލާ ކިލޯއެއް އުޅުނީ 15ރ. އަށެވެ. ރޯދަ ފެށުމާ އެކު އެ އަގު 45ރ. އަށް ބޮޑުވެގެން ދިޔަ އެވެ. ނަމަވެސް މިހާރު އެ އަގު ވަނީ 16-25ރ. އަށް ވެއްޓިފަ އެވެ.\nކަރާގެ އަގު ވެއްޓުނު ނަމަވެސް އަނެއްކާ ވެސް އަގު އުފުލުމުގެ ފުރުސަތު ބޮޑު ކަމަށް "މިހާރު" އަށް ވާހަކަ ދެއްކި، މާރުކޭޓުގެ ގޮޅިތަކުގައި ތިިބި ބައެއް ވިޔަފާރިވެރިން ވަނީ ބުނެފަ އެވެ. އެ މީހުންގެ ބުނަމުން ދަނީ ކަރާ ލިބުން އަދިވެސް ވަރަށް ދަތި ކަމަށެވެ.\nKaraa killo ehge agu 25rf. ah vettijje\nއިތުރު ލިޔުންތައް ލޯކަލް މާރުކޭޓް އއ. ތޮއްޑޫ ކަރާ އިޒްރޭލް ދަނޑުވެރިން ރޯދަ މަސް 2018 މާލެ\nކަރާގެ އަގު އަނެއްކާ ވެސް 35ރ. އަށް އުފުލިއްޖެ\nކަރާ ކިލޯއެއްގެ އަގު 20ރ. އަށް ވެއްޓިއްޖެ\nކަރާ ކިލޯއެއްގެ އަގު 25ރ. އަށް ވެއްޓިއްޖެ


Column : Komme Ihumaalakee Aniyaaekeve! ކޮންމެ އިހުމާލަކީ އަނިޔާއެކެވެ! – Huvadhoo News Column : Komme Ihumaalakee Aniyaaekeve! Huvadhoo News\nކޮންމެ އިހުމާލަކީ އަނިޔާއެކެވެ!\nއީނާޝް އަހުމަދު ރަޝީދު\nއެތަނުގެ ތެރެއަށް ވަދެގެން އަންނައިރު ބައެއްފަހަރު ހީވަނީ ބޮޑު ރަސްމިއްޔާތަކަށް ރަތް ދޫލައިގައި އާދެވޭހެންނެވެ. ލަދުން ދެފައި އޮޅި ވެއްޓޭހެންވެސް ހީވެއެވެ. އެހާވަރަށް ދުރުގައި ބަލަހައްޓައިގެން ތިބެއެވެ. އިތުރު ގޮތެއް ނެތިގެން ނޫނީ އެތަނަކަށް އަހަރެން ނުވަދެވޭތޯ ބަލަމެވެ. ސަބަބުތައް ބައިވަރެވެ. މުވައްޒަފުންގެ ރުޅިވެރި މޫނު ނުފެނި ވޭތޯއެވެ. ޚިދުމަތް ހޯދަންދާ މީހުންނާއި ވާހަކަ ދައްކާއިރު އެ ގެންގުޅޭ ބަސްމޮށުންތެރިކަމުންނެވެ. ގިނަ ކުދިންގެ “ޕްރޮފެޝަނަލިޒަމް” ގެ ކަންފުޅެއްވެސް ހަގީގަތުގައި ނުހުރެއެވެ. އެހެން ނަމަވެސް، ވަޒީފާ އަށް ހޮވާއިރުގައި، ދުނިޔޭގައި ހުރިއްޔާ ހުރިތަނަކުން ތަޖުރިބާ ހޯދުމާއި، ރީމެއްގެ ސެޓްފިކެޓް ހުންނަން ޖެހޭ ކަމަށް އިއުލާނުގައި ވެއެވެ.\nދައްކަން މި އުޅެނީ ނުގޮސް ނުވާނޭ ތަނެއްގެ ވާހަކައެވެ. ބަލިވެއްޖެ ނަމަ ދާން ހުރީ އެތަނެވެ. ފަރުވާއަށް އެދެންޖެހެނީ ހަމަ އެތަނުގެ ޑޮކްޓަރުންގެ ގާތުގައެވެ. ބޭސް ލިޔެދީ ވެސް ހަދައެވެ. ގިނަފަހަރު ރަނގަޅަށް އަލާމަތްތަކަށް ނުބަލައި ބަލިމީހާއަށް ބޭސް ލިޔެދީފައި އެބަހުއްޓެވެ. ބަލިމީހާގެ އެތަށް “ޕާރސަނަލް” ވާހަކަތައް ޑޮކްޓަރާއި ހިއްސާކުރާއިރު ޑޮކްޓަރު ކައިރީ އިންނަ ކުއްޖާ ހީހީފައި އެވާހަކަތަށް ރައްޓެހިންނާއި ހިއްސާކުރާލެއް ރާއްޖޭގެ ފައިބާ ނެޓްވޯކުގެ ޚިދުމަތަށް ވުރެ އަވަހެވެ.\nޑަކްޓަރަށް ދެއްކުމަށް ފަހު އެތަނުން ނިކުމެ ގެއަށް ނުދެވެނީސް މުޅި ރަށުތެރޭގައި ބަލިވި ސަބަބުން ފެށިގެން، ދިން ބޭހަށް ދާންދެން ނޭނގޭ މީހަކު ނުހުރެއެވެ. ބަނޑުބޮޑުވި ކަމުގެ އުފާވެރި ޚަބަރު ފިރިމީހާ ކައިރީގައި ބުނުމަށް ޑޮކްޓަރު ބަލާ ކޮޓަރިން ނިކުމެ ފޯނު ނަގާލާއިރު ފިރިމީހާ އާއި ހަމަޔަށް އެވާހަކަ އޮންނަނީ ގޮސްފައެވެ. މިކަމަކީ ބަޔަކު އިތުރަށް ދެބަސްވާނެ ކަމެއް ނޫނެވެ. މިއީ ހަމަ އަސްލަށްވެސް މި ދަންނަވާ މުވައްސަސާގެ ޚިދުމަތުގެ އަވަސް ވާހަކައެވެ.\nއެއްޗެކޭ ނުބުނަން ހުންނަނީ އެތަނުގައި އުޅޭ މީހުންނަކީ ކޮންމެވެސް ހިސާބަކުން އާއިލާ މީހަކަށް ނުވަތަ ރައްޓެއްސެއްގެ ރައްޓެއްސަކަށް ވުމުން އެމީހުންގެ މޫނާއި ކަދުރާއާއި އުޅަބޮއްޓަށް ބަލާފައެވެ. މި ދެންނެވީ ހަމައެކަނި ފްރޮންޓްލައިނުން ދޭ ޚިދުމަތުގެ މޮޅު ކަމުގެވާހަކަ އެވެ. ދެން އޮތީ، ތަނަކީ މީހުން ބަލި ތަކުންން ޝިފާ ހޯދުމުގެ މަގުސަދުގައި ދައުލަތުން އެތައް މިލިއަން ރުފިޔާ ޚަރަދު ކޮށްގެން ހިންގާ ތަނަކަށްވެފައި، ބަލި މީހުންނާއި މެދު ވެވޭ އިހުމާލުގެ ވާހަކައެވެ. ބައްޔެއް ވެގެން ޑްކްޓަރަށް ދައްކަން ދާއިރު ޑޮކްޓަރުގެ “ބްރޭކް ގަޑި” ނޫން ގަޑިއަކާއި ދިމާވާނީ ވަރަށް ބޮޑު ނަސީބުވެރިއަކަށެވެ. ޑޮކްޓަރުގެ އިންތިޒާރުގައި އިންނަން ޖެހިގެން ބްލަޑް ޕްރެޝާ މަތިވެ އެކަމަށް ވެސް ފަރުވާ ހޯދަން ޖެހެއެވެ. އަދި ކުއްލިއަކަށް ދިމާވާ ކަމެއްގައި އަވަސް ފަރުވާ އެއް ހޯދަން ދާ ބަލިމީހާގެ ފުރާނަ ދަންދެން މިދަންނަވާ މުވައްސަސާގެ މީހެއް ލޮލަކަށް ދައްކާ ނުލައެވެ.\nމިހުރިހާ ކަމެއް ތަޖުރިބާ ކުރި ކޮންމެ ރައްޔިތަކުވެސް އަނގަ މަޑުން ލައިގެން ތިބެނީ ކުރިން ދެންނެވި ސަބަބާއި ހުރެއެވެ. އޮންނަ ގާތް ކަމަށް ބަލާފައެވެ. އެކަމަކު ކޮންމެ ކަމަކަށްވެސް ހައްދެއް އޮންނަ އުސޫލުން މިހާރު މި ވަނީ މިކަންތައް ބޮއްސުންލާފައެވެ. އިހުމާލަކަށްފަހު އިހުމާލެކެވެ. މަރަކަށްފަހު މަރެކެވެ. އާއިލާތަކުން މައްސަލަ ހޫނު ކޮށްލާ ހިސާބުން މައްސަލަ ބަލާކަން ހާމަ ކުރާނެވެ. ފިޔަވަޅު އަޅަން ފަސްނުޖެހޭނެކަމާއި ހިނގައިދިޔަ ކަމެއް ތަކުރާރު ނުވާނޭކަމުގެ ޔަގީންކަންދީ ވެރިން ހަރުއަޑުން ގޮވާނެވެ. ހަމަ ރައްޔިތުންގެ އަޑު މަޑުވާއިރަށް ބަލަން ފެށި މައްސަލަ ދާ ދިމާލެއްވެސް އިނގޭކަށް ނޯވެއެވެ. ހަމަ ކުރިއެކޭ އެއްގޮތައް ވަކި ތަފާތެއް ނެތި އެ ޙިދުމަތް ދިނުމުގައި ދެމިތިބޭނެއެވެ. ކަމެއް ހިނގައިދިޔަ ކަމުގެ ހަނދާނެއްވެސް މިއިން އެއްވެސް މީހެއްގެ ސިކުނޑީގައި ނުހުންނަ ކަހަލައެވެ.\nމިއީ މިއަދުގެ އާންމު ހާލަތެވެ. އިހުމާލެއްގެ އަޑު ނީވޭ ދިމާލެއް ނާދެއެވެ. ކަރުނަ އަޅާ ރޯން ޖެހެނީ މާދަން ކޮން އާއިލާ އެއްގެ ކާކު ކަމެއް ނޭގެއެވެ. ތަކުރާރުކޮށް މިކަން ވަނީ ޙިދުމަތްތެރިއެއްގެ ގޮތުގައި އުޅޭ ކޮންމެވެސް މީހެއްގެ އިހުމާލަކުންނެވެ. ނުވަތަ މެނޭޖްމެންޓުގެ ދޯހަޅި ކަމުންނެވެ. ނަމަވެސް ސިއްޙީ ހިދުމަތްތެރިންގެ ތެރޭގައި ވެސް އެތަކެއް ޤުރުބާނީ ތަކެއް ވެފައި ތިބި ފަހުލަވާނުންވެސް އެބަ ތިއްބެވެ. އެމީހުންނަށް ޝުކުރު ހައްޤެވެ. ނަމަވެސް ޤަބޫލް ކުރާށެވެ ނަންވާނީ ހަމަ އެންމެނެވެ. ކޮންމެ އިހުމާލަކީ ބަޔަކަށް ދެވޭ ފޫނުބެއްދޭ ވަރުގެ އަނިޔާއެކެވެ. ފުރާނައަކަށް އަގެއް ކަނޑަނޭޅޭނެއެވެ.


މުހައްމަދު ޝަމްހީލް | Dhiislam | Dhiislam\nބޮޑު މުޒާހަރާގެ ބައިވެރިންގެ ޑިމާންޑްތަކަށް އަދުގެ އޯގާތެރި ސަރުކާރުން އިޖާބަދީ ހަށިފޮޅާލާފައި....\nމި މަހުގެ 23 ވަނަ ދުވަހު ރާއްޖޭގެ އެތައް ހާސް ބަޔަކު ބައިވެރިވެގެން ބޭއްވި ބޮޑު މުޒާހަރާގެ ބައިވެރިން ކުރި ފަސް ޑިމާންޑަށް އަދުގެ ޑިމޮކްރަސީއަށް ލޯބިކުރާ އޯގާތެރި ސަރުކާރުން ވަރަށް ...\nމުހައްމަދު ޝަމްހީލް ޑިސެމްބަރ 28, 2011 1\nއިސްލާމްދީނަކީ ރައީސް މީހާވެސް އެ ބުނާފަދަ ސަމާޙަތުގެ ދީނެވެ. މެދު މިނުގެ ދީނެވެ. ފުރިހަމަ ދީނެކެވެ. މަޢާފް ދިނުމަށް ލޯބި ކުރާ ދީނެކެވެ. ނަމަވެސް އެއީ ރައީސް މީހާ ވިސްނާފަދަ މެދު ...\nމުހައްމަދު ޝަމްހީލް ޑިސެމްބަރ 22, 2011 4\nމިސްރުގައި އޮތް ހުސްނީ މުބާރަކުގެ ވެރިކަން ރައްޔިތުން ނުކުމެ ނިމުމަކަށް ގެނެސް އެ ޤައުމުގައި މިނިވަން ދިމިޤްރާތީ ވެރިކަމެށް ޤާއިމް ކުރުމަށް ޕާލަމަންޓް އިންތިޙާބްގައި ވޯޓުލުން ކުރިޔައް އެބަދެއވެ. ...\nމުހައްމަދު ޝަމްހީލް ނޮވެމްބަރ 29, 2011 0\nއިނގިރޭސިވިލާތުން ގައްޒާފީ އަށް ކެމިކަލް ހަތިޔާރު ވިއްކި : ރިޕޯޓް\nވޭތުވެ ދިޔަ 40 އަހަރަކީ ލީބިޔާގައި ގައްޒާފީގެ ބާރު އޭގެ އެންމެ ފުރިހަމަ ގޮތުގައި އޮތް އަހަރު ތަކެވެ. ތެލުގެ މުއްސަދިކަން ލިބިފައިވާ ލީބިޔާއަށް ހަތިޔާރު ވިއްކުމައްފަހު ވޭތުވެ ...\nމުހައްމަދު ޝަމްހީލް ނޮވެމްބަރ 21, 2011 0\nފަރަންސޭސިއަކު ޤުރުއާން އަންދާލި މައްސަލައާ ދެކޮޅަށް ތުރުކީގައި އަޑުއުފުލައިފި\nފަރަންސޭސިއަކު ޤުރުއާން އަންދާލި މައްސަލައިގައި އޭނަ ހައްޔަރުކުރުމަށް ފަހު މިނިވަންކުރުމުން ތުރުކީގެ އެކްޓިވިސްޓުންތަކެއް އެޤައުމުގެ އަންކާރާގައި ހުންނަ ފްރާންސްގެ އެމްބަސީ ކައިރިއަށް އިއްޔެ އެއްވެ އެކަމާމެދު ނުރުހުންފާޅުކޮށް އަޑުއުފުލައިފިއެވެ. ޤުރްއާން އަންދާލި ...\nމުހައްމަދު ޝަމްހީލް ނޮވެމްބަރ 1, 2011 1\nއަފްޣާން ޖަލުތަކުގައި ހިންގާ ޖަރީމާތައް އެމެރިކާ ރަނގަޅަށް ދަންނަ ކަމަށް ރިޕޯޓަކުން ހާމަވެއްޖެއެވެ. ވޮޝިންޓަން ޕޯސްޓުން އާދިއްތަ ދުވަހު ހާމަކުރި ރިޕޯޓެއްގައި ވާގޮތުގައި އެމެރިކާގެ އަސްކަރިއްޔާ އަށާއި ޖާސޫސީ އިދާރާ (ސީއައިއޭ) ...\nމުހައްމަދު ޝަމްހީލް އޮކްޓޯބަރ 31, 2011 0\nއެއްވެސް ދިވެހި ލޮބުވެތި ރައްޔިތަކު ދެކޮޅުނުވާނެ ފަދައިން ދިވެހިރާއްޖެ އަކީ ސައްތައިން ސައްތަ އިސްލާމީ ޤައުމެކެވެ. އެހެނީ ފުރަތަމަ ދިވެހި ރައްޔިތަކަށް ވެވޭނީވެސް މުސްލިމަކަށެވެ. ނަމަވެސް އިސްލާމީ އުސޫލުތަކާއި އެއްގޮތައް އަޅުގަނޑުމެންގެ ...\n"އޮކިއުޕައި ވޯލް ސޮޓްރީޓް" މުޒާހަރާގެ ބައިވެރިން އެހެން މުޒާހަރާއަކާއި ދިމާއަށް\nއެމެރިކާގައި ކުރިޔަށްދާ މުޒާހަރާތަކުގައި ފުލުހުން އެތައްބައެށް ހައްޔަރުކޮއްފައިވާތީއާއި އެބައިމީހުން ރައްޔިތުންނާއިމެދު ޢަމަލު ކުރަމުންދާ ހަރުކަށިގޮތް ކުށްވެރިކޮށް އަންނަ ހޮނިހިރު ދުވަހު އެކަމާދެކޮޅަށް ނިޔުޔޯކުގެ ސިޓީހޯލުގައި ބޮޑު މުޒާހަރާއެއް ކުރާނެ ކަމަށް ...\nމުހައްމަދު ޝަމްހީލް އޮކްޓޯބަރ 30, 2011 0\nފަލަސްތީނަކީ އަޅުގަނޑުމެން ފަދަ މުސްލިމު އަޚުންނާއި އުޚްތުން ތަކެއް!\nފަލަސްތީނަކީ އަޅުގަނޑުމެން ފަދަ މުސްލިމު އަޚުންނާއި އުޚްތުން ތަކެއް އެ ބިމަކަށްޓަކައި ފިދާވަމުންދާ އަޅުގަނޑުމެން މުސްލިމުންގެ މުޤައްދަސް ބިމެކެވެ. އެ ބިމަށް ވެރިވެ ގަންނަން މަސައްކަތް ކުރަމުން ގެންދާ ޔަހޫދީން ނަކީ ...\nމުހައްމަދު ޝަމްހީލް ސެޕްޓެމްބަރ 28, 2011 0\nފަލަސްތީނުގައި ޔަޙޫދީން ވަޒަންވެރިކުރުން ހުއްޓާލާ، ފަލަސްތީނުގައި މިނިވަން ދައުލަތެއް އުފައްދާގޮތަށް ނޫނީ ދެން އިސްރާއީލާއެކު ސުލްހައިގެ ވާހަކަތައް ނުފެށުމަށް ނިންމައިފި\nފަލަސްތީނުގައި ޔަޙޫދީން ވަޒަންވެރިކުރުން ހުއްޓާލާ، ފަލަސްތީނުގައި މިނިވަން ދައުލަތެއް އުފައްދާގޮތަށް ނޫނީ ދެން އިޒްރޭލާ އެކު ސުލްހައިގެ ވާހަކަތައް ނުފެށުމަށް ފަލަސްތީނުން ނިންމައިފި އެވެ. އދ ގައި ފަލަސްތީނު ދައުލަތައް ރުހުން ...\nމުހައްމަދު ޝަމްހީލް ސެޕްޓެމްބަރ 26, 2011 0\nމުޙައްމަދު ޣަނެމް އިނގިރޭސިވިލާތައް މުސްލިމް ބްރަދަރހުޑް ގެ ފަރާތުން ކަނޑައަޅުއްވާފައި ހުންނަވާ ސަފީރު މުޙައްމަދު ޣަނެމް ވިދާޅުވި ގޮތުގައި މިޞްރަށް ގެނެވިފައިވައި އިންޤިލާބީ ހަރަކާތުގެ ތެރެއިން މިޞްރު "ހަރުދަނާ އިސްލާމީ ސިޔާސަތު ...\nމުހައްމަދު ޝަމްހީލް ސެޕްޓެމްބަރ 15, 2011 0


"'Vaadhoo Tours in Genesdhenee "Kaakuhe Naannaanee, Nala Nala Vaadhoo Mee | ungoofaaru.com\nބަނޑޭރިގަނޑު/ރިޕޯޓް/ވާދޫ ޓުއާރސްއިން ގެނެސްދެނީ: “ކާކުހެ ނާންނާނީ ނަލަނަލަ ވާދޫ މީ!”\nމުނާޒު މުޙައްމަދު 23 ޖުލައި 2020\nރ. ވާދޫ: ރ. އަތޮޅުގައި މީހުން ދިރިއުޅޭ ރަށްތަކުގެ ތެރެއިން ރަށެކެވެ. ދިވެހިރާއްޖޭގެ އެހެން ރަށްރަށެކޭ އެއްފަދައިން މި ރަށަކީ ވެސް މުރަކައިގެ ދޮންވެލިން އުފެދިފައިވާ ޖަޒީރާ ރަށެކެވެ. މާލޭގެ އުތުރުން 120 މޭލު ދުރުގައި އޮންނަ ވާދޫ އަކީ 44 ހެކްޓަރުގެ ރަށެކެވެ. ފަޅު ބޮޑު މިރަށުގެ ފަޅުގެ ބޮޑުމިނުގައި 600 ހެކްޓަރު ހުރެއެވެ. ފަޅުގެ ދިގު މިނުގައި 3.41 މޭލު ހުރެއެވެ.\nވާދޫ އަކީ ވެލާ ކަހަނބު އެންމެ ގިނައިން އަރާ އެއް ރަށެވެ. މިރަށް ފާހާގަ ކުރެވެނީ ވަރަށް ރީތި ރަށެއްގެ ގޮތުގައެވެ. އެންމެ ހާއްސަ ކަމަކަށް ފާހަގަކުރެވެނީ ރީތި ދޮންވެލި ދެ ތުނޑި އާއި ރަށާ ގާތުގައި އޮންނަ “ވާދޫ ފިނޮޅެވެ”. ދެން ނުދައްކާ ދޫކޮށްލެވޭނެ ވާހަކައަކީ، ރ. ވާދޫ ގޮނޑުދޮށުގައި އަހަރަކު އެއް ފަހަރުހެން ލަމުން އަންނަ ރެދަނުގެ ހިތްގައިމު ވާހަކައެވެ. ރޭގަނޑުގެ ވަގުތުގައި ވާދޫގެ ގޮނޑުދޮށް އޮންނަނީ ނޫކުލައިގެ އަލިން ދިއްލާލައިފަ އެވެ. އިރުއޮއްސި އަނދިރިވުމާއެކު، އެ ރަށު ގޮނޑުދޮށަށް ބީއްސާލާ ކޮންމެ ރާޅަކާއެކު އެ އަލި ގަދަވެ އެވެ. އަދި އިރު އަރަންދެން ރަށުގެ ވަށައިގެންވާ ގޮނޑުދޮށުން ފެންނަނީ މި އަލިކަމެވެ.\nރެދަން ލަނީ ލޮލަށް ނުފެންނަ ވަރުގެ ކުދި ސޫފިތަކެއް ކަމަށްވާ ބަޔޮލުމިނެސެންސް ފައިޓޮޕްލެންކްޓަންސްގެ ސަބަބުންނެވެ. މިއީ ވަކި މޫސުމަކަށް މޫދުގައި ގިނަވާ ސުއިއްޕެކެވެ.\nގުދުރަތުން ވާދުއަށް ދެއްވާފައިވާ ރީތިކަމަކީ އެރަށަށް ގޮސްގެން ނޫނީ ތަޖުރިބާ ނުކުރެވޭނެ ކަމަކެވެ.\nއެކަމަކު، އެ ރަށުގެ މަންޒަރުތައް ފޮޓޯ އަދި ވީޑިއޯގެ ޒަރިއްޔާއިން ދައްކައިލާ ހާއްސަ މަންސައެއް މިހާރު ވަނީ އިފްތިތާޙުކޮށްފައެވެ. “ވާދޫ ޓުއާރސް”ގެ ނަމުގައި ފޭސްބުކް އަދި ޓްވިޓާރގައި ވާދޫ އިސްތިހާރުކުރުމުގެ މަސައްކަތް ވާދޫ ޓުއާރސްގެ ޓީމުން ދަނީ ކުރަމުންނެވެ.\nމިހާރު އެ ޓީމުން ވަނީ ވާދޫ އިޝްތިހާރުކުރުމަށް ބޭނުންކުރާނެ ރީތި ލަވައެއް ވެސް ނެރެފައެވެ. ފެހިފެހި އާޒާދީގެ ހިތްގައިމު ރާގަށް ހަދާފައި މި ލަވައިގެ ޅެން ލިޔުނީ ވާދުއަށް ނިސްބަތްވާ ޒުވާން ލިޔުންތެރިޔާ ޒިދާން މުޙައްމަދެވެ. ލަވަ ކިޔާފައިވަނީ ހަސަން މަޢުމޫނުގެ ހިތްގައިމު އަޑުންނެވެ. ވޯކަލް އަޅައި ލަވަ އެހާމެ ފުރިހަމަކޮށް ރެކޯޑްކޮށްފައިވަނީ “މިރޯ ރެކޯޑްސް”އިންނެވެ.\nލަވަ އަޑު އަހާލުމަށް މި ލިންކަށް ފިއްތާލާ.\nވާދުއަށް އުދައަރާ ބައެއް ގެތަކަށް ލޮނުވަދެއްގެ\nރ. ވާދޫގައި 11 މީހަކަށް ކޮވިޝީލްޑް ވެކްސިން މިއަދު ދީފި\nވާދޫ ހެލްތު ސެންޓަރުގެ އެކްސްޓެންޝަން އިމާރާތުގެ މަސައްކަތް ކޮށްދޭނެ ފަރާތެއް ހޯދަނީ


Siyaasee hukum thakugai thibi meehun shakuvaa hushahalhan hulhuvaalaifi – adduLIVE\nސިޔާސީ ހުކުމްތަކުގައި ތިބި މީހުން ޝަކުވާ ހުށަހަޅަން ހުޅުވާލައިފި\nDec 06, 2018, 20:55 އައިޝަތު ފަތުހީ\n1 ފެބްރުއަރީ 2012 ގެ ފަހުން، ސިޔާސީ މަޤުޞަދެއް ހާސިލުކުރުމަށްޓަކައި ބަންދުކުރެވި، ޖިނާއީ ޢަދުލުގެ ނިޒާމުގެ ތެރެއިން އެކިއެކި ފިޔަވަޅު އަޅާފައިވާ ފަރާތްތަކާއި، ޙުކުމްތައް ކުރެވި އެ ޙުކުމްތައް ތަންފީޛުކުރަމުންދާ ފަރާތްތަކުން، ޝަކުވާ ހުށައެޅުމަށް ރައީސް އޮފީހުން މިއަދު ހުޅުވާލައިފިއެވެ.\nރައީސް އޮފީހުން ބުނީ އެފަދަ ފަރާތްތަކުން މައްސަލައާއި ގުޅޭ އެންމެހައި ލިޔެކިޔުންތަކާއެކު،6ޑިސެމްބަރު 2018 އިން ފެށިގެން 30 ދުވަހުގެ ތެރޭގައި އެ އޮފީހަށް ޝަކުވާ ހުށައެޅުއްވުމަށް ފުރުސަތު ހުޅުވާލާފައިވާ ކަމަށެވެ.\nސިޔާސީ ހައްޔަރީންގެ މައްސަލަތައް ބަލައި، ނުޙައްޤުން ބަންދުކޮށްފައިވާ ފަރާތްތައް މިނިވަންކުރުމަށް ރައީސުލްޖުމްހޫރިއްޔާ އިބްރަހީމް މުޙައްމަދު ސޯލިހު ވެވަޑައިގެންފައިވާ ވަޢުދުފުޅު ފުއްދެވުމުގެ ގޮތުން، "ސިޔާސީ ހައްޔަރީން މިނިވަންކުރުމާ ބެހޭ ކޮމިޓީ" އުފައްދަވައި، އެމަނިކުފާނު މަޤާމާ ޙަވާލުވެވަޑައިގެންނެވި ފުރަތަމަ ދުވަހު ވަނީ އެ މަސައްކަތްޕުޅު ފައްޓަވައިފައެވެ.


ކާރެއް ދުއްވާ އިރު މީހާގެ ފޯކަސް ގެއްލިގެން އެސިޑެންޓްތައް ހިނގުމަކީ ވަރަށް އާންމު ކަމެކެވެ. އެފަދަ ހާދިސާތަކުގެ 30 ޕަސަންޓަކީ ކާރު ދުއްވަމުން ފޯނާ ކުޅުން، ސިނގިރެޓް ބުއިން، މިއުޒިކަށް ގެއްލިފައި އިނުން ނުވަތަ ކާރު ތެރޭގައި ކެއުން ކަހަލަ ކަމަކާ ގުޅިގެން ހިނގާ ހާދިސާތަކެވެ. އަދި 20 ޕަސަންޓް އެކްސިޑެންޓްތަކަކީ ދުއްވާ މީހާ އަށް...\nވައިކަރަދޫން އެކްސިޑެންޓްވި ދެ މީހުން މާލެ ގެނެސްފި\nހދ. ވައިކަރަދޫގައި އިއްޔެ ހިނގި އެކްސިޑެންޓްގައި ޒަހަމްވި ދެ މީހުންގެ ހާލު ސީރިއަސްވެ މިއަދު ހަވީރު މާލެ ގެނެސްފި އެވެ.\nވައިކަރަދޫގައި އެކްސިޑެންޓެއް ވެ، އެކަކު އައިސީޔޫގައި\nހދ. ވައިކަރަދޫގައި ހިނގި އެކްސިޑެންޓެއްގައި އަނިޔާވި މީހެއްގެ ހާލު ސީރިއަސްވެ، އައިސީޔޫގައި ފަރުވާ ދޭން ފަށައިފި އެވެ.\nސައިކަލެއްގެ ފަހަތުގައި އިން އަންހެނެއްގެ ހެދުން ފަހަތު ފުރޮޅުގައި އޮޅި، ނުރައްކާތެރި އެކްސިޑެންޓެއް މިރޭ މާލޭގައި ހިނގައިފި އެވެ.\nއެކްސިޑެންޓުގައި ދެކުދިން މަރުވުމުން ޑްރައިވަރުން ޖަލަށް\nޑާކާ (ޑިސެމްބަރު 2) - ބަންގްލަދޭޝްގައި މިދިޔަ އަހަރު ހިނގި ބަސް އެކްސިޑެންޓުގައި ސްކޫލް ދެ ދަރިވަރުން މަރުވި މައްސަލާގައި ތިން މީހަކު އުމުރަށް ޖަލަށްލާން އިއްޔެ ހުކުމްކޮށްފި އެވެ.\nޖޫރިމަނާ ކޮށްކޮށް ނުހުއްޓުވުނު! ލާންވީ ޖަލަށް!\n"ފޮނި ބޮޑު" ދުވެލިން އެތައް ބައެއްގެ ފުރާނަ ދުއްވާލައިފި އެވެ. އެތައް ބަޔަކު ނުކުޅެދޭ ހާލަތަށް ވައްޓާލައިފި އެވެ. އެކުށް ކުރި މީހުން ތިބީ މިނިވަންކަން މަތީ ބާރު ސްޕީޑުގައި ވެހިކަލް ދުއްވާލަ ދުއްވާލަ އެވެ. އެކަން އާންމުވެ މަގުތައް ނުރައްކާތެރި ތަނަކަށް ވީއިރު ވެސް އެކަން ހުއްޓުވިފައެއް ނުވެ އެވެ.\nނުރައްކާތެރިކޮށް ނުވަތަ ބާރަށް އުޅަނދުތައް ދުއްވާ މީހުން ބޮޑު އަދަދަކުން ޖޫރިމަނާ ކުރެވޭ ގޮތަށް އެއްގަމު ދަތުރުފަތުރުގެ ގާނޫނަށް އިސްލާހު ގެންނަން ރައްޔިތުންގެ މަޖިލީހަށް ހުށަހަޅައިފި އެވެ.


(29 ނޮވެމްބަރ 2020 އާ ގުޅޭ)\nލައިރާއާއި ޒުބިންއަށް ކެންޒާ ލިޔެފައި އޮތް ސިޓީ ކިޔުމަށްފަހު ލައިތު ހުރީ އިތުރަށް ހާސްވެ ކަންބޮޑުވެފައެވެ. ހޮސްޕިޓަލުން ގެއަށް އާދެވެންދެން އެންމެ ބޮޑު ފިކުރަކަށްވެފައި އޮތީ ކެންޒާގެ ލެޕްޓޮޕްގައި ހުރި ހެކިތަކެވެ. އެ ބަލަން ލައިތުގެ ނަފްސު ތައްޔާރުކަމެއް ޚުދު އޭނާއަކަށް ވެސް ނޭނގެއެވެ. އަނިޔާވެރިއެއްގެ ޝިކާރައަކަށް ކެންޒާވީކަން އެނގުނު ހިނދުން ފެށިގެން މޭގައި އޮވެ އޭނާގެ ހިތް ރޯ ރުއިން ހުއްޓަމަކަށް ނާދެއެވެ. ހަށިގަނޑުގައި ބޭރަށް ފެންނަން ހުރި ޒަޚަމްތައް އޮބިފައިވީ ނަމަވެސް ލޯތަކަށް ނުފެންނާނޭހެން ލައިތުގެ މޭގައިވަނީ ރޯ ފާރު ހެދިފައެވެ. ހަރަކާތެއްނުކުރެވިފައި އޮތުމަށްފަހު އެނބުރި ހަޤީޤަތުގެ ތެރެއަށް ލޯ ހުޅުވާލެވުނު ހިނދުން ފެށިގެން އޭނާ އައީ ކަރުނަތައް ހިފަހައްޓަމުންނެވެ. ދުވަހަކުވެސް ތަޙައްމުލުކުރަން ޖެހިދާނޭ ހީނުކުރާފަދަ ވަރުގަދަ ވޭނަށް ކެތްކުރަން މަސައްކަތް ކުރަމުންނެވެ. ބަސްމަދުވެފައި ހުއްޓެއްކަމަކު ހިތާއި ސިކުނޑީގެ އަޑުމަޑެއްނުވެއެވެ. ނަފްސު ހިމޭންވެ ހަމަޖެހޭ ވަގުތެއް ނާދެއެވެ. އަނިޔާވެރިޔާގެ ވަސް ފުހެލަން ބޭނުންވެފައިވާއިރު ލައިތުގެ ޟަމީރު އެ އެދުމާ ދެކޮޅަށް ހުރީ ތެދުވެއެވެ. ފަހަރެއްގައި އެ ޟަމީރު އޭނާގެ ދެއަތް މިފްރާހުގެ މުޑުދާރު ލެއިން ފޯވާން ނޭދެނީއެވެ.\nނިތްކުރީގައި ޖައްސާލި އަތްތިލަ މަޑުމަޑުން ބޮލުގައި ލައިތު ހިންގާލިއެވެ. ކުރުކުރުކޮށް ހުރި އިސްތަށިގަނޑުގައި ލައިތު އަޅައިގަތީ ދެނެވެ. ވަރަށް ފަހުން އިސްތަށިގަނޑު ކޮށާފައި ހުރި ކަހަލައެވެ. ބޮލުގެ އެއްފަރާތުން ދިގަށް ހުރި ލަކުނުގައި ލައިތު ފިރުމާލިއެވެ. މަޑުމަޑުން އައިސް ކޮޓަރީގައި ހުރި ލޯގަނޑު ކުރިމަތީ ލައިތު ހުއްޓިލިއެވެ. އިހު ހުރި ރޫފައަށްވުރެ ލައިތު ފެންނަނީ ނިކަމެތިކޮށެވެ. މަޑުމަޑުން މޭގައި ކަނާއަތްތިލަ ޖައްސާލުމާއެކު ފުންނޭވާއެއް ބޭރުކޮށްލިއެވެ. އެވަގުތު ދޮރުގައި ޓަކިދިނުމާއެކު ސެހެރް ގޮވާލި އަޑު އިވުނެވެ. ލައިތު އެނބުރިލިއިރު އޭނާ އެތެރެއަށް ވަދެއްޖެއެވެ.\n"ޗާޖު ނެތިދާނެތީ ވާގަނޑު ވެސް ހިފައިގެން މިއައީ." ލައިތުގެ އެނދުމަތީ ލެޕްޓޮޕް ބަހައްޓާލަމުން ސެހެރާނު ވާހަކަދެއްކިއެވެ. ލައިތު ހަމައެކަނި ބޯޖަހާލީއެވެ. ކަރަންޓު ވާގަނޑު ލެޕްޓޮޕަށް ގުޅައިދިނުމަށްފަހު ސެހްރާނުގެ ނަޒަރު ލައިތާ އަމާޒުކޮށްލިއެވެ.\n"ސެހެރް، މީ އަހަރެންގެ ކަމެއް" ލައިތު ބުންޏެވެ.\nސެހެރާނުގެ ބެލުން ލައިތު ދެނެގަތީއެވެ. ހަމައެއާއެކު ލައިތު އެ އެދެނީ އެކަނިވާންކަން ސެހެރާނަށް އެނގެއެވެ. އެހެންވިޔަސް ނުތަނަވަސްކަން ސެހެރާނުގެ ކިބައިން ފިލައިގެން ނުދެއެވެ. ކެންޒާގެ ސިޓީ އިން އެކަނި ވެސް އޭނާއާ މެދު ކަންތައްވީގޮތް ސެހެރާނަށް ލަފާކުރެވެއެވެ. ވީއިރު އެ މަންޒަރުތައް ލައިތަށް ބަލަން ކުޅަދާނަ ނުވާނޭކަން ސެހެރާނަށް ޔަގީންވަނީއެވެ. ނުކުތުމުގެ ކުރިން ސެހެރާނު އައިސް ލައިތުގެ ކުރިމަތީ ހުއްޓިލައި ދެކޮނޑުގައި ހިފާލިއެވެ.\n"އިޓްސް ނޮޓް އީޒީ، ބަޓް ޔޫ ހޭވް ޓު ބީ ސްޓްރޯންގް... ޕްރޮމިސް މީ ލައިތް." ސެހެރާނުގެ ކަންބޮޑުވުން އެ އަޑުން ދޭހަވެއެވެ.\n"ކެން ދިޔަ ވަގުތުން ފެށިގެން އަހަރެންގެ ދުނިޔެ ބަދަލުވެއްޖެ، ކެންގެ ގާތަށް ދިއުމުގެ ކުރީން އަހަރެންނަށް ހޯދެން ހުރިކަމެއް ހޯދާ، ކަންތައްވީގޮތް އޮޅުންފިލާފައި ހުންނަން ބޭނުން... ކުރިއަށް އަޅާ އެންމެ ފިޔަވަޅެއް ވެސް މިހިސާބުން ފަސޭހަނުވާނެކަން އަހަރެންނަށް ރަނގަޅަށް އެނގޭ، މިހާރު އަދި އަމުދުން އަހަންނަށް ކެން ދޫކޮށެއްނުލެވޭނެ." ލައިތު ދުލުން ބޭރުވި ކޮންމެ ލަފުޒެއްގެ ތެދުކަން އެ ދެ ލޮލުން ހާމަވޭވޭ ހުއްޓެވެ.\nލައިތުގެ ގައިގާ ބައްދާލުމާއެކު އޭނާގެ ބުރަކަށީގައި ސެހެރާނު ބައްދާލިއެވެ. އަދި ނިކަން އަވަހަށް އެ ކޮޓަރިން އޭނާ ހިނގައްޖެއެވެ. ހުރި ފިޔަވަޅު މަތީ ލައިތަށް މަޑުކޮށްލައިގެން ހުރެވުނީ އަދިވެސް ވިސްނާށެވެ. އެހެންވިޔަސް އޭނާއަށް އެނގެނީ ކިތަންމެ ވަރަކަށް ވިސްނިޔަސް ކޮޅެއްގައި ނުޖެހޭނެކަމެވެ. މަޑުމަޑުން އައިސް އެނދުގައި އިށީނދެ ލެޕްޓޮޕް ހުޅުވާލިއެވެ. އިސްކުރީނު ދިއްލި ޑެސްކްޓޮޕްގައި ހުރި ފައިލްތައް ފެންނަން ހުއްޓެވެ. އިސްކުރީނުގެ މެދުގައި ލައިތުގެ ނަން ޖަހައި ރޮނގުބުރިއަކާއެކު ބަލާށޭ ބުނެފައި އިން ފޯލްޑަރު ފެނިއްޖެއެވެ. ދެއަތްދެއަތާ ހާކާލުމާއެކު ލައިތު ދިގު ނޭވާއެއްލިއެވެ. ހީވީ ހާސްކަމުގައި ނޭވާ ހިފަހައްޓާލީ ހެންނެވެ.\n"ޕެންޑާ." މަޑުމަޑުން ލައިތު ކިޔާލުމާއެކު އެ ލަފުޒުގެ އަކުރުތައް ފޯލްޑަރު ހުޅުވުމަށް ޖެހިއެވެ. އެހެން ޖަހައިގެން ހުޅުވޭނެކަން ޔަގީން ނުވިޔަސް އެއީ ކެންޒާއަށް ލޯބިން އެންމެ ގިނައިން އޭނާ ގޮވާ އުޅުނު ނަމަށްވާތީ ހިތް ބުނީ އެ ފޯލްޑަރުގެ ޕާސްވޯޑަކީ އެއީކަމެވެ. ހިތް ބުނީ ރަނގަޅަށެވެ. ފޯލްޑަރުގެ ތެރެއިން ފެންނަން ހުރީ ދެ ވީޑިއޯއަކާއި ފޮޓޯތަކެކެވެ. އޭގެ ތެރޭގައި ދެމެދުގައި ދެކެވި ހުރި ވާހަކަތަކުގެ ސްކްރީންޝޮޓުތައް ވެސް ހުއްޓެވެ. އެއްވެސް އެއްޗެއް ހުޅުވާލަން ނުކެރިފައި އިންހެން ލައިތު އިނެވެ. ހިކިފައި ދެތުންފަތް ތެތްމާލައި ތިރީތުންފަތުގައި ދެއަތްއަޅާލަމުން ލައިތަށް ފަހަތަށް ޖެހިލެވުނެވެ. އޭނާއާ ތޮޅެމުންއައި ޚިޔާލުތަކުން މިންޖެއް ނުވެވުނެވެ. އެނދުން ތެދުވެ ދެކޮޅަށް ހިނގަން ފެށިއެވެ.\nޖޫސްތަށްޓެއް ތަބަކުގައި ބަހައްޓައިގެން އައި ފަރުޒީނު ހުއްޓުނީ ލައިތުގެ ކޮޓަރި ކުރިމަތީއެވެ. އެއްއަތަށް ތަބަށް ހެޔޮވަރުކޮށްލައި ދޮރުގައި ޓަކި ދިނުމާއެކު ލައިތަށް ގޮވާލިއެވެ. ދެން މަޑުމަޑުން ދޮރު ހުޅުވާލައި އެތެރެއަށް ވަނެވެ. ލައިތުގެ ރުއިމުގެ އަޑު ފަރުޒީނުގެ ކަންފަތުގައި ޖެހުނެވެ. ތަޅުންމަތީ އޮތް ރަގުމަތީ، އެނދުގެ އެއްފަރާތުގައި ޖެހިލައިގެން އިނީ ލައިތެވެ. ދެކަކޫމަތީ ދެއަތް އަތް އަޅުވާލައިގެން މޫނުފޮރުވައިގެން އިނދެ އޭނާ ގިސްލަނީއެވެ. ފަރުޒީނުގެ މެޔަށް ހީވީ ތޫނު ކަނޑެއް ހެރުނު ހެންނެވެ. އަވަސް ހަރަކާތަކާއެކު ކޮޓަރީގެ ހުރި ގޮނޑިމަތީ ތަބަށް ބަހައްޓާފައި އައިސް ލައިތުގެ ގާތަށް ގުދުވެލިއެވެ. ކޮޓަރިއަށް ނަޒަރު ހިންގާލަމުން ލައިތަށް ގޮވާލައި އޭނާގެ ބޮލުގައި ފަރުޒީނު ފިރުމާލިއެވެ. ލައިތު އަނގައިން ނުބުނުމުން އޭނާގެ ގާތުގައި ފަރުޒީނު އިށީނެވެ. ލައިތުގެ އަތުގައި ފިރުމަމުން އޭނާ ސުވާލުކުރިއެވެ. ދެން ވެސް ލައިތު ވާހަކައެއް ނުދެއްކިއެވެ. ހައްތަހާ އޭނާގެ ރުއިންވީ ގަދައެވެ. ލައިތު ހަމައަކަށް އެޅެންދެން ފަރުޒީނު ކެތްތެރިވިއެވެ. އޭނާގެ ގާތުގައި ބޮލުގައި ނޫނީ އަތުގައި ފިރުމާލަދީ ދީ އިނެވެ.\nފަރުޒީނު އެނބުރި ނައުމުން ސަރަފީނާ އައީ ވީގޮތެއް ބަލާށެވެ. ކުޑަކޮށް ހުޅުވިފައި ހުރި ލައިތުގެ ކޮޓަރީގެ ދޮރުން އޭނާ ބޯދިނެވެ. ލައިތުގެ ގާތުގައި އިން ފަރުޒީނު އޭނާއަށް ފެނުނެވެ. ކޮންމެވެސް ކަމެއް ލައިތަށް ވެއްޖެކަން ސަރަފީނާއަށް ނަގައިގަނެވުނެވެ. ހާސްވެފައި ފަރުޒީނަށް ބަލާލެވުނީ ސުވާލުކޮށްލާ ފަދައިންނެވެ. އެވަގުތު ފަރުޒީން ޝަހާދަތް އިނގިލި ގެނެސް ތުންފަތުގައި ޖައްސާލިއެވެ. ދެމެދުގައި ބަދަލުކުރެވުނު އިޝާރާތް ސަރަފީނާއަށް ފަހުމްވިއެވެ. ބޯޖަހާލާފައި އޭނާ ކޮޓަރީގެ ދޮރު ކައިރިކޮށްލީއެވެ. ހިތަށް އުނދަގޫވެފައި ހުރިހެން އޭނާ ދޮރުމަތީ މަޑުކޮށްލާފައި ހިނގައިގަތެވެ.\nއެތައް އިރަކު ރުއިމަށްފަހު ބޯހިއްލާލާފައި ލައިތު ދެ ލޯ ފުހެލިއެވެ. ފަރުޒީނު ގޮވާލީ ލޯތްބާއި އޯގާތެރިކަމާއެކުއެވެ. އެހިނދު ވަރުބަލިވެފައިވާ މީހަކު ފަދައިން ފަރުޒީނުގެ ކޮނޑުގައި ލައިތު ބޯއަޅާލިއެވެ. މީ ދުވަހަކުވެސް ލައިތުގެ ފުށުން ފަރުޒީނު ދުށް ކަންތައްތަކެއްނޫނެވެ. އަދި ފެނިދާނޭކަމަށް އުންމީދުކުރި ވެސް މަންޒަރެއް ނޫނެވެ.\n"މި މަންމަ ސެހެރްއާއި ލައިތު ގެންގުޅުނީ ވަރަށް ލޯބިން، ދެބެން ފަދައިން... އެއްވެސް ކުއްޖަކަށް ތަފާތެއްނުކުރަން، ލައިތު ނޫޅޭގޮތަކަށް އުޅޭތަން ފެނުމުން ވަރަށް ކަންބޮޑުވޭ..." ލައިތުގެ ކަކުލުގައި އެއްއަތުން މަޑުމަޑުން ފަރުޒީނު ޖަހާލިއެވެ.\n"ހީ... ރޭޕްޑް ހާ..." ލައިތުގެ ލޮލުން ފޭބިކަރުނައިގެ ތެތްކަން ފަރުޒީނުގެ ކޮނޑަށް އިޙްސާސް ކުރެވުނެވެ.\n"ކާކު؟" އިވުނު ވަރަށްވުރެ އަވަހަށް ފަރުޒީނަށް އަހާލެވުނެވެ. ސިހިފައި ލައިތާ ދުރަށް ޖެހިލެވުނު ފަރުޒީނަށް އެ ސުވާލުގެ ޖަވާބު އެނގޭ ކަހަލައެވެ. ލައިތުގެ ހަޔާތުން ޖާގަ ދެވުނު ހަމައެކަނި އަންހެންކުއްޖަކީ ކެންޒާކަން އެންމެންނަށް އެނގޭއިރު، ކެންޒާގެ ވާހަކަ ނޫނީ ލައިތު ނުދައްކާނެކަން ފަރުޒީނަށް އެނގެއެވެ.\n"ކެން... މައި ކެން..." ކަރުނުން ފުރިފައިވާ ދެ ލޮލުން ފަރުޒީނަށް ބަލަން އިނދެ ލައިތު ބުންޏެވެ. ވަގުތުން ލައިތުގެ ގައިގާ ފަރުޒީނު ބައްދާލިއެވެ. ލައިތަށް ވެފައި އިންގޮތް ފަރުޒީނަށް ވިސްނޭތީއެވެ.\nކެންޒާއާ ބައްދަލުވާން ލައިތު އެދޭއިރު، ދެ މީހުން ބައްދަލުވިޔަސް ކެންޒާ ގާތު ބުނާނީ ކީކޭކަމެއް ނޭނގޭކަން ލައިތު ހާމަކުރިއެވެ. ދެމެދުގައި އޮތް ގުޅުމަށްވާނީ ކިހިނެއްކަން ނޭނގޭތީ ލައިތު ބިރުގަތީއެވެ. އޭނާގެ ދިރިއުޅުމަށް އެނބުރި އައުމުގެ ޚިޔާލު ކެންޒާ ދޫކޮށްލަފާނޭ ހީކުރެވެނީ ކީއްވެކަމެއް ޚުދު އޭނާއަކަށް ވެސް ނޭނގެއެވެ. ކުރިން އޮތް ޔަގީންކަން މިހާރު ނެތީ ކީއްވެކަމެއް ބުނާކަށް ލައިތަކަށް ނޭނގުނެވެ. ފަރުޒީނު ދުރަށް ޖެހިލައި ލައިތަށް ބަލާލިއެވެ. އެ ދެ ލޯ ފުހެލަ ދެމުން ފަރުޒީނު ވާހަކަދެއްކިއެވެ. ކެންޒާ ރުހުމުގައި ދިޔަނަމަ އެފަދަ ލަތުވެތި ހަޤީޤަތެއް ލައިތަށް ހާމައެއް ނުކުރީސްކަން ފަރުޒީނު ވިސްނައިދިނެވެ. ހަޤީޤަތް އަންގައި އެ ދިނީ އެކަމާމެދު ވިސްނަން ލައިތަށް ފުރުޞަތު ދޭންކަން ވެސް ފަރުޒީނު ބުންޏެވެ. އަދި ކަންތައްތައް ހިނގައިދިޔަ ގޮތް ތަފްސީލުކޮށް ފަރުޒީނަށް ކިޔައި ދިނުމަށް ލައިތު ގާތު އެދުނެވެ. ކެންޒާއަކީ ލައިތުގެ ހަޔާތުން އެންމެ ފުރަތަމަ ޚާއްޞަކަމެއް ދެވުނު އަންހެންކުއްޖާކަން ލައިތު ބުނީ ދެނެވެ. އެ ދެމީހުންގެ ފުރަތަމަ ބައްދަލުވުމުން ފެށިގެން ވަކިވުމާ ހަމައަށް ހިނގި ހުރިހާކަމެއް ލައިތު ކިޔާދިނެވެ. ލައިތުގެ އަތްތިލަ ގެނެސް ފަރުޒީނުގެ އަތްތިލަ މަތީ ބާއްވާލިއެވެ. ފަރުވާތެރިކަމާއެކު ލައިތުގެ މޫނަށް ފަރުޒީނު ބަލަން އިނުމަށްފަހު ވާހަކަދެއްކިއެވެ.\n"ކެންޒާއާ ގުޅެންތަ ވިސްނަނީ؟ ދެމީހުންނަށް އެކުގައި އުޅެވިދާނެތަ؟"\n"ކީއްވެ ނޫޅެވެންވީ؟" ފަރުޒީނުގެ ސުވާލުތަކުން ލައިތަށް ލިބުނީ ހައިރާންކަމެވެ.\n"އާދައިގެ ކުޑަކުޑަކަމެއްގެ ވާހަކައެއްނޫން ލައިތު ތިދައްކަނީ، ނުފެންނަނީސް ކެންޒާ ހުރި ހާލެއް ނޭނގޭނެ، ތިން މަސްވާން އުޅެނީ އަހަރެމެންނަށް ކެންޒާ އެއްގޮތަކަށް ވެސް ނުފެންނަތާ؟، ފަހަރެއްގައި އުންމީދުކުރި ގޮތާ ޚިލާފަށް، ލައިތުއާ ބައްދަލުކުރާ ކެންޒާއަކީ ކުރީގެ ކެންޒާއަށް ނުވެއްޖެއްޔާޔޯ..."\n"ބަދަލުވެފައި ހުއްޓަސް، ކެންވާނީ ކެންއަށް... ދޫކޮށެއްނުލާނަން." ފަރުޒީނުގެ އަތުގެ ތެރެއިން އަތްތިލަ ދަމާލައި، ދެއަތުން ނިތްކުރީގައި ލައިތު ހިފަހައްޓާލިއެވެ.\n"އެހެންވީރު ކެން ބަލާ ދަމާ..." ލުއި ހިނިތުންވުމަކާއެކު ފަރުޒީނު ބުނެލިއެވެ.\nލައިތު ބޯޖަހާލީ ނިހަނު އަވަހަށެވެ. ލައިތު ގާތުން ފަރުޒީނު އެދުނީ އަސަދަށް މިވާހަކަތައް ކިޔާދިނުމަށެވެ. ކެންޒާ ދީފައި ހުރި އެއްވެސް ހެއްކެތް އިތުރު މީހަކަށް ދޭން ލައިތު އެއްބަހެއްނުވިއެވެ. އެ މަންޒަރުތަކަކީ އިތުރު އެއްވެސް މީހަކަށް ފެންނަން ލައިތު އެދޭ މަންޒަރުތަކެއްނޫނެވެ. ކެންޒާ ބަދުނާމުވާތަން ދުށުމަކަށް ލައިތަށް ކެތެއްނުކުރެވޭނެއެވެ. ރަނގަޅުވާންށޭ ކިޔާ ދުވަސްތަކެއް ބޭކާރުކޮށްލާކަށް ލައިތު ބޭނުމެއްނޫނެވެ. ކޮންމެ ހާލެއްގައި ހުރެ ވެސް ކެންޒާ ދުށުމަށް އޭނާ އެވަނީ ކެތްތެރިކަން ކުޑަވެފައެވެ. ކެންޒާ ގޮތް ހުސްވެ ރޯނެވަރު އޭނާއަށް ޔަގީންވެ އެނގޭތީއެވެ.\nމުބީންއަށް ފުލުހުން ފާރަލާކަން އެނގުމާއެކު އޭނާ ރައްކާތެރިކަމުގެ ފިޔަވަޅު ވަރުގަދަކުރިއެވެ. އާޤިބުގެ ގާތުގައި ނެތުމުން ދަތިތަކާއި ހުރަސްތައް އިތުރުވިއެވެ. މިފްރާހު ފުރުވާލުމަށްފަހު އާޤިބު ވެސް ރާއްޖެތެރެއަށް ފުރުވާލީ މުބީން ނެތްތަނުގައި އޭނާގެ ކަންކަން ކުރިއަށް ގެންދާނޭ އެންމެ އިތުބާރު ހިފޭ މީހަކީ އާޤިބުވީމައެވެ. ލައިތަށް ހަމަލާދިނުމުގައި ދިން އިރުޝާދާ ޚިލާފުވުމުން ޝާނުއާއި އަސްރާރު ފުލުހުންނާ ހަމައަށް ތިލަކުރި މީހަކީ ވެސް މުބީނެވެ. އެ ދެ މީހުންނާއެކު އިތުރު ދެތިން މީހަކު ވެސް ހައްޔަރުވާން މުބީން ދޫކޮށްލައިގެން ހުރީ މައްސަލަ ވީހާ ވެސް އަވަހަކަށް އޮއްބާލަން ބޭނުންވާތީއެވެ. ނަމަވެސް ދެ މަސް ފަހުން ކުއްލިއަކަށް އާ މުސީބާތެއް މުބީންއާ ކުރިމަތި ވެއްޖެކަން ޔަގީނެވެ. ކިހިނެއްވީކަމެއް ކަން ޚުދު އޭނާއަށް ވެސް ސާފެއް ނުވެއެވެ. ސިއްރު ފުލުހުން އޭނާ ދިރިއުޅޭ މައިންބަފައިންގެ ގޭ ދޮށުގައި ތިބޭތަން މުބީންއަށް ފާހަގަވެފައި ވެއެވެ. ބައެއްފަހަރު އޭނާގެ ފަހަތުން ފާރަލާކަން ވެސް އޮތީ ފާހަގަވެފައެވެ. ހާސްކަން އިތުރުވީ ޢާއްމުކޮށް ޕާޓީކޮށް މަޖާކުރުމަށް ދާ ސަފާރީއިން ބަނގުރާ ބާލަނިކޮށް ފުލުހުން ހިންގި އޮޕަރޭޝަނެއްގައި އެކަން ހުއްޓުމަކަށް އައިސް މުބީންއަށް މަސައްކަތްކޮށްދޭ އިސްބަޔަކު ހައްޔަރު ކުރުމުންނެވެ. ލަންކާ މަގުން އައި ޑްރަގް ޝިޕްމެންޓް ވެސް ފުލުހުން ހުއްޓުވުމާއެކު އެކަމުގައި މުބީންގެ ފަސް މީހުން ގެއްލިއްޖެއެވެ. އޭނާ ހައްޔަރުނުކުރެވިފައި ހުރީ ސީދާ އޭނާގެ މައްޗަށް ކަމެއް ސާބިތު ނުކުރެވިގެންކަން މުބީން ދެނަހުއްޓެވެ. ރާއްޖޭ ބޭންކުގައި ހުރި ފައިސާތައް ބޭރުގެ އެކައުންޓަށް ބަދަލުކުރުމުގެ މަސައްކަތް މުބީން ފެށީ އެހެންވެއެވެ. ހައްޔަރުވެއްޖެނަމަ ސަރުކާރުން އޭނާގެ އެކައުންޓުތައް ބާރުފޯރުވައި ވިޔަފާރިތައް ހުއްޓުވާލާނޭކަން ރަނގަޅަށް އެނގެއެވެ. ގާތުގައި އެންމެ އިސްކޮށް އުޅޭ މީހުންނަށް ސަމާލުވާން މުބީން އައީ އަންގަމުންނެވެ. އޭނާ ގަސްދުކޮށްގެން ހުރީ ހުރިހާ ފައިސާއެއް ބޭރުގެ އެކައުންޓަށް ބަދަލުކުރުމަށްފަހު މަންމަމެންނާއި އަންހެނުންގެ ގާތަށް ދާށެވެ. ދުވަސްކޮޅަކު ރާއްޖޭން ބޭރުގައި މަޑުކުރާށެވެ. އެހެންނޫނީ އަތުން ހުރިހާ އެއްޗެއް ބީވެ، އުމުރު ދުވަހަކަށް ތޭރިތަކުގެ ފަހަތުގައި ހުންނަންޖެހިދާނޭ ހީވަނީއެވެ. ސައުވީސް ގަޑިއިރު މުބީންގެ ހަރަކާތްތަކަށް ފާރަލާކަން އެނގުނު ފަހުން މިނިވަންކަން ވަނީ ގެއްލިފައެވެ.\nޖެހިލި މަޑުމަޑު ވައިރޯޅިއާއެކު ކެންޒާ އިސް އުފުލާލިއެވެ. ބަހާރު މޫސުމުގެ އާރޯކަން ވަށައިގެން ފެންނަން ހުއްޓެވެ. ލޮލަށް ފިނިކަން ލިބުނަސް ކެންޒާގެ ހިތަށް ކުޑަ ވެސް ހަމަޖެހުމެއް ނުލިބުނެވެ. އެ ދެ ލޯ އެދޭ މަންޒިލް ފެންނަވަރަށްވުރެ ވީ ދުރުގައެވެ. މާޔޫސްކަމާއި ބޭގަރާރުކަން ނޫން އަސަރެއް ނުފެނެއެވެ. ނުފިލާ ކަރުހިއްކުމެއް ތަޙައްމުލުކުރަމުން ދާ ފަދައެވެ. ލޯ ކައިރީގަ ނުފިލާ ހުރި ރަތްކަމާއި ހިލިފައިވާ ކަރުނުން ފާޅުވަނީ ރިހުމެވެ. ބަލާލި ކޮންމެ ދިމާއަކުން ފެނުމަށް އެދެނީ އެންމެ ސޫރައެކެވެ. ހުވަފެންތަކާއި ޚިޔާލުތައް ވަނީ އެ ސޫރައާ ގުޅި ލާމެހިފައެވެ. ގިސްގެ އަޑާއެކު ހިތުން މެދުކެނޑުމެއްނެތި ގޮވަމުން ދިޔަ ނަން، ލާ ކޮންމެ ނޭވާއަކާ އެކުވެ ހިމޭންވެފައި ވިއެވެ. މެޔާ ކައިރިކޮށްލެވިފައިވި ދެފައި ގޮނޑިން ތިރިކޮށްލުމާއެކު ކެންޒާ ތެދުވިއެވެ. ކަންފަތަށް ޖަހާލެވިފައިވި ހެޑްސެޓް ނައްޓާލުމާއެކު އޭނާ ހިނގައިގަތީ އެނބުރި ގެއަށް ދާށެވެ.\n"މިއަދުވެސް އޭނާ ބޭރަށް ދިޔައީތަ؟" ރައުދާއަށް އަހާލެވުނެވެ. އޭނާއާއެކު ބަދިގޭގައި މާހާ ފިޔަވާ އިތުރު މީހަކު ނެތެވެ.\n"މަންމާ..." ޚިޔާލުތަކަކަށް ގެއްލިފައި އިނދެ މާހާ ގޮވާލިއެވެ. އަވަން ކައިރީ ހުރެފައި ރައުދާ އެނބުރިލީ މާހާ ގޮވާލުމަށްފަހު ވާހަކަނުދެއްކީމައެވެ.\n"ކީކޭ؟... އެއްޗެކޭ ބުނާކަށްނޫންތަ އުޅުނީ." ރައުދާ އަހާލިއެވެ.\n"މަންމައަށް ހިޔެއްނުވޭތަ ކެން އުޅޭ ގޮތުން މިފޫއާ ކައިވެނިކުރަން ބޭނުމެއްނުވެޔޭ... އޭނާ މިފޫދެކެ ލޯބިވާހެނެއް ވެސް ހިޔެއްނުވޭ، މިފޫއަށް އެއްޗެހި ކިޔާއަޑު އިވޭ، އެހެންމީހަކާ ކެންއާ ގުޅުމެއް އޮންނަނީއޭ ވެސް ހީވޭ، އަހަރެން އެ ދެމީހުންނާ ގުޅިގެން ސުވާލެއްކޮށްލިޔަސް ކެން އަނގަޔަކުން ނުބުނާނެ، މިހާރު އަދިވަކިން ބަސްމަދު، ވާހަކަދައްކާ އަޑެއް އެއްގޮތަކަށް ނުވެސް އިވެނީ." މާހާ ބުންޏެވެ.\n"ތިކަމުގަ ބުނާނޭ އެއްޗެއް ނޭނގިފަ މަ މިހުންނަނީ، މިފޫ ކައިރީ އެ އަންހެންކުއްޖާއޭ ކިޔައިގެން އަނގަ ހުޅުވާލަންވާއިރަށް ބުނޭ، މަންމަ ހާސްނުވާށޭ... ހުރިހާކަމެއް ރަނގަޅޭ، ކެން އަބަދުވެސް އުޅޭ ގޮތޭ އެއީ، މިފޫ ވަރަށް ލޯބިވެޔޯ، އަދި ބުނެފިޔޭ... މާގިނައިން އެކަހަލަ ވާހަކަދައްކަންޏާ ކެން ގޮވައިގެން އެހެންތަނަކަށް ބަދަލުވާނީއޯ، ފެމެލީތެރޭ ކެން ނުބަހައްޓާނަމޯ... ދެން މާހާ ބުނެބަލަ، މަންމަ ކީކޭ ބުނަންވީ."\n"ދެން އެނގިދާނު، މާދަމާ ރަންކިޔާނެތާ... ހެދުން ހެޔޮވަރު ކުރަން ވެސް ދާންޖެހޭނެއެއްނު، ހިތަށް އަރަނީ ދާނެބާއޭ." ކާމޭޒުގައި އުޅަންބޮށިކޮޅު ވިއްދާލައިގެން އަތަށް ދަތްދޮޅި ދީގެން އިނދެ މާހާ ބުނެލިއެވެ. ހަމައެވަގުތު ގޭތެރެއަށް މީހަކު ވަންކަން އެނގި ދައްކަމުންދިޔަ ވާހަކަ ހުއްޓާލުމަށް މާހާ އިޝާރާތުން މަންމައަށް އަންގާލިއެވެ. އެގަޑީ ގެއަށް ވަންނާނީ ކެންޒާކަން އެމީހުންނަށް އެނގެނީއެވެ.\nކެންޒާ ފެންނަ ކޮންމެ ފަހަރަކު މާހާއަށް ވިސްނެނީ އެންމެ ކަމަކާމެދުއެވެ. ކެންޒާގެ ފޯނުން ފެނުނު ޒުވާނާއާ މެދުއެވެ. އެކަމާ ގުޅިގެން ކެންޒާއާ ސުވާލުކުރަން ބޭނުންވިޔަސް އެ ފުރުޞަތެއް އޭނާ ނުދެއެވެ. އެ ޢާއިލާއާއެކުވެ އުޅޭން ކެންޒާ ބޭނުންނުވާކަން މިހާރު މާހާއަށް ވިސްނެއެވެ. އެކަމަކު ނޭނގެނީ ކީއްވެކަމެވެ. އެންމެން ވެސް ކެންޒާއާ ގާތްކަން ބާއްވަން މަސައްކަތްކުރެއެވެ. ވާހަކަދައްކަނީ ލޯތްބާއި އޯގާތެރިކަމާއެކުއެވެ. އެހެންވިޔަސް ގުޅުން ބަދަހިވުމުގެ ބަދަލުގައި ދުވަހަކަށްވުރެ ދުވަހެއް ކެންޒާ ދިޔައީ ދުރަށެވެ. ބީރައްޓެހިކަންވީ އިތުރެވެ.\nސިޑީގެ ހަރުފަތްތައް ހުރަސްކޮށް ކެންޒާ މައްޗަށް އަރައިގެން އައިސް ކޮޓަރިއަށް ވަނެވެ. ހުޅުވާފައި ހުރި ކޮޓަރިތެރެއިން މިފްރާހަށް ފެނުމާއެކު އޭނާ ނިކަން އަވަހަށް އައިސް ކެންޒާގެ ކޮޓަރިއަށް ވަދެއްޖެއެވެ.\n"ސޮރީ... ދޭން އޮތީ އަޑުއަހަން ބޭނުންނުވާނޭ ޚަބަރެއް." މިފްރާހު ބުނެލިއެވެ. އެއާއެކު ކެންޒާ މޭޖެހޭގޮތްވިއެވެ. ނަޒަރު ސީދާކޮށްލެވުނީ ނުހަނު އަވަހަށެވެ.\n"މާބެ އެބާދޭ މިކޮޅަށް." ބުނަން ނުބުނަން ހުރެފައި މިފްރާހު ބުނެފިއެވެ. ދެ ލޯ ބޮޑުވެ އަނގަ ހުޅުވުނު ހިނދު ނުކުތް އާހުގެ އަޑު ސާފުކޮށް މިފްރާހަށް އިވުނެވެ. ކެންޒާ ހާސްވެ ކަންބޮޑުވީވަރު އެ މޫނުން ހުރީ ފެންނާށެވެ. ކުރިއަށް ޖެހިލައި ކެންޒާގެ ކޮނޑުގެ ދެފަރާތުން މިފްރާހު ހިފަހައްޓާލިއެވެ.\n"ލަވް! ހާސްނުވޭ، މާބެ ނުކުރާނެ އެއްވެސް ކަމެއް، ކެން ބޭނުމިއްޔާ އަހަރެމެން ހޮޓެލަކަށް ޗޭންޖުވެވިދާނެ." މިފްރާހު ބުނެލިއެވެ. ވާހަކަދެއްކުމެއްނެތި މިފްރާހުގެ ދެއަތް ދުރަށްލާފައި ކެންޒާ އައިސް އެނދުގައި އިށީނެވެ. އޭގެ ފަހުން މިފްރާހު ދެއްކި އެއްވެސް ވާހަކައަކުން ކެންޒާގެ ފަރާތުން އެއްވެސް އަސަރެއް ނުފެނުނެވެ. ހިލައިގެ ބުދެއްކައިރީ ހުރެގެން މިފްރާހު ވާހަކަދެއްކުމޭ އެއްފަދައެވެ.\n"ކެން... އެނގޭ ދޯ އަހަރެމެންގެ ދެމެދުގައި އޮތް ޑީލް ނިމުމަކަށް އަތުވެއްޖެކަން، މާދަމާ މީ ފަހު ދުވަސް... އެހެންވިޔަސް ދެން އިތުރަށް ކެތެއްނުވާނެ، އަހަރެން ހުއްޓުވަން މަސައްކަތްނުކުރާތި، ދެން އިތުރަށް ކައިވެނި ލަހެއްނުކުރާނަން، އެއްބަސްވި ގޮތަށް ރުހުމުގައި މިކަން ނިންމާނެކަމަށް އުންމީދުކުރަނީ." މިފްރާހު ހަނދާންކޮށްލަ ދިނެވެ.\nކެންޒާއަށް ބަލަން ހުރެފައި މިފްރާހު މަޑުމަޑުން ގޮސް އެ ކޮޓަރިން ނުކުމެއްޖެއެވެ. އެނދުގައި ފައިކުރުކޮށްލައިގެން އަރިއަކަށް ކެންޒާ އޮށޯވެލިއެވެ. މެޔާ ދިމާއިން ހަށިގަނޑުގައި ދެއަތް ވަށާލައިގެން އޭނާ އޮތްއިރު ދިރުމެއްނެތް ހުސްކަމެއްގެ ހިޞާރުގައި ބަނދެވިފައިވާ ކަހަލައެވެ.\nރޭގަނޑުގެ ކެއުމުގައި ކެންޒާ ބައިވެރިއެއް ނުވެއެވެ. އެކަމަށް އެ ޢާއިލާ އާދަވެއްޖެއެވެ. އެގާރަ ޖަހަންވީއިރު ޢާއިލާގެ އެންމެން ކޮޓަރިތަކަށް ވަދެއްޖެއެވެ. ކެންޒާގެ ކޮޓަރި ހުޅުވުނުކަން އޭނާ ދެނަހުއްޓެވެ. އެ ސިއްރު ފިޔަވަޅުތަކުން މިހާރު އޭނާ ނުސިހެއެވެ. އެސްފިޔަތައް ތިރިވެލިއިރު ހަރަކާތް ލަހެވެ. ދެ ލޯ މަރާލެވުނީ ދިރިހުރުމަށްވުރެ މަރަށް ދަޢުވަތުދޭ ފަދައިންނެވެ.\nލޯ ހުޅުވާލެވުމާއެކު ކެންޒާއަށް ދޫކޮށްލެވުނީ މާޔޫސްކަމުގެ ނޭވާއެކެވެ. ރޭގައި މަރުނުވެ ދިރިހުރީތީ ކަހަލައެވެ. ތަންމައްޗަށް އޭނާގެ ނަޒަރު ހިންގާލެވުނެވެ. ދެން މަޑުމަޑުން ތެދުވިއެވެ. ފައިދަށުވި ނިދާ ހެދުން ނަގައި އެނދުގައި ބޭއްވުމަށްފަހު ކެންޒާ ވަނީ ފާޚާނާއަށެވެ. ޖެހިބުދެއްހެން ބިލިނގާ ތެރޭ އެތައްއިރަކު އޭނާ އިނެވެ. އެހެން ދުވަސްތައް ހެން ފާޚާނާ ދޮރުގައި މިފްރާހު ޓަކިދީ ގޮވާލި އަޑު އިވުނެވެ. ނުކުންނަންވީ ވަގުތު ޖެހުނީކަން ކެންޒާއަށް އެނގުނެވެ. އިސްތަށިގަނޑުގު ހިއްކަމުން، ހަށިގަނޑުގައި އޮޅާލެވިފައިވާ ތުވާއްޔާއެކު ފާޚާނާއިން ކެންޒާ ނުކުތެވެ. ސައިބޯން އަންނަންބުނެފައި މިފްރާހު ދިޔައީ ކެންޒާގެ ނިތްކުރީގައި ބޮސްދީފައެވެ. ނަމަވެސް އެކަމުން އެއްވެސް އަސަރެއް ކެންޒާއަށް ނުކުރިއެވެ. އޭނާ ތައްޔާރުވެގެން ތިރިއަށް ފޭބިއެވެ.\nބަދިގެ ތެރެއިން އެންމެންގެ އަޑުފަށްގަނޑު ގަދައެވެ. ރަންކިއުމުގެ ޙަފުލާ ބޭއްވޭތަނަށް ހަވީރު ދާންވާއިރަށް ކެންޒާ ތައްޔާރުވުމަށް ލިސްޓެއް އެކުލަވާލެވިފައި ވާކަހަލައެވެ. ހުރިހާ އަންހެނުންތައް ކެންޒާ ރީތިކުރުމުގެ ޒިންމާ ވަނީ ނަގާފައެވެ. ހީނ ސަމާސާކުރުމާ ބީރައްޓެހިވެފައި އިން މަންމަނެކޭ ކެންޒާއެކޭ އެއްގޮތެވެ. އެއްވެސް ކަމެއްގައި އަމިއްލަ ޚިޔާލެއް އޭނާ ފާޅެއްނުކުރިއެވެ. އޭނާއަށް ޔަގީންވަނީ އެންމެ ކަމެކެވެ. އެ ކައިވެންޏަކީ އޭނާގެ މަރުކަމެވެ. ލިބޭނެ އުފަލެއް ހިތްހަމަޖެހުމެއް ނެތީމައެވެ.


Information commissioner kamah4beyfulhehge nan\nއިންފޮމޭޝްން ކޮމިޝަނަރުގެ އޮފީސް -- އަހުމަދު އަޝްހާދު އަބްދުﷲ (ޖެރީ)\nއިންފޮމޭޝަން ކޮމިޝަނަރުގެ މަގާމަށް އައްޔަން ކުރަން ހަތަރު ބޭފުޅެއްގެ ނަން މަޖިލީހުގެ ޖަލްސާ އަށް ހުށަހަޅުއްވައިފި އެވެ.\nއެ މަގާމަށް ކުރިމަތި ލުމަށް އާންމުކޮށް ހުޅުވާލުމުން ކުރިމަތިލެއްވި ބޭފުޅުންގެ ތެރެއިން އައްޔަނު ކުރައްވަން ރައީސް އިބްރާހީމް މުހައްމަދު ސޯލިހަށް ފެނިވަޑައިގަންނަވާ ހަތަރު ބޭފުޅެއްގެ ނަން މަޖިލީހަށް ފޮނުއްވުމުން ރައީސް ސޯލިހް މަޖިލީހަށް ފޮނުއްވި ސިޓީ އިއްވެވީ މަޖިލީހުގެ އަމީންއާންމެވެ.\nރައީސް ފޮނުއްވި ލިސްޓުގެ ކުރީގައި އޮތީ ޝިހާމް މުހައްމަދު ވަހީދެވެ. އޭނާ ވަނީ ރައީސް މުހައްމަދު ވަހީދު ހަސަން މަނިކުގެ ވެރިކަމުގައި އިކޮނޮމިކް މިނިސްޓްރީގެ ޑެޕިއުޓީ މިނިސްޓަރުގެ މަގާމު ވެސް ފުރުއްވާފަ އެވެ. އަދި ވީމީޑިއާ ގްރޫޕްގެ ޑެޕިއުޓީ ސީއީއޯގެ މަގާމު ވެސް ކުރިން އަދާކުރެއްވި އެވެ.\nމި ލިސްޓްގައި ހިމެނޭ އެހެން ބޭފުޅުންނަކީ ހ. ގުރުވަ، އަހްމަދު އާހިދު ރަޝީދާއި މ. ދާސްތާން، މަރިޔަމް އަލީމް އާއި އަޒްލީމާ އަހްމަދު (ދަފްތަރު)ވެސް ހިމެނެ އެވެ.\nއިންފޮމޭޝަން ކޮމިޝަނަރުގެ މަގާމަށް ބޭފުޅަކު އައްޔަންކުރުމަށް މަޖިލީހުގެ މިދިޔަ ދައުރުގެ ޖަލްސާ އަށް ރައީސް ސޯލިހް ފޮނުއްވި ނަންތަކުގެ ތެރޭގައި އަޒްލީމާ ފިޔަވާ ދެން ތިއްބެވި ތިން ބޭފުޅުން ހިމެނެ އެވެ. އޭރު ފޮނުވި ލިސްޓުގެ ކުރީގައި ވެސް އޮތީ ޝިޔާމް މުހައްމަދު ވަހީދެވެ. ނަމަވެސް މަޖިލީހުން އެއިން އެއްވެސް ބޭފުޅަކަށް ރުހުން ނުދޭން މިދިޔަ ދައުރުގައި އޮތީ ނިންމާފަ އެވެ.\nއިންފޮމޭޝަން ކޮމިޝަނަރުގެ މަގާމަށް ކުރިމަތިލެއްވި ބޭފުޅުންގެ ނަންތައް މަޖިލީހަށް ފޮނުއްވުމުން އެ ބޭފުޅުންގެ ނަންތައް ދިރާސާކުރެއްވުމަށް ފޮނުއްވާފައިވަނީ މަޖިލީހުގެ މިނިވަން މުއައްސަސާތަކުގެ ކޮމިޓީ އަށެވެ.\nއިންފޮމޭޝަން ކޮމިޝަނަރުގެ މަގާމު ހުސްވީ ކުރިން އެމަގާމުގައި ހުންނެވި ހުސައިން ފިޔާޒު މޫސާ، އިސްތިއުފާ ދެއްވުމާ ގުޅިގެންނެވެ. ދުވަހު ނޫހެއް ހެއްދެވުމުގެ ގޮތުން އެނާ މަގާމުން އިސްތިއުފާ ދެއްވީ މިދިޔަ މަހު ފަހުކޮޅު އެވެ.\nއިންފޮމޭޝަން ކޮމިޝަނަރުގެ އޮފީހަކީ ދައުލަތުގެ އިދާރާތަކުން މައުލޫމާތު ހާމަ ކުރުމަށް ހުރި ހުރަސްތައް ނައްތާލައި ވީހާވެސް ބޮޑަށް މައުލޫމާތު ހާމަކުރުމަށް ފުރުސަތު ހުޅުވާލުމުގެ ގޮތުން މައުލޫމާތު ހޯދާ ލިބިގަތުމުގެ ހައްގުގެ ގާނޫނުގެ ދަށުން ޖުލައި 13، 2014 ގައި އުފައްދާފައިވާ މިނިވަން މުއައްސަސާ އެކެވެ. އެ މަގާމު ހުސްވެއްޖެނަމަ 90 ދުވަހުގެ ތެރޭގައި މަގާމަށް ބޭފުޅަކު އައްޔަންކުރަން ގާނޫނު ލާޒިމް ކުރެ އެވެ. ނަމަވެސް ގާނޫނުގައި ބުނާ މުއްދަތު ވަނީ ފަހަނައަޅާ ގޮސްފަ އެވެ.\nރައްޔިތުންގެ މަޖިލިސް އިންފޮމޭޝަން ކޮމިޝަނާ\nއިންފޮމޭޝަން ކޮމިޝަނަރަކަށް އާހިދު އައްޔަންކޮށްފި\nމަޖިލީހުން އާހިދަށް ރުހުން ދީފި\nކޮމިޝަނަރަކަށް އާހިދު ލާން ފާސްކޮށްފި\nއުޝާމްގެ ފާޑުވިދާޅުވުން ސަަރުކާރަށް


ރާސްތާ 16 – Esfiya\nހިތާމަ އެހެނިހެން ލޯބި July 18, 2018\nޖާޒީލައިގެން ތައްޔާރުވެލުމަށްފަހު އާރާޝް އޭނާގެ ފޯނު ބަލާލީ އަފްރާ ނޫނީ މާނީގެ މެސެޖެއް އިންތޯއެވެ. ނަމަވެސް އޭނާގެ ހިތް މާޔޫސްވީ އެކަކުގެވެސް މެސެޖެއް ނެތުމުންނެވެ. އެންމެ ކުޑަމިންނުން ގުޑްލަކް މެސެޖެއްވެސް ނެތެވެ.\nމާއިޒްގެ ހާލުވެސް އާރާޝެކޭ އެއްފަދައެވެ. ލޯބިވާ ކޮއްކޮއާ ލޯބިވެރިޔާގެ އިތުރުން އާއިލާ މެންބަރެއްގެވެސް މެސެޖެއް ނެތުމުން އޭނަ ދެރަވިއެވެ.\nއިޝްމާގެ މެސެޖެއް އިންތޯ އެންމެ ފަހުފަހަރަށް އަކްމަލް ބަލާލިއެވެ. އެހެނަސް ހިތުގައި ރިއްސާލީ އިޝްމާގެ މެސެޖެއް ނެތުމުންނެވެ. އެހެނަސް ހިތްހަމަޖައްސާލީ އިޝްމާ މެސެޖުކުރަން އޭނާއަކީ އެއްވެސް ހައިސިއްޔަތެއް ހުރި މީހެއް ނޫންކަން ހިތަށް އަރުވާލަމުންނެވެ.\nމާނީ އިންތިޒާރު ކުރަމުން ދިޔައީ މެޗު ފެށޭނެ އިރަކަށެވެ. އޭނާގެ ހަޔާތުގައިވެސް ގައުމީޓީމު ކުޅޭ ފައިނަލް މެޗެށް ބަލާލުމަށްޓަކައި ދަނޑަށްއައި ފުރަތަމަ ފަހަރުކަމުން އާ އިހްސާސްތަކެއް ކުރެވެމުން ދިޔައެވެ. އޭނާ ހުރީ ސަޕޯޓްކުރަން ކެތްމަދުވެފައެވެ. ބެންޗްޓީމް ބެންޗަށް ދިއުމަށްޓަކައި ދަނޑަށް ނުކުތުމުން އޭނަ އެމަންޒަރު އޖޝްމާ އަދި ނަވްޔާއަށް ދައްކާލިއެވެ.\nރެފްރީގެ އެންގުމާއެކު ދެތީމުގެ ކުޅުންތެރިންވެސް ދަނޑަށް ނުކުތެވެ. ހުރިހާ ކުޅުންތެރިންގެ ހިތްވެސް ބާރަށް ތެޅެމުން ދިޔައެވެ. ދަނޑުގައި ތިބި ދިވެހި ސަޕޯޓަރުންފެނި ކުޅުންތެރިންގެ ރޫހު އިތުރަށް އާލާވިއެވެ. ސިޕޯޓަރުންގެ ތެރެއިން އާރާާޝްއަށް މާނީ ފެނުނެވެ. އޭނާ ފުރަތަމަ ހީކުރީ އެއީ އޭނާއަށް ހީވިގޮތްކަމަށެވެ. އެހެނަސް މާނީގާތު ތިބު ނަވްޔާއާ އިޝްމާ އަދި އަޝްވާ ފެނުމުން އެއީ މާނީކަން އާރާޝްއަށް ޔަގީންވިއެވެ. މާނީ އޭނާއަށް މެސެޖް ނުކުރި ސަބަބު އިނގުނެވެ. ދެން އޭނާގެ ލޯ ހޯދާލީ އަފްރާއެވެ. މާނީމެން ތިބި ދިމާ މަތީ ގޮނޑިބަރީގައި ތިބި އަފްރީން އަދި ރައުފާ އޭނައަށް ފެނުނެވެ. އެދެމީހުންގެ މެދުގައި މޫނު އަޅާފައި ހުރި މީހަކީ އަފްރާކަން ދެނެގަންނާކަށް އާރާޝްއަކަށް އުނދަގުލެއް ނުވިއެވެ. އޭނާ ވަގުތުން މާއިޒްއަށް އެމީހުން ދެއްކިއެވެ. މާއިޒް އެދިމާއަށް ބަލާލިއިރު މާނީވެސް ހުރީ އެދިމާއަށް ބަލަންށެވެ. އެމީހުންނަށް ހިނިތުންވެލަމުން މާނީ އެއްލޯ މަރާލިއެވެ. އަދި އަތުގެ އިޝާރާތުން މާއިޒަށް ނަވްޔާ ދައްކާލިއެވެ. މާއިޒްއާ އާރާޝްގެ އަޒުމް އިތުރަށް ވަރުގަދަވިއެވެ.\nއަކްމަލްއަށް އަންހެންކުއްޖަކު ހަނައަޅާހެން ހީވެގެން ބަލާލިއިރު ފެނުނީ އިޝްމާއެވެ. އޭނާ ހީކުރީ ހޭލާ ހުއްޓާ ހުވަފެން ފެންނަނީ ކަމަށެވެ. އެހެންވެ އެސްފިޔަ ޖަހާލުމަށްފަހު ލޯހުޅުވާލިއެވެ. އިޝްމާ ނުގެއްލި ހުރިތާގައި ހުއްޓެވެ. އިޝްމާގެ އިތުރުން ރައުފާއާ ނަވްޔާވެސް އޭނައަށް ފެނުނެވެ. ދާނިޝްއާ އަރްޝާދްވެސް ތަން ކޮލެއް ދުރުގައި ހުރި ގޮނޑީގައި ތިބިތަން އަކްމަލްއަށް ފެނުނެވެ. ރައުފާމެން އޭނައަށް ހަނާއެޅިއެވެ. ލިބުނު އުފާވެރިކަމުގައި އޭނައަަށް އަނގަހުޅުވައިގެން އިނދެވުނެވެ.\nއަފްރާގެ ލޮލުގައި ރަންމުތީ ތަކެއް ފަދައިން ކަރުނަ ބަބުޅަމުން ދިޔައެވެ. އޭނާގެ ލޯބިވާ ދަރިފުޅު ބޮޑުވެގެން މޮޅި ޤައުމު ފަޚުރުވެރިކޮށްދޭން އަތުކުރި އިޅާލައިގެން ނުކުމެހުރި މަންޒަރުފެނުމުން އުފާވިއެވެ. އާރާާޝް އޭނާއާ ދިމާއަށް ބަލާލުމުން ބޮޑުވާއިނގިލި ހިއްލާލިއެވެ.\nމަންމައާ ކިތަންމެ ދުރުގައި ހުއްޓަސް މަންމަގެ ލޮލުން ފާޅުވަމުން ދިޔަ އުފާވެރިކަމުގެ ކަރުނަތައް އާރާޝްއަކަށް ސިއްރެއްނުވިއެވެ. އަފްރާއާ ދިމާއަށް ބަލާލުމަށްފަހު ބޯޖަހާލީ ހުރިހާ ކަމެއްވެސް ރަނގަޅުވާނޭ ބުނާފަދައަކުންނެވެ.\nއަރްޝާދްގެ ހިތުގައިވެސް ތަފާތު ޝުޢޫރުތަކެއް ހިނގަމުން ދިޔައެވެ. އެހެނަސް އިސްއުފުލައިލައި އާރާޝްއާ ދިމާއަށް ބަލާލާކަށްވެސް އޭނާއަކަށް ނުކެރުނެވެ. ފަރިފުޅާއޭ ކިޔާ ކިތަންމެ ގޮވާލަން ބޭނުން ކަމުގައިވިޔަސް އެކަން ކުރެވޭކަށެއްނެތެވެ.\nއަަހުސަމް އޭނާގެ މަންމަމެން މަތިން ހަނދާންވިއެވެ. މަންމައާ ބައްޕަ އަދި އިސްރާ ދަނޑުގައި މެޗު ބަލަން ނެތްކަމުގައި ވިޔަސް ޓީވީން ބަލާނެކަން އޭނާއަަށް އެނގެއެވެ. އެމީހުން އެންމެ ފަހުވަގުތުގައި ކޮށްފައި ހުރި ހިތްވަރުދިނުމުގެ މެސެޖުތަކުން އޭނާ ހިތްވަރު ލިބިގަތެވެ. މުޅި ޤައުމު ފަޚުރުވެރިވާފަދަ ދަރިއަކަށްވާން ހިތުގައި އަޒުމް ކަނޑައެޅިއެވެ.\nރާއްގޭގެ ޤައުމީ ސަލާން ކުޅެވުނު ގަޑީ ސަޕޯޓަރުންނާއި ކުޅުންތެރިން ފޯރިއާ ޖޯޝުގައި ޤައުމީސަލާން ކިޔެވެ. ކުޅުންތެރިންގެ ޤައުމީ ޖޯޝާ ލޭ ކެކެމުންދިޔައެވެ.\nރެފްރީކަށިގަނޑު ފުމުމާއެކު އިންޑީއާ ޓީމުގެ ކުޅުންތެރިން މެޗުފެށިއެވެ. އިންޑިއާ ސަޕޯޓަރުންނަށްވުރެ ދިވެހިސަޕޯޓަރުންގެ އަޑުގަދައެވެ.\nފުރަތަމަ ފަސްމިނެޓްހޭދަވީ ދެތީމުންކުރެ އެއްވެސް ޓީމަކަށް ރަނގަޅު ހަމަލާއެއް ނޫފެއްދިއެވެ. މެޗުގެ ހަވަނަ މިނެޓުގައި ރާއްޖޭގެ ފަހަތުން މާއިޒަށް ހެދުނު ގޯހަކުން އިންޑިއާއިން ރަނަގަޅު ހަމަލާއެއް އުފެއްދިއެވެ. މާއިޒް އަކަމްލައަަށް ދޭން ޖައްސާލި ބެކްޕާސް ލިބުނީ އިންޑިއާގެ ކެޕްޓަން ސުނިލް ޗެތްރީއަށެވެ. ދެކުނު އޭޝިޔާގެ އެންމެ މޮޅު އެކުޅުންތެރިޔާ ގޯލްގެ ތިރީ ކަނާ އަމާޒުކޮށް ފޮނުވާލި ހަމަލާ ހުށިޔާރުކަމާއެކު އަކްމަލް ކޯނަރަކަށް ބޭރުކޮށްލިއެވެ. އެވަގުތު މުޅިދަނޑު ދިވެހި ސަޕޯޓަރުންގެ އަޑުން ގުގުމާލިއެވެ. މާއިޒަށް ހެދުނު ގޯހުން އޭނަ މާޔޫސްވިއެވެ. އެހެނަސް ޓީމުގެ ކެޕްޓަން އަދި ތަޖުރިބާކާރު ޑިފެންޑަރު ނަވީންއައިސް އޭނައަަށް ހިތްވަރުލާދިނުމުން މާޔޫސްކަން ފިލާދިޔައެވެ.\nއިންޑިއާއިން ނެގި ކޯނަރު ދިޔައީ ބޭރަށެވެ. އެހެންކަމުން އެތަނުން ގޯލްކިކެއް ލިބުނެވެ. އަކްމަލް ސަައްޕުޖަހާ ފޮނުވާލި ބޯޅަ އެރީ ސީދާ އަހުސަމްގެ ފަޔަށެވެ. އަހުސަމް ހަލުވިކަމާއެކު އިންޑިއާގެ ދެޑިފެންޑަރުން އެކަނިމާއެކަނި ގޮސް ޕެނަލްޓީ އޭރިއާ ތެރެއަށްވަނެވެ. އެއަށްފަހު އޭނާގެ ކަނާއަތްފަޅީގައި ހުރި އާރާޝްއަށް ބޯޅަ ޕާސްކުރިއެވެ. އާރާޝް އެއްފަހަރުން ޖަހާ ގޯލާދިމާއަަށް ފޮނުވާލިބޯޅަ އިންޑިއާގެ އިސްކޮޅުންދިގު ކީޕަރު ގުރުޕްރީތް ސިންގް ދިފާއުކުރިއެވެ.\n“އާރާޝް އަޅޭ ކީއްތިކުރީ!!” މާނީއަށް އިށީންދެގެނެއް ނީންދެވެއެވެ. ކޮޅަށް ތެދުވެފައި އޭނާ ބިންމަތީގައި ދެފައި ތަޅައިގަތެވެ.\n“އަހުސަމް އާރާޝްއަށްލީ ޕާސްވަރަަށް ރީތި އާރާޝްގެ ނިންމުންވެސް ގޯހެއްނޫން. އެ ކީޕަރުގެ މޮޅު ސޭވެއް ފެނިގެން އެދިޔައީ. ދެ ކީޕަރުންގެ ފަރާތުންވެސް ސޭވެއް ފެނިގެން ގޮއްސި” މެޗު އެނަލިސްޓްކުރަމުން ދިޔަ ރާއްޖޭގެ މަޝްހޫރު ފުޓްބޯޅަ އެނެލިސްޓް ރިވަމް ދެކީޕަރުންގެ ކުޅުން ފާހަގަކުރިއެވެ.\nފުރަތަމަ ހާފް ނިމިގެންދިޔައީ ދެޓީމުކުރެއް އެއްވެސް ޓީމަކަށް ލަނޑެއްނުޖެހިއެވެ. މާގިނަ ހަމަލާތަކެއްވެސް އުފެއްދޭގޮތެއް ނުވެއެވެ. ދެ ޓީމުގެ ގޯލްކީޕަރުންނަށް މާބޮޑު ނުރައްކަލެއްނުވެއެވެ.\n“ކަލޭމެން ކިހިނެއް ތިކުޅެނީ ރާއްޖޭގެ އެ ޓީމުކޮޅަށް ލަނޑެއް ނުޖެހިގެން ތިއުޅެނީ. މަށަށް ޔަގީން ތަންކޮޅެއް ބަލާލާފަ އެކޮޅަށް ހަމަލާއެއް ފޮނުވާފިއްޔާ އެ ވަންނާނެކަން. އެތާ ކީޕަރަކީ އެންމެ އަށާރަ އަހަރުގެ ކުއްޖެއް ތަޖުރިބާ މަދުވާނެ. ޑަމީއެއް ޖައްސާފިއްޔާ އެ ސޮރު ހުންނާނީ ވާނުވާގަ އެންމެ ލަނޑެއް ޖެހުނަސް އަހަރުމެން ކޮޅަށް މުޅި މެޗު އެނބުރޭނެ. އެހެންވީމަ ކަލޭމެން ލަނޑެއް ޖަހަންވީ އަރްނަބްމެން ވެސް ކުރިއަށް ޖެހިގެން ކުޅެންވީ.” ގޯލެއް ނުޖެހި ފުރަތަމަ ހާފް ނިމުމުން އިންޑިއާގެ ކޯޗު ހުރީ ފުދޭވަރަކަށް ރުޅިގަދަވެފައެވެ. އެހެންވެ ދެހާފް ދެމެދުވެސް ކުޅުންތެރިން އެއްކޮށްގެން ހަދަންވީގޮތް ކިޔާދެމުން ދިޔައެވެ.\n“ވަރަށް ރަނގަޅު އަހަރުމެން ކޮޅަށް ގޯލެއްނުވަދެ އެއް ހާފްނިންމާލީމަ އަހަރެން ވަރަށް ހިތްހަމަޖެހޭ. އަކްމަލްގެ އެސޭވް އެއީ އެހެން ކުޅުންތެރިންނަށް ލިބުނު ހިތްވަރެއް. އަދި އިދިކޮޅުޓީމް ޕްރެޝަރަށް ވެއްޓުނު. މާއިޒް ބައެއް ފަހަރު މިސްޓޭކްސްވެސް ހެދޭނެ އިނގޭ އަހަރެން ވަރަށް އުފާވެއްޖެ އެހެދުނު މިސްޓޭކްގެ ސަބަބުން މާޔޫސްވުމުގެ ބަދަލުގައި އިތުރު އެފޮޓްލައިގެން މާއިޒް ކުޅުނީމަ. އަހަންނަށް ހީވަނީ އެއީ ކަންނޭންގެ އިދިކޮޅަށް ނުރައްކާ ހަމަލާއެއް ނުފޮނުވިގެން އެއުޅޭ ސަބަބަކީ. އެވެރެޖްކޮށް ހުރިހާ ކުދިންގެ ކުޅުންވެސް ރަނގަޅު” ހުރިހާ ކުޅުންތެރިންނަށް ކޯޗު ހިތްވަރުލައިދިނެވެ.\nމެޗުގެ ދެވަނަ ހާފު އިންޑިއާއިން ފެށީ ބަދަލަކާއެއްކޮށެވެ. ފަހަތަށް ކުޅެމުންދިޔަ ހަރްމަންޖީތޯގެ ބަދަލުގައި ފޯވާޑް އާޝިގްކުޅެން ނިކުތެވެ. އެކަމުންވެސް އިންޑިއާ ލަނޑުޖަހަން ބޭނުންވެފައި ހުރިވަރު އެނގިގެންދިޔައެވެ.\nދެވަނަހާފް ފެށީ ރާއްޖެއިންނެވެ. ޔުއާން އަރިމަތިން ހިފައިގެން ދިޔަ ބޯޅަ ޖައްސާލީ އާރާޝަށެވެ. އާރާޝް ރީތިކޮށް ބޯޅަ ކޮށްޓާލުމަށްފަހު ޒަޔާނަށް ނަގާދިނެވެ. ޒަޔާން ބޮލުންޖެހި ބޯޅަދިޔައީ އަރިމަތިން ގޯލްކިކަކަށް ބޭރަށެވެ. އިންޑިއާގެ ކީޕަރު އަވަހަށް ބޯޅަ ކުރިއަަށް ފޮނުވާލިއެވެ. ނަމަވެސް އިންޑިއާ ކުޅުންތެރިއަކަށް ލިބުމުގެ ބަދަލުގައި ބޯޅަލިބުނީ ފާއިންއަށެވެ. ފާއިން ހަމަޖެހިލައިގެން ބޯޅަ ކޮންޓްރޯލް ކޮށްފަ ޝައިމަށް ދިނެވެ. އަވަހަށް ކުރިއަށް ބޯޅަފޮނުވުމުގެ ބަދަލުގައި ފަހަތުން ރީއްޗަށް ބޯޅަހިފަހައްޓައިގެން ރާއްޖެއިން ކުޅެމުންދިޔައެވެ.\nއަކްމަލް ވައަތްފަޅީގައި ހުރި މާއިޒަށް ބޯޅަދިނެވެ. މާއިޒް މަޑުމަޑުން ބޯޅަހިފައިގެން ކުރިއަށް އެރުމަށްފަހު އަހުސަމްއަަށް ދިނެވެ. އަހުސަމް އިންޑިއާ ކުޅުންތެރިއެއް ކައިރިން ނައްޓާލުމަށްފަހު އާރާޝްއަށް ބޯޅަ ޕާސްކޮށްލިއެވެ. އާރާާޝް ބޯޅަޖެހުމުގެ ކުރިން އިންޑީއާގެ އަރްނަބް އާރާޝްފައިގަ ދަތިއަޅުވާ ވައްޓާލިއެވެ. ނަމަވެސް ރެފްރީ ދެއްކީ ޕްލޭއޮންއެެވެ. ދިވެހި ސަޕޯޓަރުންގެ ލޭހޫނުވިއެވެ. މުޅި ދަނޑު ގުޑައިގެން ދާވަރަށް ހަޅޭއްލަވަންފެށިއެވެ.\nމާނީގެ ލޮލުން ހީވަނީ އަރްނަބް އަންދާލަފާނެ ހެންނެވެ. ކުދިކިޔަމުން ދިޔައިރު އޭނާއަށް ކިޔެނީ ކީކޭކަންވެސް ނޭންގެއެވެ.\nއާރާޝް ވެއްޓުމާއެކު މަގޭދަރިއޭ އަފްރާއަށް ބުނެވުނެވެ. ނަސީބަކުން އެއަޑު އިވޭ ވަރަށްވުރެ ދަނޑުގައި ސަޕޯޓަރުންގެ އަޑުގަދައެވެ. އާރާޝްވެއްޓުމުން އަފްރީނަށް މޭގައި އަތްއަޅާލެވުނެވެ. އަފްރާއެކޭ އެއްވަރަށް އޭނަވެސް އާރާޝްދެކެ ލޯބިވެއެވެ.\nދާނިޝްގެ ފަޔަށް އަރްޝާދް އަތުގެ ހަމަލާއެއް އެރިއެވެ. ދާނިޝަށް ވީތަދުން ހަޅޭއްވެސް ލަވައިގަނެވުނެވެ. އެއްޗެކޭ ބުނަންވެގެން އަރްޝާދާ ދިމާއަށް ބަލާލިއިރު އޭނާގެ ރުޅިވެރި މޫނުފެނިފައި ދާނިޝް ހިމޭންވިއެވެ.\nސުމާ ތޫލި އަޑަކުން ހަޅޭއްލަވައިގަތީ އާރާޝްވެއްޓުމުންނެވެ. އޭނާ އުޅެމުންދިޔަ ވައްތަރުން ހުރިހާ ކުދިންވެސް ތިބީ އޭނާދެކެ ހިތްހަމަ ނުޖެހިފައެވެ.\nމެޗުގެ ދެވަނަ ހާފްވެސް ނިމިގެންދިޔައީ ސުމެއް ސުމެއްގެ ނަތީޖާއަކުންނެވެ. ނަތީޖާ ނެރުމަަށްޓަކައި ފަނަރަ މިނެޓުގެ ދެހާފް ކުޅެންޖެހުނެވެ.\nއެމީހުންނަށް ލަނޑު ނުޖެހުމުން އިންޑިއާ ކުލުންތެރިން ރުޅިގަދަވަމުން ދިޔައެވެ. ކޯޗުވެސް ހުރީ ސައިކުރައެއްހެން ކެކިކެކިއެވެ. މެޗުގެ ތަފާސްހިސާބަށް ބަލާއިރު ފައުލްކުމުން ފިޔަވާ ރާއްޖެ އުޅެނީ ކުރީގައެވެ.\nއިތުރުވަގުތުގެ ތެރޭގައި އިންޑީއައިން ކުޅެމުން ދިޔައީ ފިޒިކަލްގޭމެކެވެ. ނަމަވެސް ރާއްޖޭކުޅުންތެރިން އެކުޅުންތެރިންގެ މެންޓާލިޓީ ގޭމުން އިންޑިއާގެ ފިޒިކަލް ގޭމްގެ މައްޗަަށް ކުރި ހޯދަމުންދިޔައެވެ. ރާއްޖޭ ކޯޗު ކުޅުންތެރިންނަށް ހިތްވަރު ލައިދެމުން ދިޔައިރު އިންޑިއާ ކޯޗުދިޔައީ ރާއްޖޭގެ ޒުވާންކުޅުންތެރިންނަށް ތައުރީފް ކުރަމުންނެވެ. ރާއްޖޭގެ ސަޕޯޓަރުންވެސް ދެގޮތެއްނެތި ދިވެހިޓީމަށް ސަޕޯޓްކުރަމުންދިޔައެވެ.\nސަތޭކަ ނަވާރަމިނެޓު ކުޅެވިގެން ދިޔައިރު އިންޑިއާގެ ކުޅުންތެރިން ތިބީ ވަރުބަލިވެގެން ހަލާކުވާން ކައިރިވެފައެވެ. އެހެނަސް އެމީހުން މަސައްކަތްކުރީ ލަނޑެއް ޖެހޭތޯއެވެ.\nއިތުރުވަގުތުގެ އެންމެ ފަހު ސުކުންތު ތެރޭގައި އިންޑިއާގެ އާޝިޤް ސުނިލް ޗެތްރީއަށް ބޯޅަ ނަގައިދިނެވެ. އެވަގުތު ދިވެހި ހުރިހާ ސަޕޯޓަރުންތިބީ ނޭވާ ހިފަހައްޓާލައިގެންނެވެ.\nސީދާ ޗެތްރީގެ ފަޔަަށް ވެއްޓުނު ބޯޅަ އެއްވެސް ހުަރަހެއް ނެތި ގޯލްގެ މަތީކަނަަށް ވަނެވެ. އެއާކު އިންޑިއާގެ ސަޕޯޓަރުންނާއި ކުޅުންތެރިންގެ އަޑު ގަދަވިއެވެ. ހުރިހާ ކުޅުންތެރިން ޗެތްރީގަޔަށް އެރިއެވެ. ކޯޗުވެސް ހީވަނީ އެހެން ފަދަކަމެއް ވެގެން އުޅުނުހެންނެވެ.\nއަކަމަލް ހުރީ ޝޮކެއްގައެވެ. އެންމެ ފަހުވަގުތު އޭނާކޮޅަށް ލަނޑެއް ވަނުމުން ޤަބޫލުނުކުރެވިފައެވެ. މުޅި ދިވެހި ރާއްޖެވެސް އެކީ ހިމޭންވެގެން ދިޔައެވެ.\nއާރާޝްގެ ލޮލުން އިޚްތިޔާރަކާ ނުލާ ކަރުނަ ފައިބަން ފެށިއެވެ. އެއޮށް މޮޅަށް ކުޅެ އަދި އެންމެ ފަހުވަގުތުގައި ބަލިވުމުން ހިތަށް ބަޔާންކުރަންދަތި ދަތިކަމެއް ލިބުނެވެ.\nވީދެރައިން އަހުސަމް ދަނޑުމައްޗަށް ދެމުނެވެ. ނުރޯން މަސައްކަތް ކުރިއެއްކަމަކު ހިތުގައި ޖެހިގެން ބާރަށް ރޮވެން ފެށުނެވެ.\nމާއިޒް ޖާޒީގެ ނަގައި މޫނުގައި އަޅާލިއެވެ. އެންމެ ފަހުވަގުތު ކޮޅަށް އެކަހަލަ ލަނޑެއް ވަނުމުން ހިތްކުދިކުދިވިއެވެ. ލޮލުން ފައިބަމުންދިޔަ ކަރުނަތަކުން ޖާޒީ ތެމުނެވެ.\nރެފްރީގެ ކަށިގަނޑުގެ އަޑާއެކު ހުރިހާ ކުލުންތެރިންވެސް ނުތަނަވަސްވިއެވެ.\nSlm readers miothy mi vaahakaige 16vana bai. Lasvikamahtakai varah bodah maafah edhen kudakoh busy vegen lasvy. Matchah kihineh mi vy? Enme fahu vahuthu baikolhah landu evany. Enmen rohvvalaafa\nMe first dhw ??Buddy ,this prt is wndrfl stry….\nVarah reethi mi part vs .\nmaasha allah…. hama v habeys stry\nnd i’m second dhw… hehe mayathaa v baraabaru ngey first hoadhy viyya\neyy naash eii ahen maya ekey\nThat means our maya ge m akuru einy simple khney dhw…\nStry vrh rythi n so interesting football v ma… hehhe\nStry vrh rythi n so interesting football v ma… ❤❤\nOMG! Mi prt ves vrh rythii ekamm.. India molhu V ???? No No No ???????????? Dhen… maaiz aa Aaraasha aa Ahusam men kihaa varakah masakkaiy kuri.. alheyyy.. Akmal ves kihaa dhera vaane.. enme fahu sikunthuga viyyya ??? even m sad too.. ?????.. BTW vaahaka assu ves vrh salhi ingeyyy.. ??\nStry Kiyaa Man\nMasha allah.eii off side goal eh dhw.ehen noony kada vaane.waiting4nw part.-salaam-????\nBaby girl ❤\nVrh vrh loabi…..when next part. ….. curiously wating waiting ……. nd vrh kiyaa hivaa hisaabakun thi ninmaaly?….. so sad india molhu v ma….but I think akmal boalha mathakuri?……\nHaadha inthizaareh kurymey mi vaahaka ah. this story amazing.\noff side ekoo….haha india balivaane i am sure….vaahaka v habeys nge….waiting for next part\nMasha allah vrh vrh reethi story..? I’m waiting for the nxt part….???\nmi partvx hama osm\nބުނެދޭށޭ ރުހެމޭ 4\nހިތާމަ މަޖާ ލޯބި March 14, 2019\nޔާރު މިވަނީ ލޯތްބޭ ހަޤީގީ (އަށްވަނަ ބައި)\nހިތާމަ މަޖާ ލޯބި August 6, 2017\nވަމޭ ތިލޯބި އެދިއެދި ( އަށްވަނަ ބައި )\nލޯބި August 19, 2020\nއެ ހަނދާންތައް ނުފިލާނޭ -ނޮޅިވަރަންފަރު ހާދިސާ-\nހަޤީޤީ ހިތާމަ ކުރުވާހަކަ ލޯބި December 30, 2019\nދޭނަން ހިތާ ޖާނާ..! 12 ވަނަ ބައި\nހިތާމަ ލޯބި February 16, 2016\nމިހިތުގެ ވިންދަކީ ކަލާ (2)\nލޯބި December 3, 2015


Lafaakuri aamdhanee libeyne kamah faaskoh budget ah 73 million Rufiyaa ithurukohfi - One Online\n18 ނޮވެމްބަރު 2021، މާލެ: ބަޖެޓު ދިރާސާކުރާ ކޮމިޓީއިން، 2022 ވަނަ އަހަރަށް ލަފާކުރާ ދައުލަތުގެ ބަޖެޓާ ގުޅޭގޮތުން މަޝްވަރާކޮށް ގޮތެއް ނިންމުން- ފޮޓޯ: ރައްޔިތުންގެ މަޖިލިސް\nލަފާކުރި އާމްދަނީ ލިބޭނެ ކަމަށް ފާސްކޮށް ބަޖެޓަށް 73 މިލިއަން ރުފިޔާ އިތުރުކޮށްފި\nރަށްރަށުގެ ޕީއެސްއައިޕީގެ މަޝްރޫއުތަކަށާއި އަދި ބައެއް މުއައްސަސާތަކުން ބަޖެޓަށް ޖުމުލަ 73.8 މިލިއަން ރުފިޔާ އިތުރުކޮށް، އަންނަ އަހަރަށް ލަފާކުރާ ދައުލަތުގެ ބަޖެޓް، މަޖިލީހުގެ ކޮމިޓީން މިރޭ ފާސްކޮށްފިއެވެ.\nމިރޭ ބަޖެޓު ކޮމިޓީން ބަޖެޓު ފާސްކޮށްފައިވަނީ ރައްޔިތުންގެ މަޖިލީހަށް ފިނޭންސް މިނިސްޓަރު ހުށަހެޅި ބަޖެޓުގައިވާ 24 މިލިއަން ރުފިޔާގެ އާމްދަނީ ލިބޭނެކަމަށް ބެލުމަށްފަހުއެވެ. އެގޮތަށް ފާސްކޮށްފައިވާ ބަޖެޓު ކޮމިޓީގެ ހުރިހާ މެމްބަރުންގެ އިއްތިފާގުންނެވެ.\nއަންނަ އަހަރަށް ލަފާކޮށް ސަރުކާރުން ހުށަހެޅި 36.9 ބިލިއަން ރުފިޔާގެ ބަޖެޓަށް އިތުރުކުރި 73.8 މިލިއަން ރުފިޔާއަކީ 82 ރަށެއްގެ ޕީއެސްއައިޕީގެ މަޝްރޫއުތަކަށް ޖުމުލަ 57.4 މިލިއަން ރުފިޔާގެ އިތުރުން ފިނޭންސް މިނިސްޓްރީގެ ހާއްސަ ބަޖެޓާއި ރައްޔިތުންގެ މަޖިލީހުގެ ބަޖެޓުގެ އިތުރުން ހަތް މިނިވަން މުއައްސަސާއެއްގެ ބަޖެޓަށް 16.4 މިލިއަން ރުފިޔާއެވެ.\nބަޖެޓް އިތުރުކުރަން ފާސްކުރި މިނިވަން މުއައްސަސާތަކުގެ ތެރޭގައި ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ)، ސިވިލް ސާވިސް ކޮމިޝަން (ސީއެސްސީ)، ފެމިލީ ޕްރޮޓެކްޝަން އެޖެންސީ (އެފްޕީއޭ)، އިންތިގާލީ އިންސާފުގެ އޮފީސް (އޮމްބަޑްސްޕާސަން އޮފީސް)، އެންޓި ކޮރަޕްޝަން ކޮމިޝަން (އޭސީސީ) އަދި އިންފޮމޭޝަން ކޮމިޝަނަރުގެ އޮފީސް ހިމެނެއެވެ.\nރައްޔިތުންގެ މަޖިލިސް އިދާރާގެ ނިއު ޕޮލިސީ އިނީޝިއޭޓިވްސްއަށް ހަތް މިލިއަން ރުފިޔާ\nމަޖިލީހުގެ ބަޖެޓު ކޮމިޓީގެ މެމްބަރުން ވަނީ ބަޖެޓު ރިކޮމެންޑޭޝަންތައް ވެސް ހުށަހަޅައިފައެވެ. މެމްބަރުން ވަނީ ނުވަ ރިކޮމެންޑޭޝަނެއް ހުށަހަޅައި ފާސްކޮށްފައެވެ. އެ ރިކޮމެންޑޭޝަންތަކަކީ:\nއަންނަ އަހަރުގެ ބަޖެޓުގެ ހަރަދުތަކުގެ ތެރެއިން ސްކޫލުތަކާއި ސިއްހީ މަރުކަޒުތަކަށް ބަޖެޓުގައި ކަނޑައަޅާފައިވާ އަދަދު އެ ތަންތަނަށް ވަކިވަކިން ފެންނާނެ ގޮތަށް ހެދުން.\nދައުލަތާ ދެކޮޅަށް ކުރާ ދައުވާތަކުން ގެއްލުމުގެ ބަދަލު ދިނުމަށްކުރާ ކޯޓު ހުކުމްތަކުން ގެއްލުމުގެ ބަދަލުގެ ގޮތުގައި ދައުލަތުން ދައްކަންޖެހޭ ފައިސާގެ އަދަދު ކުޑަކުރުމަށްޓަކައި މަޝްރޫއުތަކާއި ހިދުމަތް ހޯދުމަށް ވެވޭ ކޮންޓްރެކްޓްތަކާ ގުޅޭ މައްސަލަތައް އިސްލާހުކުރުމަށާއި ޕްރޮޖެކްޓުގެ ސްކޯޕާއި މުއްދަތާއި ދޭ ހިދުމަތް ނުވަތަ މަޝްރޫއުގެ ފެންވަރާ މެދު ދައުލަތާއި ކޮންޓްރެކްޓް ހަވާލުކުރެވޭ ފަރާތާ ދެމެދު ކޮންޓްރެކްޓް ސޮއިކުރުމުގެ ކުރިން އެއްބަސްވުމަށާއި އަދި މަޝްރޫއުތައް ހިނގާ މިންވަރު ބަލައި މޮނީޓާކުރުމުގެ ކަންކަން ހަރުދަނާކުރަން ސަރުކާރުގެ އިދާރާތަކަށް އެންގުން.\nއޮމްބަޑްސްޕާސަންގެ އޮފީހަށް އިތުރުކުރުމަށް ނިންމި މުވައްޒަފުންގެ ބަޖެޓާއެކު އިންތިގާލީ އިންސާފުގެ ގާނޫނުގައި ބަޔާންކޮށްފައިވާ މުއްދަތުގެ ތެރޭގައި މަތިކޮށްފައިވާ މަސްއޫލިއްޔަތުތައް އަދާކޮށް ނިންމުމަށް މަގުފަހިވާ ގޮތަށް އަމަލުކުރުމަށް އިންތިގާލީ އިންސާފުގެ އޮމްބަޑްސްޕާސަންގެ އޮފީހަށް ދެންނެވުން.\nބަޖެޓަށް އާމްދަނީ ހޯދުމަށް ހުށަހަޅަންޖެހޭ ބިލުތައް ދައުލަތުގެ ބަޖެޓާއެކު ހުށަހެޅުމަށް އެންގުން.\nއާސަންދައިގެ ހަރަދުތައް ދެމެހެއްޓެނިވި މިންވަރަކަށް ގެނައުމަށާއި، އާސަންދަ ހިންގުމުގައި ބޭކާރުވާ ހަރަދުތައް ކުޑަކޮށް އެފިޝަންސީ އިތުރުކޮށް ރައްޔިތުންނަށް އޭގެ ނަފާ ފޯރުކޮށްދިނުމަށް އެކުލަވާލާފައިވާ އެކްޝަން ޕްލޭނާ އެއްގޮތަށް 2022 ވަނަ އަހަރު ތަންފީޒުކުރުމަށް ދެންނެވުމުގެ އިތުރުން އާސަންދައިގެ ހަރަދުތަކުގެ ތެރެއިން މެޑިކަލް ކޮންސިއުމަބަލްސްއަށް ކުރާ ހަރަދުތައް ކުޑަކުރުމަށް ފެންނަކަމަށް ދަންނެވުން އަދި ބޭހަށް އެންމެ މަތިން ކަނޑައެޅޭ އަގު ނުވަތަ މެކްސިމަމް ރީޓެއިލް ކަނޑައަޅާ ބޭހަށް ކުރަންޖެހޭ ހޭދަ ކުޑަކުރުމުގެ މަސައްކަތް 2022 ވަނަ އަހަރުގެ ތެރޭގައި ތަންފީޒުކުރުމަށާއި އާސަންދަ ސްކީމު ނަހަމަ ގޮތުގައި ބޭނުން ކުރުމަށް ފުރުސަތު ނުދިނުމަށް ކުރަން ޖެހޭ މަސައްކަތްތައް ކުރުމަށް ހެލްތު މިނިސްޓްރީއަށް އެންގުން.\nބަޖެޓުން ދޭ ސަބްސިޑީސްތަކުގައި ހުރި އިންއެފިޝަންސީތައް ކުޑަކުރުމަށް ފިނޭންސް މިނިސްޓްރީގައި ދެންނެވުމާއި އެ އިންއެފިޝެންސީތަކުގެ ސަބަބުން ކުރިމަތިވާ ޑެޓް ވެއިޓް ލޮސް ނުވަތަ އެ އިންއެފިޝެންސީތަކުގެ ސަބަބުން މުޅި މުޖުތަމުއަށް ގެއްލިގެންދާ ބައި ކުޑަކޮށް ދައުލަތުގެ ބަޖެޓުން އިސްރާފުވާ ހަރަދުތައް ކުޑަކުރުމަށް ބާރު އެޅުމަށް ފިނޭންސް މިނިސްޓްރީއަށް އެންގުން\nއަންނަ އަހަރުގެ ތެރޭގައި ޖެންޑާ ރެސްޕޮންސިވް ބަޖެޓިންގެ މަސައްކަތްތައް ފެށުމާއި ބައެއް ދާއިރާތަކުގެ ޖެންޑާ ރެސްޕޮންސިވް ބަޖެޓުތައް ޕައިލެޓުކޮށް ތައްޔާރުކުރުމަށް ފިނޭންސް މިނިސްޓްރީގައި ދެންނެވުން.\nއަންނަ އަހަރުގެ ބަޖެޓު ފާސްކުރި ފަހުން ގާނޫނުތަކަށް ގެނެވުނު ބަދަލުތަކާއެކު ޖުމުލަ 52.7 މިލިއަން ރުފިޔާ އަހަރުގެ ތެރޭގައި ބަޖެޓަށް އިތުރުކޮށްފައިވާކަމަށް ފާހަގަކުރެވިފައިވާތީ، އާ ގާނޫނުތަކުން ގެނެވޭ ބަދަލުތަކުން އިތުރުވާ ހަރަދު ގާނޫނު ޑްރާފްޓުކުރުމުގެ މަރުހަލާގައި ދެނެގަތުމަށާއި ބަޖެޓުގައި ނުހިމެނޭ އާ ޕޮލިސީއެއް ނުވަތަ އާ ގާނޫނެއް ފާސްވެއްޖެނަމަ ދެން ފެށޭ ބަޖެޓު ސައިކަލުގެ ތެރޭގައި އެ ޕޮލިސީ ނުވަތަ ގާނޫނު ތަންފީޒުކުރުމަށާއި އަހަރުގެ ތެރޭގައި ބަޖެޓުގައި ނުހިމެނޭ އާ ބިލެއް ފާސްވެއްޖެނަމަ ސަޕްލިމެންޓްރީ ބަޖެޓާއެކު ބިލު ފާސްކުރުމުގެ އިންތިޒާމު ހަމަޖެއްސުން.\nދައުލަތުގެ ބަޖެޓު ދިރާސާކުރާ ކޮމިޓީން އެމްއެމްޕީއާރުސީ މައްސަލަ ނިންމުމަށް އެންޓި ކޮރަޕްޝަން ކޮމިޝަނަށް އިތުރުކުރުމަށް ނިންމި ބަޖެޓާއެކު 2022 ވަނަ އަހަރުގެ ނިޔަލަށް އެމްއެމްޕީއާރުސީ މައްސަލައިގެ ތަހުގީގު ނިންމަން މަސައްކަތްކުރުމަށް އެންޓި ކޮރަޕްޝަން ކޮމިޝަނުގައި ދެންނެވުމަށް.\nގުޅޭ ޓެގު ރައްޔިތުންގެ މަޖިލިސް ދައުލަތުގެ ބަޖެޓު މަޖިލިސް ބަޖެޓު ކޮމެޓީ


ޔުނައިޓެޑާއި ލިވަޕޫލް ބައްދަލުކުރާ މެޗު ކުޅޭނީ ޔުނައިޓެޑުގެ...\nއެފްއޭ ކަޕުގައި ޔުނައިޓެޑާއި ލިވަޕޫލުގެ ކުރިމަތިލުމެއް\nމި މެޗު ކުޅޭނީ ޔުނައިޓެޑުގެ ދަނޑުގައި މި މަހުގެ 23 ނޫނީ 24 ވަނަ ދުވަހު\nޕްރިމިއާ ލީގުގައި އަންނަ އާދިއްތަ ދުވަހު ލިވަޕޫލުން އަމިއްލަ ދަނޑުގައި ޔުނައިޓެޑާ ދެކޮޅަށް ކުޅޭނެ\nކ. މާލެ | 12 ޖެނުއަރީ 2021 | އަންގާރަ 17:56 | 3,482\nމީގެ ކުރިން ޔުނައިޓެޑާއި ލިވަޕޫލް ބައްދަލުކުރި މެޗެއްގެ ތެރެއިން - ގެޓީ އިމޭޖާސް\nއިނގިރޭސި އެފްއޭ ކަޕުގެ ހަތަރުވަނަ ބުރުގައި މެންޗެސްޓާ ޔުނައިޓެޑާއި ލިވަޕޫލް ބައްދަލުކުރަން ޖެހިއްޖެއެވެ.\nއެފްއޭ ކަޕުގެ ހަތަރުވަނަ ބުރާއި ފަސްވަނަ ބުރުގެ ގުރު ހޯމަ ދުވަހުގެރޭ ނެގިއިރު، ޔުނައިޓެޑާއި ލިވަޕޫލް ބައްދަލުކުރާ މެޗު ކުޅޭނީ ޔުނައިޓެޑުގެ ދަނޑުގައި މި މަހުގެ 23 ނޫނީ 24 ވަނަ ދުވަހުއެވެ. އޭގެ ކުރިން އިނގިރޭސި ޕްރިމިއާ ލީގުގައި އަންނަ އާދިއްތަ ދުވަހު ލިވަޕޫލުން އަމިއްލަ ދަނޑުގައި ޔުނައިޓެޑާ ދެކޮޅަށް ކުޅޭނެއެވެ. އެހެންކަމުން އިނގިރޭސި ފުޓްބޯޅައިގެ އެންމެ ޒަމާންވީ ވާދަވެރި ދެ ކުލަބު ކަމަށްވާ ޔުނައިޓެޑާއި ލިވަޕޫލުގެ ދެ މެޗެއް މި މަހު ފެނިގެންދާނެއެވެ.\nމި ސީޒަނުގެ އެފްއޭ ކަޕުގެ ހަތަރުވަނަ ބުރުގެ ޖާގައެއް ޔުނައިޓެޑް ހޯދާފައިވަނީ ތިންވަނަ ބުރުގެ މެޗުގައި ވަޓްފޯޑް އަތުން 1-0 ގެ ނަތީޖާއަކުން މޮޅުވެގެންނެވެ. އަދި ހަތަރުވަނަ ބުރަށް ލިވަޕޫލް ދަތުރުކުރީ ތިންވަނަ ބުރުގައި އެސްޓަން ވިލާގެ ޒުވާން ޓީމު އަތުން 4-1 ގެ ނަތީޖާއަކުން މޮޅުވެގެންނެވެ.\nޔުނައިޓެޑުން މިހާތަނަށް 12 ފަހަރު އެފްއޭ ކަޕް ކާމިޔާބުކޮށްފައިވާއިރު، އެ ޓީމުން އެންމެ ފަހުން މި މުބާރާތް ކާމިޔާބުކުރީ 2016 ވަނަ އަހަރުއެވެ. އަދި ލިވަޕޫލުން މިހާތަނަށް ހަތް ފަހަރު އެފްއޭ ކަޕް ކާމިޔާބުކޮށްފައިވާއިރު، އެ ޓީމުން އެންމެ ފަހުން މި މުބާރާތް ކާމިޔާބުކުރީ 2006 ވަނަ އަހަރުއެވެ.\nޔުނައިޓެޑާއި ލިވަޕޫލަކީ މި ވަގުތު އިނގިރޭސި ޕްރިމިއާ ލީގުގެ އެއްވަނަ އަދި ދެވަނައިގައި އޮތް ދެ ޓީމެވެ. މޫގެ ތެރެއިން ލިވަޕޫލް މި ވަގުތު އެއްވަނައިގައި އޮތް ނަމަވެސް، ލީގުގައި އަންގާރަ ދުވަހުގެރޭ ރަށުން ބޭރުގައި ޔުނައިޓެޑުން ބާންލީ އަތުން ބަލިނުވެ ފަރުޖައްސާލައިގެންވެސް ލީގުގެ އެއްވަނައަށް އެރޭނެއެވެ.\nއެފްއޭ ކަޕުގެ ހަތަރުވަނަ ބުރުގައި ޔުނައިޓެޑާއި ލިވަޕޫލް ބައްދަލުކުރަން ޖެހޭއިރު، މި ބުރުގައި އެފްއޭ ކަޕުގެ އެންމެ ފަހުގެ ޗެމްޕިއަން އަދި މި މުބާރާތުގެ އެންމެ ކާމިޔާބު ޓީމު ކަމަށްވާ އާސެނަލް ރަށުން ބޭރުގައި ވާދަކުރަން ޖެހޭނީ ސައުތެމްޓަނާއި ޝްރޫސްބަރީ ކުޅެގެން މޮޅުވާ ޓީމަކާއެވެ. އަދި ހަތަރުވަނަ ބުރުގައި މެންޗެސްޓާ ސިޓީ ބައްދަލުކުރާނީ ޗެލްޓެންހަމް ޓައުންއާއެވެ. އަދި ޗެލްސީ ނުކުންނާނީ ލޫޓަން ޓައުންއާ ދެކޮޅަށެވެ.


Saudi gai anhenun furathama faharah football stadium ah vanumuge huhdha dheefi.\nސައޫދީގައި އަންހެނުން ފުރަތަމަ ފަހަރަށް ސްޓޭޑިއަމަކަށްވަދެ ފުޓްބޯޅަ ބަލަނީ - އެޤައުމުގައިވެސް ފުޓްބޯޅައަށް ތާއީދުކުރާ އަންހެނުން މަދެއްނޫން.\nސައޫދީގައި އަންހެނުން ބާރުވެރިކުރުވުމުގެ ނަމުގައި ދެމުން ގެންދާ އިތުރު ފުރުޞަތުތަކުގެ ތެރެއިން ފިރިހެނުންނާއެކު ފުޓްބޯޅަ ކުޅޭ ސްޓޭޑިއަމްތަކަށް ވަނުމުގެ ހުއްދަ ފުރަތަމަ ފަހަރަށް އެޤައުމުގައި ދީފިއެވެ.\nވެރިރަށް ރިޔާޒު ގައި ފުރަތަމަ ފަހަރަށް އަންހެނުން ފުޓްބޯޅަ ސްޓޭޑިއަމަކަށް މިދިޔަ ހުކުރުދުވަހު ވަދެފައިވާއިރު އެމެޗްގައި ބައްދަލުކޮށްފައިވަނީ އަލް އަހްލީ އާއި އަލް ބާތިން އެވެ. މިއީ އެޤައުމުގެ ޕްރޮފެޝަނަލް ލީގްގެ މެޗެކެވެ.\nއަންހެނުން ދަޑަށް ވަނުމުގެ މަގު ބަންދުކޮށްފައި އޮތް އޮތުން މިދިޔަ އަހަރު ސައުދީގެ ސަރުކާރުން ހުއްޓާލައިފައި ވީނަމަވެސް އެޤައުމުގައި ފުރަތަމަ ފަހަރަށް މެޗަކަށް އަންހެނުން ވަދެފައިވަނީ އިއްޔެއެވެ. މި މެޗަށް ދަނޑަށް ވަނުމަށް ސައޫދީގެ ވެރިރަށް ރިޔާޒަށް ފުޓްބޯޅައަށް ތާއީދުކުރާ ގިނައަންހެނުން އައިސް ޖަމާވެ އެމެޗަށްވަނީ ވަރަށް ބޮޑަށް ތައްޔާރުވެފައެވެ. އެގޮތުން ދިދަ އާއި ސަޕޯޓަރުން ބޭނުންކުރާ ޒާތުގެ ތަފާތު އާލާތްތައް ސައޫދީ އަންހެނުންވެސް ވަނީ ހޯދާ މެޗަށް ތައްޔާރުވެފައެވެ.\nމިއީ މިކަމުގެ ފެށުމެކެވެ. އަދި މީގެ ދެވަނަ މެޗަށް މިއަދު ( ހޮނިހިރުދުވަހު ) އެޤައުމުގެ ޕްރޮފެޝަނަލް ލީގްގެ މެޗެއް ބެލުމަށާއި، މިމަހުގެ 18 ގައި އޮންނަ މެޗަކަށްވެސް އަންހެނުން ވަންނާނެކަމަށް އެޤައުމުގެ ފުޓްބޯޅަ އިދާރާއިން މައުލޫމާތު ދޭކަމަށް އަރަބިނިއުސް ބުނެއެވެ.\nސައޫދީގައި އަންހެނުންގެ ދައުރު ފުޅާކުރުމުގެ ގޮތުން ދާދިފަހުން ވަނީ ސިނަމާތަކަށް ދެޖިންސް އެއްކޮށް ވަނުމާއި، އަންހެނުން ކާރުދުއްވުންވެސް އެޤައުމުގައި ހުއްދަކޮށްފައެވެ. ބައެއް ފަރާތްތަކުން މިފަދަކަންކަމަށް ފާޑުކީނަމަވެސް ސައުދީ ރަސްގެފާނު ކިންގ ސަލްމާން ގެންދަވަނީ އެކަންކަމަށް ނުބައްލަވައި ޤައުމުގައި ހުރި ގިނަދުވަސްވީ މިފަދަ އާދަކާދަތަކާއި، ސަޤާފަތްތައް ނައްތާލައްވަމުންނެވެ.


Minukuthee rashuge fuhdhuntherikan ithurukoh haalathu badhalukurumah: yaasiru\nމިނުކުތީ ރަށުގެ ފުއްދުންތެރިކަން އިތުރުކޮށް ހާލަތު ބަދަލުކުރުމަށް: ޔާސިރު\nމިނުކުތީ ކުޅުދުއްފުށީގެ ރައްޔިތުންގެ ފުއްދުންތެރިން އިތުރުކޮށް ރަށުގެ ހާލަތު ބަދަލުކުރުމަށްކަމަށް އެމްޑީޕީ ޕްރައިމަރީގައި ކުޅުދުއްފުށީ އުތުރު ދާއިރާއަށް ވާދަކުރައްވާ ޔާސިރު އަބުދުލްލަތީފް ވިދާޅުވެއްޖެ އެވެ.\nޔާސިރު ބަންޑާރަމައިދާނުގައި މިރޭ ބޭއްވި ޖަލްސާގައި ވާހަކަދައްކަވަމުން ވިދާޅުވީ ރަށުގެ ކޮންމެ ދާއިރާއަކަށް ބަލާލިކަމުގައިވިޔަސް މިއޮތީ އެކަށީގެންވާ މިންވަރެއްގައި ނޫން ކަމަށެވެ. ރަށުގައި ދިރިއުޅޭތީ ވަރަށް ރަނގަޅަށް ރަށުގެ ހާލަތު އެނގޭކަމަށް ވިދާޅުވަމުން ޔާސިރު ވިދާޅުވީ ސްކޫލުތަކުގެ ހާލަތާއި ހޮސްޕިޓަލުގެ ހާލަތުވެސް އެނގޭ ކަމަށެވެ.\nއަދި މަސްވެރިން ބާނާ މަހަށް އެކަށީގެންވާ އަގެއް ނުލިބޭ ކަމަށާއި ކުޅިވަރު ކުޅެން ޖެހެނީ ސަލާމް ޖަހައިގެން ކަމަށާއި ވިޔަފާރިކުރަން ބޭނުވެ އެކަން ނުކުރެވި ގިނަ ބަޔަކު ތިބި ކަމަށެވެ. ރައްޔިތުން ފުރުސަތު ދެއްވައިފިނަމަ މަޖިލީހުގެ ތެރެއިން އެކަންތައްތަކަށް ހައްލު ހޯދުމަށް މަސައްކަތް ކުރާނެކަމަށް ޔާސިރު ވިދާޅުވި އެވެ.\n” ތައުލީމީ ދާއިރާވެސް ސިއްހީ ދާއިރާވެސް އުމުރާނީ ދާއިރާއަށް އަދި އެހެނިހެން ދާއިރާތަކަށް ބަލާލިކަމުގައިވިޔަސް ކުޅުދުއްފުށި މިއަދު މިއޮތީ އަޅުގަނޑުމެންނަށް އެކަށޭނެ މިންވަރެއްގެ ތޯ؟ އެ ހަމަ ސުވާލު އުއްފަދާލަން ޖެހޭކަމެއް “. ޔާސިރު ވިދާޅުވި އެވެ.\nޒަމާނުންސުރެ ކުޅުދުއްފުއްޓަކީ މަސައްކަތްތެރި ދިރިއުޅެމުންދާ ރަށެއް ވިޔަސް ސިޔާސީ ގޮތުން ރަށް އުޅެނީ ވަރަށް ފަހަތުގައިކަމަށް އޭނާ ވިދާޅުވި އެވެ. ޔާސިރު ވިދާޅުވީ ކުޅުދުއްފުށިން ސިޔާސީ މީހުން އުފައްދަން ޖެހޭ ކަމަށާއި ދައުލަތުގެ މަތީ މަގާމުތަކަށް ކުޅުދުއްފުށީގެ ދަރިން ގެންދިއުމަށްޓަކާ އެކަކު އަނެއްކަކަށް އެއްބާރުލުންދޭން ޖެހޭ ކަމަށެވެ.\nރަށުގެ އިގްތިސޯދީ ހާލަތަށް އަލިއަޅުވާ ވާހަކަދައްކަވަމުން އޭނާ ވިދާޅުވީ ރަށުގެ އުމްރާނީ ހާލަތު ވަރަށް ދަށް ކަމަށާއި ރަށުން ބޭރުން ފައިސާ ވަންނާނެ މަގުތަކެއް ނެތް ކަމަށެވެ. މަސްވެރި ރަށެއް ނޫންނަސް ޒަމާނީ މަސްވެރިކަމާއި ކަނޑުފަޅުގެ ތަފާތު ވިޔަފާރިތައް ކުރެވޭނެ ގޮތެއް ނެތިފަ އެތަކެއް ޒުވާނުންނެއް ތިބިއިރު އެ ހާލަތު ބަދަލުކުރުމަށް ޖެހޭ ކަމަށާއި ރައްޔިތުންނަށް އެފަދަ މަސައްކަތްތައް ކުރެވޭނެ ގޮތްތައް ފަހިކޮށްދެއްވާނެކަމަށް ޔާސިރު ވިދާޅުވި އެވެ.\nޒަމާނީ މަސްވެރިންކަން ކުރުމާއި ކަނޑުފަޅުގެ ތަފާތު މަސްވެރިކަން ފަށާގަތުމުގައި ޒުވާނުންނަށް އެހީތެރިކަންފޯރުކޮށްދޭނެކަމަށާއި ގެސްޓްހައުސް ވިޔަފާރި ކުޅުދުއްފުށީގައި ކުރުމަށް ބޭނުންވާ ކަންތައްތައް ފަހިކޮށްދީ ކުރިއަރުވާދޭނެކަމަށް އޭނާ ވިދާޅުވި އެވެ. އަދި ގެސްޓްހައުސް ވިޔަފާރި ކުރިއަރުވާ މާކެޓްކޮށްދޭނެކަމަށްވެސް ޔާސިރު ވިދާޅުވި އެވެ.\nކަސްޓަމްސްގައި ގިނަ ދުވަހު ވަޒީފާ އަދާކުރެއްވި ޔާސިރު ވިދާޅުވީ ރަށުގެ ވިޔަފާރީގެ ހާލަތު ވަރަށް ބޮޑަށް ދަށްވެފައިވާ ކަމަށާއި ރަށުގެ އެބުރޭ ފައިސާގެ އަދަދު ވަރަށް ބޮޑުތަނުން މަދުވެގެންގޮސްފައިވާ ކަމަށެވެ. ގިނަ ވިޔަފާރިތަކެއް ވަރަށް ބޮޑަށް ނިކަމެތިވެފައިވާއިރު ވިޔަފާރިއެއް ފަށަން ބޭނުންވެ އެކަން ނުކުރެވި ގިނަ ބަޔަކު ތިބިކަން ފާހަގަކުރައްވަމުން އޭނާ ވިދާޅުވީ ވިޔަފާރިތަކަށް ވަންނަށް ބޭނުންވާ ފަރާތްތަކަށް ބޭނުންވާ ކަންތައްތައް ފަހިކޮށްދޭން ޖެހޭކަމަށާއި އެ މަސައްކަތް ކުރާނެކަމަށެވެ.\nއެމްޑީޕީގެ ޕްރައިމަރީގައި ވާދަކުރަން ނިންމީ ހެޔޮ ނިޔަތުގައި ކަމަށާއި ރައްޔިތުންގެ އަޑުތައް ސަރުކާރަށް އިއްވައިދީ ރައްޔިތުންނަށް ބޭނުންވާ ކަންތައްތައް ކޮށްދިނުމަށް ކަމަށެވެ. އަދި ރައްޔިތުން ބޭނުންވާ އުންމީދުތައް ހާސިލުކޮށްދިނުމުގައި ފަސްޖެހުމެއް ނެތި މަސައްކަތް ކުރާނެކަމުގެ ޔަގީންކަން އޭނާ ދެއްވި އެވެ.\n” ފަސް އަހަރު ނިމޭއިރު ރައްޔިތުންނަށް ހަގީގަތުގައި އިހްސާސް ވެގެންދާނެ ރައްޔިތުންނަށް މެމްބަރެއް ހުރިކަމުގެ އިހްސާސް”. ޔާސިރު ވިދާޅުވި އެވެ.


Russia foreign ministry kairee gai badi jahaifi\nދުނިޔެ - ބަޑި ޖެހުން\nރަޝިއާގެ ފޮރިން މިނިސްޓްރީ ކައިރީގައި ބަޑި ޖަހައިފި\nބަޑި ޖަހާފައި ވަނީ 31 އަހަރުގެ ފިރިހެނެއް\nކ. މާލެ 24 އޯގަސްޓު 2018 | ހުކުރު 09:20 2,412\nރަޝިއާގެ ފޮރިން މިނިސްޓްރީ ކައިރީގައި ބަޑިން ހަމަލާ ދިން މީހާ - ހައިރައިޒް ޕްރައިވެޓް ލިމިޓަޑް\nރަޝިއާގެ ފޮރިން މިނިސްޓްރީ ކައިރީގައި ފުލުހުންނަށް އަމާޒުކޮށް ބަޑީގެ ހަމަލާއެއް ދީފިއެވެ.\nޕޭވްމަންޓްގެ މަތިން ހިނގާފައި ދިޔަ ދެ ފުލުހުންނަށް އަމާޒުކޮށް ހަމަލާދީފައި ވަނީ އުމުރުން 31 އަހަރުގެ ފިރިހެނެއް ކަމަށް ރިޕޯޓްކޮށްފައި ވެއެވެ. އެމީހާ ހަމަލާ ދީފައި ވަނީ މަގު ހުރަސްކުރުމަށް ފަހު އެ މީހުންގެ ކުރިމައްޗަށް އަރައެވެ. ރިޕޯޓްތައް ބުނާ ގޮތުން ހަމަލާ ދޭން ފެށުމާ އެކު ފުލުހުން ވަނީ ޕޭވްމެންޓް ކައިރީގައި ޕާކް ކޮށްފައި އޮތް ކާރެއްގެ ހިމާޔަތް ހޯދާފައެވެ.\nދެ ފަރާތުގެ މެދުގައި މިނިޓެއްހާ އިރު ވަންދެން ބަޑީގެ ހަމަލާ ބަދަލުކުރި އިރު ފުލުހުންގެ ހަމަލާއެއްގައި އެ މީހާ ވަނީ މަރުވެފައވެެ. އޭނާ މަރުވީ ރައްދުގައި ފުލުހުން ދިން ހަމަލާގައި ބޮލަށް އެރި ވަޒަނަކާ ގުޅިގެން ފަރުވާ ދިނުމަށް ހޮސްޕިޓަލަށް ގެންދިޔަ މަގުމަތީގައި ކަމަށް ރިޕޯޓްތައް ބުނެއެވެ.\nހަމަލާ ބަދަލު ކުރުމުގެ ތެރޭގައި ފުލުހެއްގެ ފަޔަށް ވެސް ވަނީ ވަޒަނެއް އަރާފައެވެ.\nރަޝިއާގެ ތަހްގީގު ކޮމިޓީގެ ސްޕޯކްސްވުމެން ޔޫލިއާ އިވަނޯވާ ވިދާޅުވީ ހަމަލާ ދިން ސަބަބު ސާފުނުވާ ކަމަށެވެ. ހަމަލާ ދިން އެ މީހާއަކީ ރަޝިއާގެ ކަބަރްޑީނަބަލް ކާރިއާގެ ސަރަހައްދަށް ނިސްބަތްވާ މީހެކެވެ. ނަމަވެސް އޭނާގެ ނަން ފުލުހުން އަދި ހާމަކޮށްފައެއް ނުވެއެވެ.